
Π Ρ Α Κ Τ Ι Κ Ο
(Άρθρο 40 παρ. 1 Κ.τ.Β.)

Στην Αθήνα, σήμερα, 8 Απριλίου 2024, ημέρα και ώρα 16.15΄, στην Αίθουσα Γερουσίας του Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Οικονομικών Υποθέσεων και η Διαρκής Επιτροπή Παραγωγής και Εμπορίου, υπό την προεδρία του Προέδρου της Διαρκούς Επιτροπής Οικονομικών Υποθέσεων, κ. Απόστολου Βεσυρόπουλου, με θέμα ημερήσιας διάταξης την «Ενημέρωση των μελών των Επιτροπών από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη, σύμφωνα με το άρθρο 36§5 του Κανονισμού της Βουλής, σχετικά με το Ταμείο Χρηματοπιστωτικής Σταθερότητας (ΤΧΣ)».
Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, η Γενική Γραμματέας Χρηματοπιστωτικού Τομέα και Διαχείρισης Ιδιωτικού Χρέους, κυρία Θεώνη Αλαμπάση, ο Σύμβουλος του Υπουργού Εθνικής Οικονομίας και Οικονομικών, κ. Μιχαήλ Κεφαλογιάννης.
Στη συνεδρίαση, επίσης, συμμετείχαν ο Διοικητής της Τράπεζας της Ελλάδος, κ. Ιωάννης Στουρνάρας, η Υποδιοικήτρια της Τράπεζας της Ελλάδος, κυρία Χριστίνα Παπακωνσταντίνου, ο Γενικός Διευθυντής της Τράπεζας της Ελλάδος, κ. Ιωάννης Τσικριπής, ο Διευθυντής στη Διεύθυνση Εξυγίανσης Πιστωτικών Ιδρυμάτων της Τράπεζας της Ελλάδος, κ. Βασίλειος Σπηλιωτόπουλος, ο Υποδιευθυντής στη Διεύθυνση Σταθερότητας Χρηματοπιστωτικού Συστήματος της Τράπεζας της Ελλάδος, κ. Νικόλαος Σταυριανού.
Στη συνεδρίαση, επιπλέον, συμμετείχαν ο Πρόεδρος του Δ.Σ. του Ταμείου Χρηματοπιστωτικής Σταθερότητας, κ. Ανδρέας Βερύκιος, ο Διευθύνων Σύμβουλος του Ταμείου Χρηματοπιστωτικής Σταθερότητας, κ. Ηλίας Ξηρουχάκης και το Μέλος της Εκτελεστικής Επιτροπής του Ταμείου Χρηματοπιστωτικής Σταθερότητας, κ. Φώτιος Κουρμούσης, η Διευθύντρια Νομικού Τμήματος, κυρία Δέσποινα Δοξάκη, η Διευθύντρια Οικονομικού Τμήματος, κυρία Ευαγγελία Χατζητσάκου και το Ανώτερο Στέλεχος τμήματος Επενδύσεων, κυρία Νικολίνα Αναστασοπούλου.
Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών. 
Από τη Διαρκή Επιτροπή Οικονομικών Υποθέσεων, παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Νατσιός Δημήτριος, Κόντης Ιωάννης, Χαλκιάς Αθανάσιος και Καζαμίας Αλέξανδρος.
Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Βασιλειάδης Βασίλειος (Λάκης), Βλάσης Κωνσταντίνος, Βολουδάκη Σεβαστή (Σέβη), Βρεττάκος Γεώργιος, Γιόγιακας Βασίλειος, Γιάτσιος Ιωάννης, Γκιουλέκας Κωνσταντίνος, Γκίκας Στέφανος, Δαβάκης Αθανάσιος, Θεοδωρικάκος Παναγιώτης, Καππάτος Παναγής, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λιβανός Μιχαήλ, Λοβέρδος Ιωάννης-Μιχαήλ (Γιάννης), Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαθανάσης Αθανάσιος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Συρίγος Ευάγγελος, Τσιλιγγίρης Σπυρίδων, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Ζαμπάρας Μιλτιάδης (Μίλτος), Κασιμάτη Ειρήνη (Νίνα), Κεδίκογλου Συμεών, Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χρηστίδης Παύλος, Χριστοδουλάκης Εμμανουήλ (Μανώλης), Δελής Ιωάννης, Κομνηνάκα Μαρία, Κτενά Αφροδίτη, Στολτίδης Λεωνίδας, Χήτας Κωνσταντίνος, Βρεττός Νικόλαος, Βαλτογιάννης Διονύσιος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.   
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Κυρίες και κύριοι, καλησπέρα σας.
 Αρχίζει η κοινή συνεδρίαση της Διαρκούς Επιτροπής Οικονομικών Υποθέσεων και της Διαρκούς Επιτροπής Παραγωγής και Εμπορίου, με θέμα ημερήσιας διάταξης την «Ενημέρωση των μελών των Επιτροπών από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη, σύμφωνα με το άρθρο 36§5 του Κανονισμού της Βουλής, σχετικά με το Ταμείο Χρηματοπιστωτικής Σταθερότητας (ΤΧΣ)».
Στη συνεδρίαση, εκτός από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη, παρίσταται η Γενική Γραμματέας Χρηματοπιστωτικού Τομέα και Διαχείρισης Ιδιωτικού Χρέους, κυρία Θεώνη Αλαμπάση, ο Σύμβουλος του Υπουργού Εθνικής Οικονομίας και Οικονομικών, κ. Μιχαήλ Κεφαλογιάννης.
Από την Τράπεζα της Ελλάδος παρίστανται ο Διοικητής της Τράπεζας της Ελλάδος, κ. Ιωάννης Στουρνάρας, η Υποδιοικήτρια της Τράπεζας της Ελλάδος, κυρία Χριστίνα Παπακωνσταντίνου, ο Γενικός Διευθυντής της Τράπεζας της Ελλάδος, κ. Ιωάννης Τσικριπής, ο Διευθυντής στη Διεύθυνση Εξυγίανσης Πιστωτικών Ιδρυμάτων της Τράπεζας της Ελλάδος, κ. Βασίλειος Σπηλιωτόπουλος και ο Υποδιευθυντής στη Διεύθυνση Σταθερότητας Χρηματοπιστωτικού Συστήματος της Τράπεζας της Ελλάδος, κ. Νικόλαος Σταυριανού.
Από το Ταμείο Χρηματοπιστωτικής Σταθερότητας, παρίστανται ο Πρόεδρος του Δ.Σ. του Ταμείου Χρηματοπιστωτικής Σταθερότητας, κ. Ανδρέας Βερύκιος, ο Διευθύνων Σύμβουλος του Ταμείου Χρηματοπιστωτικής Σταθερότητας, κ. Ηλίας Ξηρουχάκης και το Μέλος της Εκτελεστικής Επιτροπής του Ταμείου Χρηματοπιστωτικής Σταθερότητας, κ. Φώτιος Κουρμούσης. 
Επιπλέον, παρίστανται η Διευθύντρια Νομικού Τμήματος, κυρία Δέσποινα Δοξάκη, η Διευθύντρια Οικονομικού Τμήματος, κυρία Ευαγγελία Χατζητσάκου και το Ανώτερο Στέλεχος τμήματος Επενδύσεων, κυρία Νικολίνα Αναστασοπούλου.
Ως προς τη διαδικασία της συζήτησης, θα ξεκινήσουμε με την ενημέρωση από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη, ενώ στη συνέχεια θα δώσουμε τον λόγο στον Διοικητή της Τράπεζας της Ελλάδος και στους υπόλοιπους.
Έχετε τον λόγο, κύριε Υπουργέ.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Κύριε Πρόεδρε, κύριε Διοικητά, κυρίες και κύριοι συνάδελφοι, η σημερινή κοινή συνεδρίαση των Διαρκών Επιτροπών Οικονομικών Υποθέσεων και Παραγωγής και Εμπορίου πραγματοποιείται, ώστε να συζητηθεί διεξοδικά το ζήτημα της ανακεφαλαιοποίησης των τραπεζών από το Ταμείο Χρηματοπιστωτικής Σταθερότητας και να γίνει συζήτηση, σε σχέση με αυτό που προέκυψε σε προηγούμενες συνεδριάσεις, δηλαδή, τη σχέση κόστους οφέλους για το τραπεζικό σύστημα, το δημόσιο, την οικονομία και τους πολίτες.
 Η αλήθεια είναι για μένα, τουλάχιστον, πώς πρόκειται για την τέταρτη φορά που θα αναφερθώ το τελευταίο διάστημα στο συγκεκριμένο ζήτημα. Η πρώτη φορά ήταν στο νομοσχέδιο για τα δάνεια και τις τράπεζες. Η δεύτερη ήταν στη συζήτηση για τον Προϋπολογισμό. Η τρίτη ήταν τον περασμένο Φεβρουάριο, κατόπιν σχετικής Ερώτησης του συναδέλφου, του κ. Παππά από το κόμμα της Αξιωματικής Αντιπολίτευσης.
 Ο Διοικητής της Τράπεζας της Ελλάδος, ο κ. Στουρνάρας, βρίσκεται σήμερα μαζί μας, για να τοποθετηθεί στη συνέχεια για το ίδιο ζήτημα, όπως μαζί μας βρίσκονται και οι εκπρόσωποι του Ταμείου Χρηματοπιστωτικής Σταθερότητας, για να καταθέσουν τα στοιχεία και τις εκτιμήσεις τους, από την πλευρά του Ταμείου. Στόχος, άλλωστε, της σημερινής συνεδρίασης είναι να τοποθετηθούμε όλοι με σαφήνεια και αντικειμενικότητα ως προς το ζήτημα αυτό και να ξεκαθαρίσουμε με συγκεκριμένα στοιχεία τί πράγματι έχει συμβεί, ώστε οι πολίτες να έχουν ενημέρωση και να μπορούν να σχηματίσουν τα συμπεράσματά τους. 
Γνωρίζω, βεβαίως, την ανάλυση δύο μελετητών του ΚΕΠΕ, η οποία έχει χρησιμοποιηθεί από την Αντιπολίτευση σε συζητήσεις που έχουν προηγηθεί. Λυπάμαι, αλλά τονίζω, για ακόμα μία φορά, ότι η ανάλυση αυτή των δύο συγκεκριμένων μελετητών «βλέπει το δέντρο και χάνει το δάσος». Αγνοεί, δηλαδή, στον υπολογισμό κόστους - οφέλους το όφελος που έχει υπάρξει για το δημόσιο από το PSI. Σαν να μη συνέβη, καθώς το δημόσιο κατέβαλε στις τράπεζες πολύ λιγότερα από αυτά που θα τους είχε καταβάλει, υπό κανονικές συνθήκες για την αγορά ομολόγων. 
Υπάρχει κανείς, θα σας παρακαλούσα να το πείτε, που να πιστεύει ότι αυτό είναι πλάσμα της φαντασίας μας ή ότι δεν συνέβη, όντως, το δημόσιο να έχει αυτό το συγκεκριμένο όφελος από το PSI; Εάν το πιστεύετε, θα ήταν ενδιαφέρον να ακούσω τη στοιχειοθέτηση. Αυτό που είναι ξεκάθαρο για μένα, πολύ σαφές και πολύ συγκεκριμένο, είναι ότι δεν μπορούμε σε οποιαδήποτε προσέγγιση να αγνοούμε, ότι το δημόσιο θα έπρεπε να επιστρέψει στις τράπεζες, σχεδόν, 60 δισεκατομμύρια από αγορά ομολόγων, αλλά λόγω του PSI επέστρεψε, περίπου, τα μισά. Θα το λάβουμε υπόψη μας αυτό ή για λόγους άλλους θα το αγνοήσουμε;
 Συγκεκριμένα, το δημόσιο έχει μόνο γι’ αυτόν τον λόγο και μόνο από τις τέσσερις συστημικές τράπεζες, όφελος ύψους 28,2 δισεκατομμυρίων ευρώ, το οποίο αγνοείται, παντελώς, από τους δύο συγκεκριμένους μελετητές. Επίσης, αγνοούνται οι εισπράξεις από τα λεγόμενα CoCos, από τον ELA, κ.λπ.. 
Παραγνωρίζονται, όμως, επίσης και πολύ βασικά στοιχεία, σε σχέση με την ανακεφαλαιοποίηση των τραπεζών. Χάρη στην ανακεφαλαιοποίηση διασώθηκαν -ή μήπως όχι- οι καταθέσεις των Ελλήνων, που ήταν, σχεδόν, δεκαπλάσιες από το ποσό, το οποίο κατέβαλε το δημόσιο, για να διασώσει τότε τις τράπεζες. Υπάρχει κάποιος που να πιστεύει, ότι δεν διασώθηκαν οι καταθέσεις; Υπάρχει κάποιος που να πιστεύει, ότι στην Ελλάδα έγινε αυτό που έγινε, παραδείγματος χάρη, στην Κύπρο; Θα ήταν ενδιαφέρον να ακούσουμε ποιος μπορεί να υποστηρίξει μία τέτοια άποψη. 
Χάρη στην ανακεφαλαιοποίηση, επίσης, προστατεύτηκαν  ελληνικές επιχειρήσεις και νοικοκυριά από μία συνολικότερη κατάρρευση και κρίση, όχι μόνο του τραπεζικού συστήματος, αλλά και της οικονομίας. Επίσης, μετά την ανακεφαλαιοποίηση, το δημόσιο εισέπραξε μερίσματα, τα οποία ήταν κέρδη της Τράπεζας της Ελλάδας, κατά μείζονα λόγο από την παροχή έκτακτης ενίσχυσης ρευστότητας στο τραπεζικό σύστημα μέσω του ELA. Υποθέτω ότι, τόσο ο Διοικητής, όσο και τα στελέχη του Ταμείου Χρηματοπιστωτικής Σταθερότητας, ο κ. Βερύκιος και κ. ο Ξηρουχάκης, οι οποίοι θα μιλήσουν στη συνέχεια, θα αναφερθούν σε πιο συγκεκριμένα στοιχεία. 
Εν πάση περιπτώσει, στις προηγούμενες τοποθετήσεις μου, πέραν του οφέλους, το οποίο προέκυψε από την ανακεφαλαιοποίηση για τους καταθέτες, για τις επιχειρήσεις και για την ελληνική οικονομία, αναφέρθηκα και σε συγκεκριμένα λογιστικά στοιχεία, περιοριζόμενος τότε μόνο στις συστημικές τράπεζες. Είχα σημειώσει τότε, ότι το δημόσιο έχει όφελος, περίπου, 3 δισεκατομμύρια ευρώ, χωρίς να έχω συμπεριλάβει τότε και το όφελος που προέκυψε από την αποεπένδυση από την Τράπεζα Πειραιώς, που έγινε μετά την τελευταία τοποθέτησή μου, τον Φεβρουάριο, στη Βουλή. 
Δεν είχα λογαριάσει τότε, το είχα σημειώσει, το όφελος για το δημόσιο από τον Έκτακτο Μηχανισμό Ρευστότητας, τον ELA και τα ποσά που εισέπραξε από τις τράπεζες. Δεν είχα αναφερθεί στα έσοδα του δημοσίου από τις διανομές εκκαθαρίσεων, κ.λπ.. Δεν είχα, επίσης, αναφερθεί, διότι η συζήτηση τότε αφορούσε τις συστημικές τράπεζες, στις μη συστημικές τράπεζες, για τις οποίες σήμερα θα μας παρουσιάσει στοιχεία η Τράπεζα της Ελλάδας, έτσι ώστε να έχουμε όλοι μία συνολική εικόνα και να μην μένει κανένα ερωτηματικό. 
Πάλι, όμως, ακόμα και μετά τη διεύρυνση της περιμέτρου, τα στοιχεία καταλήγουν στο ίδιο συμπέρασμα: ότι το δημόσιο έχει ένα όφελος, περίπου, 4 δισεκατομμυρίων ευρώ. Μένουμε, περίπου, στην ίδια περίμετρο και σας ξαναλέμε, από διαφορετική γωνία, περίπου, τα ίδια πράγματα που σας είχαμε πει και προηγουμένως. 
Δεδομένου ότι, όπως είπα έχω μιλήσει πολλές φορές για το ζήτημα, θέλω να αξιοποιήσω τη συζήτηση, για να αναφερθώ σε μερικές βασικές παραμέτρους της πολιτικής μας για τις τράπεζες, οι οποίες υποθέτω θα τεθούν, στη συνέχεια, και από εσάς τους ίδιους, έτσι ώστε από την Κυβέρνηση να υπάρχει μία ευρύτερη τοποθέτηση για το συνολικότερο ζήτημα και στη συνέχεια, θα ακολουθήσουν οι τοποθετήσεις του Διοικητή της Τραπέζης της Ελλάδος και του Ταμείου Χρηματοπιστωτικής Σταθερότητας. 
Θα μιλήσω, λοιπόν, για μερικές βασικές παραμέτρους της πολιτικής μας για τις τράπεζες, έτσι όπως έχει αυτή προχωρήσει, ιδίως μετά τις εκλογές του Ιουνίου του 2023. Πρώτα απ’ όλα, όπως ξέρετε, προχωρήσαμε στην αποεπένδυση, που σχετίζεται άμεσα με το θέμα που συζητάμε, στη Eurobank, στην Alpha Bank, στην Εθνική Τράπεζα και στην Τράπεζα Πειραιώς. Η αποεπένδυση εξελίχθηκε, ιδιαίτερα, θετικά. Στη Eurobank, όπου απέμενε ένα μικρό ποσοστό, η τελευταία συναλλαγή διενεργήθηκε με αυξημένη τιμή, premium όπως λέγεται, 18,4%, επί της τιμής που έκλεισε το Χρηματιστήριο της ίδιας μέρας. Στην Alpha Bank η συναλλαγή ξεκίνησε με αυξημένη τιμή, κατά 9,4%, σε σχέση με την τιμή που είχε το Χρηματιστήριο στις 20 Οκτωβρίου, που ήταν η τελευταία εργάσιμη ημέρα, πριν από τη λήξη της προσφοράς και μάλιστα, είχαμε και συμμετοχή μιας μεγάλης ευρωπαϊκής τράπεζας μετά από αρκετά χρόνια, της UniCredit, στο ελληνικό τραπεζικό σύστημα.
Στην Εθνική Τράπεζα, που ήταν, επίσης, μία εξαιρετικά επιτυχημένη συναλλαγή, όχι μόνο για τα ελληνικά, αλλά και για τα ευρωπαϊκά δεδομένα της περιόδου, είχαμε υπερκάλυψη της έκδοσης, κατά 8 φορές, κάτι που εισέφερε 1,067 δισεκατομμύρια ευρώ.
Στην Τράπεζα Πειραιώς, το επενδυτικό ενδιαφέρον που εκφράστηκε, ήταν, επίσης, 8 φορές, περίπου, μεγαλύτερο, σε σχέση με την προσφορά, ενώ, παράλληλα, είχαμε το εξαιρετικά σπάνιο φαινόμενο η τιμή διάθεσης των μετοχών να διαμορφώνεται σε υψηλότερα επίπεδα, έναντι της τιμής του κλεισίματος του Χρηματιστηρίου, πριν από την έναρξη της διαδικασίας. Δεν είχαμε, δηλαδή, το λεγόμενο «discount», το οποίο υπάρχει σε αυτές τις περιπτώσεις.
Όλα αυτά επιβεβαιώνουν, πιστεύω, πώς η στρατηγική μας να προχωρήσουμε γρήγορα και αποφασιστικά στην πολιτική της αποεπένδυσης των τραπεζών ήταν σωστή. Έρχεται, όμως, η Αντιπολίτευση, ιδιαίτερα, η Αξιωματική Αντιπολίτευση, λέγοντας πώς δεν θα έπρεπε να γίνει τώρα η αποεπένδυση, αλλά αργότερα ή ενδεχομένως καθόλου. Ξεχνά, βέβαια, ότι ο νόμος που ισχύει, ίσχυε και επί ΣΥΡΙΖΑ και προέβλεπε, ότι η διάρκεια ζωής του Ταμείου λήγει στο τέλος του 2025. Τότε ήταν το απώτατο όριο. 
Είχαμε, άραγε, λόγο να περιμένουμε, έτσι ώστε να εξαντληθεί και η τελευταία μέρα πριν να κινηθούμε; Προφανώς, όχι. Πρώτον, διότι τώρα η συγκυρία ήταν ευνοϊκή, καθώς η αποεπένδυση έρχεται, ύστερα από την ανάκτηση της επενδυτικής βαθμίδας, τους υψηλούς ρυθμούς ανάπτυξης, τη θετική πορεία των περισσότερων βασικών μεγεθών της οικονομίας. Υπάρχει ένα ευνοϊκό περιβάλλον που θελήσαμε να εκμεταλλευτούμε. 
Δεύτερον, διότι έτσι επιστρέφουμε στην κανονικότητα, ουσιαστικά, σε σχέση με το τραπεζικό σύστημα, επιτρέποντας στις τράπεζές μας να γίνουν πιο ανταγωνιστικές, πιο ανθεκτικές στις νέες προκλήσεις. 
Τρίτον, διότι η ίδια η διαδικασία της αποεπένδυσης στις τράπεζες επιδρά θετικά, όχι μόνο στο τραπεζικό σύστημα, αυτό καθ’ αυτό, αλλά συνολικά στην οικονομία. Λειτουργεί αναπτυξιακά και στέλνει θετικά μηνύματα για την ελληνική οικονομία, τόσο στο εσωτερικό, όσο και στο εξωτερικό, σε σχέση με την ανάπτυξη, την κεφαλαιαγορά και τις οικονομικές προοπτικές. 
Τέταρτον, διότι, με δεδομένους τους αυξημένους γεωπολιτικούς κινδύνους και τη διεθνή ρευστότητα, η αγνόηση όλων αυτών, που σας είπα προηγουμένως, θα ήταν, μάλλον, μία αδικαιολόγητη επιπολαιότητα, ένα ρίσκο το οποίο δεν χρειαζόταν κανένας να αναλάβει.
Με λίγα λόγια, εκμεταλλευτήκαμε τις ευκαιρίες που παρουσιάζονται στο ευρύτερο περιβάλλον, χρησιμοποιήσαμε το τραπεζικό σύστημα, για να ωθήσουμε προς τα πάνω την οικονομία και δεν μείναμε με «σταυρωμένα τα χέρια», μέχρι το τέλος του 2025, έτσι ώστε την τελευταία στιγμή να κάνουμε, ότι είναι να κάνουμε. Αυτό δεν θα ήταν μία στέρεα οικονομική πολιτική, αλλά μία προσέγγιση που θα έδειχνε ερασιτεχνισμό και ελαφρότητα. 


 
Η πολιτική μας, όμως, για τις τράπεζες, δεν εξαντλείται στην πολιτική για την αποεπένδυση.  Σημειώνω έξι ακόμα παραμέτρους της πολιτικής μας, τους τελευταίους εννέα μήνες. Πρώτον, με τον ν.5072/2023, τον περασμένο Δεκέμβριο, επιτρέψαμε και σε μη τραπεζικά ιδρύματα να μπορούν να δίνουν στεγαστικά δάνεια και κάποιας μορφής επιχειρηματικά δάνεια. Ποιος ήταν λόγος που το κάναμε; Μα, για να ενισχύσουμε τον ανταγωνισμό στο τραπεζικό σύστημα, διότι η ενίσχυση του ανταγωνισμού είναι η καλύτερη απάντηση στις ανάγκες των δανειοληπτών. Δεν μπορούν να δίνουν μόνο οι τράπεζες δάνεια, αλλά και μη τραπεζικά ιδρύματα, όπως συμβαίνει, με βάση τους κανονισμούς της Ευρωπαϊκής Κεντρικής Τράπεζας, και σε άλλες χώρες της Ευρωπαϊκής Ένωσης. 
Δεύτερον, στέλνοντας προς όλες τις κατευθύνσεις το μήνυμα για τα χαμηλά επιτόκια χορηγήσεων, καθιερώσαμε με τον ν.5045/2023, όπως είχαμε δεσμευτεί στις προγραμματικές δηλώσεις της Κυβέρνησης, απολύτως αφορολόγητη την απόκτηση έντοκων γραμματίων του δημοσίου. Αυτό δίνει πρόσθετους λόγους στους πολίτες που το επιθυμούν, πέρα από τις καταθέσεις ταμιευτηρίου και πέρα από τα άλλα τραπεζικά προϊόντα, στα οποία το επιτόκιο είναι υψηλότερο, να αγοράζουν και έντοκα γραμμάτια του δημοσίου, στα οποία το επιτόκιο, αυτή την περίοδο, κυμαίνεται, ανάμεσα στο 3,5% και  4%. Άρα, όσοι αναφέρονται μόνο στις καταθέσεις ταμιευτηρίου, μην αγνοούν τα υπόλοιπα προϊόντα και μην αγνοούν και τα έντοκα γραμμάτια του δημοσίου, εκτός και αν όλα αυτά είναι πλάσμα της φαντασίας μου, επειδή βλέπω διάφορες συζητήσεις και δεν συμβαίνουν. 
Τρίτον, και πάλι με τον ν.5072/2023, θεσπίσαμε την υποχρέωση των servicers που χειρίζονται «κόκκινα» δάνεια, να ενημερώνουν τους δανειολήπτες, σε σχέση με τον λογαριασμό τους και τα οφειλόμενα, με κάθε σχετική λεπτομέρεια. Αυτό ήταν κάτι που το είχαμε, επίσης, υποσχεθεί στις προγραμματικές δηλώσεις της Κυβέρνησης, το τηρήσαμε και το επιβάλαμε αμέσως. Ήδη, εδώ και μερικές ημέρες, οι δανειολήπτες των οποίων τα δάνεια διαχειρίζονται οι servicers, έχουν αυτήν την αυτονόητη δυνατότητα ενημέρωσης. 
Τέταρτον, εκσυγχρονίσαμε, διευρύναμε και επιταχύναμε τον εξωδικαστικό μηχανισμό. Η σημαντική αυτή επιτάχυνση οφείλεται σε όσα θεσμοθετήσαμε τον περασμένο Δεκέμβριο. Επιπλέον «κούρεμα» έως 28% της οφειλής σε δάνεια με εμπράγματη εξασφάλιση, μείωση του επιτοκίου για όλες τις ρυθμίσεις οφειλών στο 3% για 3 έτη, αλλά και υποχρέωση για τις τράπεζες, τους servicers και το δημόσιο, να αποδεχτούν την πρόταση του εξωδικαστικού μηχανισμού για τους ευάλωτους οφειλέτες. Κάναμε μία οιονεί υποχρεωτικότητα για τους ευάλωτους και τα αποτελέσματα είναι, ήδη, ορατά. Ειδικότερα, τον Μάρτιο, υποβλήθηκαν 6.525 νέες αιτήσεις, δηλαδή, υπερδιπλάσιες από τον μέσο όρο των αιτήσεων που έγιναν, ανά μήνα, εντός του 2023. Ο μέσος όρος μέσα στο 2023 ήταν 3.400 αιτήσεις. Έτσι, το πρώτο τρίμηνο του 2024, υποβλήθηκαν 19.320 νέες αιτήσεις, έναντι, περίπου, 9.500 αιτήσεων, που έγιναν το πρώτο τρίμηνο του 2023. Συνολικά, μέχρι σήμερα, μέσω του εξωδικαστικού μηχανισμού, 29.000 Ελληνίδες και Έλληνες, έχουν ρυθμίσει χρέη που ξεπερνούν τα 11 δισεκατομμύρια ευρώ. Και συνεχίζουμε με εντεινόμενους ρυθμούς. 
Πέμπτον, έχουμε στείλει μήνυμα σε όλους τους παράγοντες της αγοράς για τις υψηλές χρεώσεις στα  POS, ιδιαίτερα, όταν αφορούν σε μικρού ύψους συναλλαγές. Το μήνυμα πιστεύω, ότι έχει γίνει κατανοητό. Ήδη, ξεκίνησε μία θετική κινητικότητα στον συγκεκριμένο τομέα. Υπήρξαν ανακοινώσεις την περασμένη εβδομάδα και η εντύπωσή μου είναι, ότι τις επόμενες μέρες θα ενταθεί. 




 
Έκτον, στηρίζουμε και προβάλλουμε τα εναλλακτικά συστήματα άμεσων πληρωμών στην Ελλάδα, το IRIS, μέχρι στιγμής, το οποίο σημαίνει μηδενικές προμήθειες για συναλλαγές από πολίτη σε πολίτη, μέχρι το ποσό των 500 ευρώ από το κινητό. Μηδενικές προμήθειες για συναλλαγές, μεταξύ πολίτη και ελεύθερου επαγγελματία και πάλι για ποσό, μέχρι 500 ευρώ για τον πολίτη. Ακόμη, πολύ χαμηλότερες προμήθειες για τους επαγγελματίες επιτηδευματίες, σε σχέση με τις εναλλακτικές μεθόδους πληρωμών, δηλαδή, με τα POS πρακτικά. Το σύστημα αυτό, μάλιστα, θα το διευρύνουμε, μέχρι το τέλος της χρονιάς και θα το καταστήσουμε υποχρεωτικό, για να καλύψει όχι μόνο ελεύθερους επαγγελματίες, αλλά κάθε μορφής επιχείρηση, με την οποία συναλλάσσεται ο μέσος πολίτης. 
Αυτή είναι η πολιτική μας, λοιπόν, για τις τράπεζες. Θέλουμε τράπεζες εύρωστες, διότι αυτό είναι βασική προϋπόθεση για τη στήριξη της ελληνικής οικονομίας, για τη στήριξη των επιχειρήσεων, για να προχωρήσουμε μπροστά με οικονομική ασφάλεια, όπως όλα τα προηγμένα κράτη. Το να θέλει κανείς να μετατρέψει, σε ζημιογόνες, τις τράπεζες, όπως έγινε την περασμένη δεκαετία -εδώ έγινε, δεν έγινε σε άλλη χώρα- για λόγους, μάλιστα, που δεν οφείλονταν στις ίδιες, αλλά στο δημόσιο, πληρώνεται τελικά, όπως είδαμε, δυστυχώς, από τους ίδιους τους πολίτες. Τυχόν κατάρρευση των τραπεζών, οδηγεί, είτε σε ανακεφαλαιοποίηση, που πληρώνεται από τους φορολογούμενους -από κάπου προέρχονται αυτά τα χρήματα-, είτε οδηγεί σε «κουρέματα» καταθέσεων, είτε σε άλλες, πάντως πολύ αρνητικές εξελίξεις. Αυτό σημαίνει, τυχόν, κατάρρευση των τραπεζών. 
Θέλουμε, όμως, ένα εύρος στο τραπεζικό σύστημα στην Ελλάδα και για έναν ακόμα λόγο. Και αυτός έχει να κάνει με τον λεγόμενο αναβαλλόμενο φόρο, DTC. Θετικά αποτελέσματα για τις τράπεζες σημαίνουν, γι’ αυτόν ακριβώς τοn λόγο, και θετικά αποτελέσματα για το δημόσιο, καθώς έτσι θα κλείσει μία ώρα αρχύτερα, η εκκρεμότητα με τον αναβαλλόμενο φόρο και τη στήριξη που παρασχέθηκε στις τράπεζες την περασμένη δεκαετία. Αν μπορείτε να στοιχειοθετήσετε το αντίθετο, θα παρακαλούσα να το ακούσω. Υπό αυτή την έννοια, ζημιογόνες διαχειρίσεις στις τράπεζες δεν ωφελούν, ούτε το δημόσιο, ούτε τους φορολογούμενους. 
Θέλουμε, λοιπόν, ένα εύρος στο τραπεζικό σύστημα και τα στοιχεία δείχνουν, ότι, ήδη, κινούμαστε προς αυτή την κατεύθυνση. Αυτό φαίνεται από τη μείωση των «κόκκινων» δανείων, όχι μόνο στα χαρτοφυλάκια των τραπεζών -από 71,2 δισεκατομμύρια ευρώ το 3ο  τρίμηνο του 2009, σε 11,7 δισεκατομμύρια ευρώ το 3ο τρίμηνο του 2023, δηλαδή, «πέσαμε» από το 42%, στο 7,9%-, αλλά και από τη συνολική μείωση των «κόκκινων» δανείων προς τράπεζες και servicers. Το έχω πει και ξαναπεί και το ξαναλέω, ακόμα μια φορά. Από 92 δισεκατομμύρια ευρώ το 2019, σε 73 δισεκατομμύρια ευρώ το 2023. 
Φαίνεται, επίσης, και από την αύξηση των καταθέσεων, από τα 150 δισεκατομμύρια, στα 195 δισεκατομμύρια, περίπου, στο τέλος του 2023. Φαίνεται ακόμα και από την έστω βαθμιαία ενίσχυση της τραπεζικής πιστωτικής επέκτασης, σε σχέση με το 2019 -μιλάω για περίοδο τετραετίας- και τη βελτίωση των συνθηκών παροχής χρηματοδότησης της πραγματικής οικονομίας, που παρά τις έντονες ανισορροπίες στο διεθνές περιβάλλον, συντελείται σταθερά από το 2019, έως σήμερα, τόσο σε ότι αφορά στη χρηματοδότηση των επιχειρήσεων, όσο και των νοικοκυριών, χωρίς να ισχυρίζομαι, προφανώς, ότι δεν υπάρχει αρνητική επίδραση από την παγκόσμια και ευρωπαϊκή, φυσικά, άνοδο των επιτοκίων στο συγκεκριμένο τομέα, η οποία, προσωρινά, επιδρά αρνητικά στο συγκεκριμένο ζήτημα. 



 
Ξεκαθαρίζω, όμως, σε σχέση με τις τράπεζες και θέλω να είμαι σαφής και σε αυτό, όπως ήμουν σαφής και στα προηγούμενα. Κερδοφορία δεν σημαίνει ασυδοσία. Ευρωστία δεν σημαίνει απληστία. Στήριξη στο τραπεζικό σύστημα δεν σημαίνει αυθαιρεσία. Αποδίδουμε μεγάλη σημασία στον όρο «ανταγωνισμός». Είναι το «κλειδί» για μία λειτουργία των τραπεζών, όχι μόνο επ’ ωφελεία των μετόχων τους, αλλά επ’ ωφελεία των καταθετών, των δανειοληπτών και συνολικότερα των πολιτών και των επιχειρήσεων. 
Η Επιτροπή Ανταγωνισμού έκανε, ήδη, τη δουλειά της, σε σχέση με ζητήματα εναρμονισμένων πρακτικών στις προμήθειες και είμαι βέβαιος, ότι θα συνεχίσει να την κάνει και εμείς, όμως, ως πολιτεία κινούμαστε, έχοντας ως υψηλή προτεραιότητα τον ανταγωνισμό στο τραπεζικό σύστημα. Γι’ αυτό, όπως, ήδη, σημείωσα, επιτρέψαμε σε μη τραπεζικά ιδρύματα να χορηγούν δάνεια. Γι’ αυτό στηρίζουμε το σύστημα IRIS. Γι’ αυτό καταστήσαμε αφορολόγητη την απόκτηση εντόκων γραμματίων του δημοσίου. Γι’ αυτό, επίσης, προωθούμε την ανάδειξη του λεγόμενου πέμπτου πυλώνα του ελληνικού τραπεζικού συστήματος, που θα ενισχύσει τον ανταγωνισμό στον τομέα και θα προσφέρει ένα ευρύτερο φάσμα επιλογών για τις επιχειρήσεις και τα νοικοκυριά. 
Κλείνω με μία αναφορά στο ζήτημα της ρευστότητας, στο οποίο δεν έχω καμία αμφιβολία, ότι θα κάνετε και εσείς αναφορά. Γνωρίζω τα παράπονα που διατυπώνονται, ιδιαίτερα, από μικρές και μεσαίες επιχειρήσεις. Γνωρίζω, επίσης, όπως ήδη σημείωσα, την αρνητική επίδραση, σε σχέση με την πιστωτική επέκταση που έχει σε όλη την Ευρώπη η άνοδος των επιτοκίων για λόγους ανάσχεσης του πληθωρισμού. Γι’ αυτό και αξιοποιούμε κεφάλαια από το ΕΣΠΑ, από το Ταμείο Ανάκαμψης και από την Ελληνική Αναπτυξιακή Τράπεζα για τη στήριξη της ρευστότητας, ιδιαίτερα, των μικρομεσαίων επιχειρήσεων. Στο  δανειακό σκέλος του Ταμείου Ανάκαμψης, έχει ειπωθεί πολλές φορές το επαναλαμβάνω ακόμα μία, ήδη, ανακοινώσαμε, ότι το 47% των συμβασιοποιημένων επενδυτικών σχεδίων, αφορά σε μικρομεσαίες επιχειρήσεις, με τις ευκαιρίες για τις μικρομεσαίες επιχειρήσεις να πολλαπλασιάζονται, μετά την αναθεώρηση του Ταμείου Ανάκαμψης, μέσω της οποίας εξασφαλίσαμε επιπλέον 450 εκατομμύρια για το σκέλος των επιδοτήσεων, που είναι μη επιστρεπτέες και επιπλέον, 5 δισεκατομμύρια ευρώ για το σκέλος των δανείων σε επιχειρήσεις, μεταξύ των οποίων και μικρομεσαίες επιχειρήσεις.
 Από την άλλη πλευρά, στο ΕΣΠΑ της Περιόδου 2021-2027, που για την επιχειρηματικότητα αφορά αποκλειστικά τις μικρομεσαίες επιχειρήσεις, το επιχειρησιακό πρόγραμμα «ανταγωνιστικότητα» έχει συνολικό προϋπολογισμό δημόσιας δαπάνης, περίπου, 4 δισεκατομμύρια ευρώ, ενώ η Ελληνική Αναπτυξιακή Τράπεζα μόνο το 2023 εκταμίευσε δάνεια προς μικρομεσαίες επιχειρήσεις, συνολικού ύψους 933 εκατομμυρίων ευρώ. Σήμερα που μιλάμε, εξακολουθούν να υπάρχουν διαθέσιμα κονδύλια στην Ελληνική Αναπτυξιακή Τράπεζα για ψηφιακές και «πράσινες» δράσεις, που φθάνουν, σχεδόν, τα 600 εκατομμύρια ευρώ. 
Στο ίδιο πλαίσιο, θέλω να σημειώσω την πρόοδο που έχει επιτευχθεί για τη μείωση των «κόκκινων» δανείων. Προσέξτε, δεν αναφέρομαι μόνο σε τράπεζες, αλλά συνολικά, τόσο σε σχέση με τις τράπεζες, όσο και σε σχέση με τους servicers. Με βάση τα στοιχεία της Γενικής Γραμματείας Χρηματοπιστωτικής Πολιτικής και Ιδιωτικού Χρέους, τα «κόκκινα» δάνεια, όπως, ήδη, υπογράμμισα, περιορίστηκαν από 92 δισεκατομμύρια το 2019, σε 73 δισεκατομμύρια το 2023. Σε αυτό συνετέλεσαν, τόσο ο εξωδικαστικός μηχανισμός, όσο και μία σειρά από άλλες διευθετήσεις, που οδήγησαν, εντωμεταξύ, στη μείωσή τους. 



 
Δεν πρέπει να ξεχνάμε, σε αυτό το σημείο, ότι, όταν κάποιος δανειολήπτης σταματά να είναι «κόκκινος», τότε εντάσσεται στην αγορά και έχει πολύ μεγαλύτερες πιθανότητες χρηματοδότησης από το τραπεζικό σύστημα. Σε κάθε περίπτωση, υπογραμμίζω, όμως, ότι η στήριξη της ρευστότητας συμβαδίζει με ένα εύρωστο τραπεζικό σύστημα, διότι, όσο πιο ισχυρές είναι οι τράπεζες και όσο μεγαλύτερη κεφαλαιακή επάρκεια διαθέτουν, τόσο περισσότερο μπορούν να στηρίξουν την πραγματική οικονομία. Νομίζω είναι αυτονόητο, δεν χρειάζεται να εμβαθύνω, ακόμα περισσότερο σε αυτό. 
Γι’ αυτόν τον λόγο, ακολουθούμε μία πολιτική μακριά από τον λαϊκισμό. Κακά τα ψέματα, το τραπεζικό μας σύστημα την περασμένη δεκαετία πέρασε μία, άνευ προηγουμένου, δοκιμασία. «Μαγικές συνταγές αποθεραπείας» δεν υπάρχουν. Είναι, όμως, βέβαιο, ότι τα τελευταία χρόνια έχει γίνει μία πολύ μεγάλη πρόοδος και είμαστε εδώ να συνεχίσουμε αυτή την προσπάθεια, στηριγμένοι σε καλές διεθνείς πρακτικές και με σεβασμό των κανόνων, που τίθενται από την Ευρωπαϊκή Κεντρική Τράπεζα, τον SSM και την Τράπεζα της Ελλάδος, αλλά και προσανατολισμένοι σταθερά στον ανταγωνισμό μέσα στο τραπεζικό σύστημα, που είναι βασική προϋπόθεση για μία ομαλή λειτουργία των τραπεζών, των επιχειρήσεων και της εθνικής οικονομίας. Αυτά είχα να πω εισαγωγικά και σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Στουρνάρας.
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδος): Ευχαριστώ πολύ. 
Κυρίες και κύριοι βουλευτές, στην παρέμβασή μου θα αναφερθώ σε τέσσερα ζητήματα. Πρώτον, στα προβλήματα και τις προκλήσεις που αντιμετώπισε ο τραπεζικός τομέας στην Ελλάδα, κατά τη διάρκεια της οικονομικής κρίσης, ιδιαίτερα, την περίοδο 2010 -2015. Δεύτερον, στις παρεμβάσεις των Αρχών, όπου Αρχές εννοώ την Κυβέρνηση, την Τράπεζα της Ελλάδος, το Ταμείο Χρηματοπιστωτικής Σταθερότητας, τους θεσμούς και τις κυβερνήσεις της ζώνης του ευρώ, προκειμένου να διαφυλαχθεί η χρηματοπιστωτική σταθερότητα και κυρίως, να διαφυλαχθούν οι καταθέσεις ιδιωτών και επιχειρήσεων. Τρίτον, στην αποτίμηση του κόστους και του οφέλους αυτών των παρεμβάσεων και τέταρτον, στις πρόσφατες εξελίξεις στο ελληνικό τραπεζικό τομέα.
Θα ξεκινήσω με το πρώτο, δηλαδή, με τα προβλήματα και τις προκλήσεις που αντιμετώπισε ο τραπεζικός τομέας στην Ελλάδα, κατά τη διάρκεια της οικονομικής κρίσης και ιδιαίτερα την περίοδο 2010 - 2015. Οι προκλήσεις, λοιπόν, και τα προβλήματα που αντιμετώπισε ο ελληνικός τραπεζικός τομέας, κατά τη διάρκεια των ετών της οικονομικής κρίσης, ήταν χωρίς προηγούμενο και διαμόρφωσαν συνθήκες διαταραχής της χρηματοπιστωτικής σταθερότητας. Η επιδείνωση της ποιότητας των περιουσιακών στοιχείων των τραπεζών, η δραματική μείωση της ρευστότητας, ο αποκλεισμός από τις διεθνείς αγορές κεφαλαίων και χρήματος και οι περιορισμοί στο καθεστώς κίνησης κεφαλαίων, για περίοδο τεσσάρων ετών, περίπου, αποτέλεσαν, μεταξύ άλλων, τα κύρια ζητήματα που κλήθηκαν να αντιμετωπίσουν, κυρίως, οι ελληνικές αρχές και ειδικότερα, η Κυβέρνηση, η Τράπεζα της Ελλάδας, το Ταμείο Χρηματοπιστωτικής Σταθερότητας, καθώς και οι ευρωπαϊκοί και διεθνείς θεσμοί και οι κυβερνήσεις των κρατών μελών της ζώνης του ευρώ. Ως γνωστόν, κρίση του χρηματοπιστωτικού συστήματος δεν αντιμετώπισε μόνο η Ελλάδα. Από τα τέλη της προηγούμενης δεκαετίας, μέχρι τις μέρες μας, μία σειρά ευρωπαϊκών και όχι μόνο χωρών βίωσαν συνθήκες χρηματοπιστωτικής αστάθειας. Είναι, επίσης, ευρέως αποδεκτό, ότι σε αντίθεση με την εμπειρία άλλων χωρών, όπως είναι η Ιρλανδία, η Κύπρος, η Ισπανία, στη χώρα μας ο τραπεζικός κλάδος δεν ήταν το αίτιο της κρίσης. 


Έγγραφο1
Οι ανακεφαλαιοποιήσεις των ελληνικών τραπεζών, που έγιναν κατά την περίοδο της κρίσης, ήταν αναγκαίες. Προέκυψαν δε, σημαντικές ωφέλειες από την ολοκλήρωσή τους, τόσο για την πραγματική οικονομία, όσο και για τις τράπεζες και όπως θα αποδείξω και για το δημόσιο. Η πλήρης προστασία των καταθέσεων, ασχέτως εάν ανήκουν σε νοικοκυριά ή επιχειρήσεις, η σταδιακή αποκατάσταση της ρευστότητας, η ενίσχυση των δεικτών κεφαλαιακής επάρκειας, η διαμόρφωση συνθηκών επανόδου των ελληνικών τραπεζών στις διεθνείς αγορές κεφαλαίων και χρήματος και η σημαντική συγκράτηση της απομόχλευσης των τραπεζικών χορηγήσεων, αποτέλεσαν τις κυριότερες επιδιώξεις της Τράπεζας της Ελλάδος. Σε όλους αυτούς τους τομείς τα οφέλη υπήρξαν ορατά και σημαντικά.
 Ποια ήταν, όμως, τα αίτια για τις φάσεις ανακεφαλαιοποίησης την περίοδο 2013 – 2015; Στα τέλη του 2019, θυμίζω, ότι το σύνολο των ελληνικών τραπεζών εμφάνιζε ισχυρά θεμελιώδη. Ενδεικτικά, ο μέσος δείκτης κεφαλαιακής επάρκειας ήταν 12%. Ο συνολικός δείκτης δανείων προς καταθέσεις ήταν 104%. Το καθαρό εισόδημα επιτοκίου προς το σταθμισμένο για κινδύνους ενεργητικό ήταν 4,4%. Οι τράπεζες, με εξαίρεση ορισμένα ιδρύματα υπό κρατικό έλεγχο, είχαν μηδενική έκθεση σε «τοξικά» επενδυτικά προϊόντα και η κρίση των λεγόμενων subprime προϊόντων είχε ελάχιστη επίδραση στους ισολογισμούς τους. Οι ανάγκες ανακεφαλαιοποίησης των τραπεζών στην Ελλάδα προέκυψαν από άλλους παράγοντες, που σχετίζονται με τις, ήδη, αυξανόμενες από πριν ανισορροπίες, δηλαδή, τα μεγάλα δίδυμα ελλείμματα, την αύξηση του δημοσίου χρέους και την επιδείνωση της ανταγωνιστικότητας. 
Συγκεκριμένα, από τα τέλη του 2009 και αργότερα οι τράπεζες αντιμετώπισαν μία σειρά από ιδιαίτερα αρνητικές επιδράσεις, όπως αλλεπάλληλες υποβαθμίσεις πιστοληπτικής ικανότητας από διεθνείς οργανισμούς, μαζική εκροή καταθέσεων, 37% κατά την περίοδο Σεπτεμβρίου 2009, έως τον Ιούνιο του 2012, 87 δισεκατομμύρια συνολικά και 27%, κατά την περίοδο Σεπτεμβρίου 2014, έως τον Ιούλιο 2015, 44 δισεκατομμύρια ευρώ συνολικά. Επίσης, αποκλεισμό της πρόσβασης σε αγορές κεφαλαίου και χρήματος, με ταυτόχρονη υποχρέωση αποπληρωμής υποχρεώσεων, άνω των 40 δισεκατομμυρίων ευρώ. Ζημίες 40 δισεκατομμυρίων ευρώ, περίπου, από το πρόγραμμα ανταλλαγής κρατικών ομολόγων με αντίστοιχο όφελος του ελληνικού δημοσίου. Άνευ προηγουμένου αύξηση σχηματισμού προβλέψεων από τη διαρκώς επιδεινούμενη ποιότητα δανείων και περιουσιακών στοιχείων, ο δείκτης καθυστερήσεων ανέβηκε από το 5% στα τέλη του 2008, στο 21,5% στα μέσα του 2012, στο 35%, περίπου, στα τέλη του 2014 και σχεδόν, 50% στις αρχές του 2016. 
Σε αυτό το δεδομένο πλαίσιο, η Κυβέρνηση, η Τράπεζα της Ελλάδος και Το Ταμείο Χρηματοπιστωτικής Σταθερότητας προέβησαν σε σειρά ενεργειών που αποσκοπούσαν στη θωράκιση της χρηματοπιστωτικής σταθερότητας και της ασφάλειας των καταθέσεων. Μεταξύ των ενεργειών αυτών, κρίσιμη σημασία είχαν η κάλυψη των βραχυπρόθεσμων αναγκών ρευστότητας των τραπεζών, με την παροχή δυνατότητας προσφυγής στον Μηχανισμό Έκτακτης Ενίσχυσης σε Ρευστότητα, δηλαδή, στο ELA, Emergency  Liquidity Assistance.
Η διασφάλιση της επάρκειας των χρηματοδοτικών πόρων, αυτό που λέμε Financial Envelope, δηλαδή, των δημόσιων πόρων που προορίζονται για την κάλυψη της απαιτούμενης ανακεφαλαιοποίησης και του κόστους αναδιάταξης του ελληνικού τραπεζικού τομέα, που ειδικότερα για την περίοδο 2010 - 2014, είχε εκτιμηθεί σε 50 δισεκατομμύρια και σε Σύνοδο Κορυφής του Ιουλίου του 2015, σε 10 έως 25 δισεκατομμύρια, αν και τελικά οι ανάγκες αποδείχθηκαν λιγότερες, γύρω στα 5 δισεκατομμύρια, κατά τη διάρκεια της κρίσης.


 
Η εξυγίανση αδύναμων τραπεζών, βάσει ενός διευρυμένου νομικού πλαισίου. Τέλος, η απαίτηση απ’ όλες τις ελληνικές τράπεζες να αυξήσουν την κεφαλαιακή τους βάση σε ένα συντηρητικά εκτιμημένο επαρκές επίπεδο.
Το κύριο γενεσιουργό αίτιο των αναγκών ανακεφαλαιοποίησης των ελληνικών τραπεζών ήταν οι ζημίες στα χαρτοφυλάκια δανείων. Αναμφισβήτητα, οι ζημίες από το Πρόγραμμα Ανταλλαγής Ομολόγων, το PSI, αποτέλεσε κύριο περιοριστικό παράγοντα, κατά την περίοδο 2012-2013, όμως, οι ζημίες αυτές δεν ήταν επαναλαμβανόμενες και καλύφθηκαν πλήρως. Κατά συνέπεια, δυνητικές ζημίες ήταν δυνατόν να προκύψουν, κατά κύριο λόγο, από αρνητικές μεταβολές στην αξία των δανείων. 
Η αξία των δανείων, με τη σειρά της, εξαρτάται, κυρίως, από δύο παράγοντες: την πιθανότητα αθέτησης, το probability of default, που είναι αρνητικά συσχετισμένη με το επίπεδο οικονομικής δραστηριότητας, ιδιαίτερα δε, τις αρνητικές μεταβολές του ΑΕΠ και του διαθέσιμου εισοδήματος και δεύτερον, την αξία ανάκτησης καλυμμάτων, το recovery rate, που είναι, επίσης, συσχετισμένη με τον δείκτη αξίας ακινήτων και τις τιμές των εμπράγματων εξασφαλίσεων. 
Οι παράγοντες αυτοί άσκησαν ισχυρές πιέσεις στη ρευστότητα και την κεφαλαιακή βάση των ελληνικών τραπεζών, απειλώντας τη σταθερότητα του τραπεζικού συστήματος. Κατά τη διάρκεια αυτής της περιόδου, οι ελληνικές τράπεζες είχαν σχηματίσει υψηλές προβλέψεις, έναντι επισφαλών απαιτήσεων, προκειμένου να αντιμετωπίσουν τις διαρκώς διευρυνόμενες ζημίες από τα δανειακά χαρτοφυλάκια. Ιδιαίτερα, την  τριετία 2013 - 2015, οι προβλέψεις των τεσσάρων συστημικών τραπεζών, σε ετήσια βάση, κυμαίνονταν, συνήθως, από 2,5% έως 6% της ονομαστικής αξίας του συνολικού χαρτοφυλακίου δανείων, με αποτέλεσμα οι ζημίες αυτές να «διαβρώνουν» την κεφαλαιακή τους βάση. 
Η προσαρμογή των εποπτικών κεφαλαίων, μέσω των διαδικασιών ανακεφαλαιοποίησης, διατήρησε τους σχετικούς δείκτες κεφαλαιακής επάρκειας σε επίπεδο υψηλότερο του ελάχιστα αποδεκτού και κατά συνέπεια, ικανοποιούσε τους όρους και προϋποθέσεις για την παροχή ρευστότητας από το ευρωσύστημα, το οποίο έχει πολύ μεγάλη σημασία, θα σας το εξηγήσω μετά. Σε αυτό το πλαίσιο παροχής ρευστότητας, επιτεύχθηκε, παρά τις γενικότερες οικονομικές δυσκολίες, η διατήρηση χρηματοπιστωτικής σταθερότητας όλα αυτά τα χρόνια. 
Η ανακεφαλαιοποίηση του ελληνικού τραπεζικού τομέα αποτέλεσε, ως διαδοχική σειρά ασκήσεων αύξησης μετοχικού κεφαλαίου, μία από τις κυριότερες τομές που πραγματοποιήθηκαν στην ελληνική οικονομία από τις αρχές της κρίσης έως τις μέρες μας.
Η εφαρμογή των διαδικασιών αυτών επέτρεψε την αναδιάταξη του τραπεζικού τομέα, μέσω απάλειψης πλεονάζοντος δυναμικού των τραπεζικών δικτύων, τον περιορισμό της συμμετοχής του δημόσιου τομέα, τη διατήρηση και ενδυνάμωση του εταιρικού ελέγχου μέσω της συμμετοχής ιδιωτών και βεβαίως, το μεγάλο όφελος ήταν, ότι δεν χάθηκε ούτε ένα ευρώ από καταθέσεις. 
Τα οφέλη, λοιπόν, από τις επιτυχείς φάσεις ολοκλήρωσης της ανακεφαλαιοποίησης ήταν ιδιαίτερα σημαντικά και καλύπτουν, τόσο το χρηματοπιστωτικό χώρο, όσο και τον ευρύτερο οικονομικό. Πρώτον, εν μέσω πρωτόγνωρων συνθηκών συστημικής αστάθειας, κυρίως, από πλευράς ζημιών και εκροών καταθέσεων, οι τράπεζες ανακεφαλαιοποιήθηκαν χωρίς να χαθεί ούτε ένα ευρώ από καταθέσεις, γεγονός που έχει τεράστια σημασία και για τα νοικοκυριά και για τις επιχειρήσεις. 
 


 
Δεύτερον, ικανοποιήθηκαν οι προϋποθέσεις του ευρωσυστήματος και του ενιαίου εποπτικού μηχανισμού για κεφαλαιακή επάρκεια και διατηρήθηκε έτσι, ακώλυτα η πρόσβαση στη ρευστότητα του ευρωσυστήματος. 
Τρίτον, με τη διαμόρφωση υψηλών δεικτών κεφαλαιακής επάρκειας κατέστη δυνατή η σταδιακή επιστροφή των τραπεζών στις πανευρωπαϊκές αγορές χρήματος και κεφαλαίου. 
Τέταρτον, περιορίστηκε η απομόχλευση των ισολογισμών των τραπεζών με ορατές επιπτώσεις για το σύνολο της οικονομίας. 
Οι κινήσεις αυτές διαμόρφωσαν καλύτερες συνθήκες λειτουργίας και ανταγωνισμού στον εγχώριο τραπεζικό κλάδο, διότι μειώθηκε ο αριθμός προβληματικών και μη ανταγωνιστικών τραπεζικών ιδρυμάτων, που, διαχρονικά, χαρακτηρίστηκαν από αδυναμίες στη διάρθρωση του ενεργητικού τους, μειώθηκε ο αριθμός τραπεζικών μονάδων, καθώς οι μακροχρόνιες τάσεις τραπεζικής αγοράς υπέδειξαν ένα μέγεθος πολύ διαφορετικό από αυτό της προηγούμενης δεκαετίας, όταν έχεις μείωση του ΑΕΠ 25%. Διαμορφώθηκαν, επίσης, οικονομίες κλίμακας και σημαντικές συνέργειες, με αποτέλεσμα την βελτίωση της αποδοτικότητας των τραπεζών. 
Μία κριτική που ασκείται, είναι ότι οι τράπεζες έχουν, κατ’ επανάληψη, ανακεφαλαιοποιηθεί και παρ’ όλα αυτά, δεν έχουν συμβάλει στην πιστωτική επέκταση και στις αναπτυξιακές προσπάθειες. Όμως, τα πραγματικά στοιχεία υποδεικνύουν ένα διαφορετικό συμπέρασμα. Ενώ, συνήθως, σε μία μεγάλη οικονομική κρίση συρρικνώνεται δραστικά ο ισολογισμός των τραπεζών, στην Ελλάδα δεν συνέβη κάτι τέτοιο. Αντίθετα, ενώ το σύνολο των καταθέσεων μειώθηκε, κατά 48,4%, από το 2009 έως το 2015, ποσοστό που υπό κανονικές συνθήκες θα έπρεπε να επιφέρει μία πολύ μεγάλη απομόχλευση του τραπεζικού κλάδου και περαιτέρω υφεσιακές συνθήκες, η ετήσια πιστωτική συρρίκνωση στην Ελλάδα, ουδέποτε, υπερέβη το 4%. Το ποσοστό αυτό είναι, ιδιαίτερα, εντυπωσιακό, εάν αναλογιστεί κανείς, ότι στη διάρκεια αυτών των ετών μειώθηκε η έκθεση ξένων τραπεζών σε ελληνικές επιχειρήσεις που με τη σειρά τους αναχρηματοδότησαν λήξεις δανείων μέσω ελληνικών τραπεζών πια. 
Τέλος, είναι αναγκαίο να επισημανθεί, ότι οι ενέργειες και οι διαδικασίες αυτές δεν ήταν ούτε ανορθόδοξες, ούτε μοναδικές στον ευρωπαϊκό χώρο. Το πλαίσιο ανακεφαλαιοποίησης ακολούθησε τους κανόνες ανταγωνισμού της Ευρωπαϊκής Επιτροπής, ως προς ζητήματα κρατικής ενίσχυσης. Στο πλαίσιο αυτό, ο σχεδιασμός ενός μακροχρόνια βιώσιμου επιχειρηματικού υποδείγματος, με σταδιακή απεξάρτηση των τραπεζών από τη χρηματοδότηση της Κεντρικής Τράπεζας και με τη δημιουργία συνθηκών επαναλαμβανόμενης και υγιούς κερδοφορίας, αποτέλεσε άμεση προτεραιότητα. 
Οι βασικοί άξονες δράσης που εφαρμόστηκαν και εξακολουθούν να ισχύουν αφορούν, πρώτον, τον εξορθολογισμό του κόστους λειτουργίας και την εσωτερική δημιουργία κεφαλαίου μέσω οργανικής κερδοφορίας. Δεύτερον, την απεμπλοκή από μη, αμιγώς, τραπεζικές εργασίες. Τρίτον, τον επανασχεδιασμό των δραστηριοτήτων στο εξωτερικό. Τέταρτον, την ενεργό διαχείριση των προβληματικών στοιχείων του ενεργητικού και πέμπτον, τη μείωση των αναβαλλόμενων φορολογικών απαιτήσεων, ως ποσοστό των συνολικών εποπτικών κεφαλαίων. 
Με τον τρόπο αυτόν, οι ελληνικές τράπεζες μπόρεσαν να επαναοριοθετήσουν τη στρατηγική τους και να αναδιαρθρώσουν τη δομή τους, ώστε να συμβάλλουν στην αναδιάταξη της ελληνικής οικονομίας, λαμβάνοντας υπόψη, μεταξύ άλλων, τις προοπτικές που διανοίγονται με την ψηφιακή τεχνολογία και τη σημαντική ροή κεφαλαίων από το Ευρωπαϊκό Μέσο Ανάκαμψης, NGEU-RRF. 
Ποιο ήταν, τελικά, το κόστος της κρίσης για το ελληνικό δημόσιο και ποιο το όφελος; Η ανακεφαλαιοποίηση των τεσσάρων σημαντικών τραπεζών και η εξυγίανση λιγότερο σημαντικών τραπεζών με την πλήρη προστασία των καταθέσεων, όχι μόνο διασφάλισε τη χρηματοπιστωτική σταθερότητα, κατά τη διάρκεια της πολυετούς δημοσιονομικής και οικονομικής κρίσης, αλλά και συνέβαλε αποφασιστικά στην επιστροφή της Ελλάδας σε διατηρήσιμους ρυθμούς οικονομικής ανάπτυξης. 
Το μεγάλο αυτό επίτευγμα, υπό εξαιρετικά αντίξοες συνθήκες, δεν πρέπει να αγνοείται. Θα ήθελα να υπενθυμίσω, για μια ακόμη φορά, ότι σε αντίθεση με τις άλλες ευρωπαϊκές χώρες, όπου οι ευπάθειες του χρηματοπιστωτικού τομέα προκάλεσαν προβλήματα στο δημόσιο, χαρακτηριστικό παράδειγμα η Ιρλανδία, κατά τη διάρκεια της παγκόσμιας χρηματοπιστωτικής κρίσης του 2008 - 2009, στην Ελλάδα, ήταν, ακριβώς, το αντίθετο. Ήταν η δημοσιονομική κρίση που προκάλεσε την ανάγκη ανακεφαλαιοποίησης των τραπεζών και αναδιάταξης του τραπεζικού τομέα, μέσω της εξυγίανσης τραπεζικών και δανειακών χαρτοφυλακίων και κατέστησε αναγκαία την προσφυγή μας σε μνημόνια οικονομικών και χρηματοπιστωτικών πολιτικών. 
Όπως προανέφερα, η διαδικασία αυτή απαίτησε δημόσιους πόρους. Η διαδικασία, που αφορά στην ανακεφαλαιοποίηση των τραπεζών και την ενίσχυσή τους, ήταν, περίπου, το 16% των συνολικών πόρων που εισέρρευσαν στην Ελλάδα από τους θεσμούς. Όμως, διασφάλισε την προστασία των καταθέσεων πολλαπλάσιου ύψους και απέτρεψε την πλήρη κατάρρευση της οικονομίας και της κοινωνίας. 
Μία προσεκτική πρώτη αποτίμηση του κόστους και είναι μια πρώτη. Νομίζω ότι οι επόμενες θα δείξουν ακόμα μεγαλύτερο όφελος. Μία, λοιπόν, προσεκτική πρώτη αποτίμηση του κόστους της ανακεφαλαιοποίησης και της αναδιάταξης του τραπεζικού τομέα, σε σύγκριση με τα οφέλη που αποκόμισε το ελληνικό δημόσιο, λαμβάνοντας υπόψη την εθελοντική αναδιάρθρωση του ελληνικού δημόσιου χρέους, το PSI, δείχνει ότι τελικά ο Έλληνας φορολογούμενος έχει, μέχρι τώρα, ωφεληθεί με ένα ποσό που εκτιμάται σε, περίπου, 3,5 δισεκατομμύρια ευρώ. 
Βεβαίως, για τον υπολογισμό αυτού του ποσού έχουν γίνει παραδοχές, ως προς τους παράγοντες που συνεκτιμώνται και ως προς την ποσοτικοποίησή τους, οπότε πρέπει να εκλαμβάνεται ως μία πρώτη εκτίμηση.
Το κυριότερο όφελος του ελληνικού δημοσίου προέρχεται, όπως αναμένεται, από την εθελοντική ανταλλαγή του δημόσιου χρέους, το Private Sector Involvement, το PSI. Οι συνολικές ακαθάριστες ζημίες του τραπεζικού τομέα στην Ελλάδα από το PSI, ανήλθαν σε 38,3 δισεκατομμύρια ευρώ, λαμβάνοντας υπόψη και το debt buyback, δηλαδή, την επαναγορά χρέους που έγινε τον Δεκέμβριο του 2012.
Επίσης, η Τράπεζα της Ελλάδος διέθεσε υψηλά μερίσματα στο ελληνικό δημόσιο, τα οποία σε μεγάλο βαθμό προέρχονται από τα έσοδα από την παροχή έκτακτης ενίσχυσης ρευστότητας, το Emergency Liquidity Assistance (ELA), προς τις ελληνικές τράπεζες.

Επιπλέον, το Ταμείο Χρηματοπιστωτικής Σταθερότητας έχει εισπράξει έσοδα από πληρωμές και μερίσματα από τις μετατρέψιμες ομολογίες, τα CoCos, που είχαν εκδοθεί, από την πρόσφατη επιτυχημένη αποεπένδυσή του από τις σημαντικές τράπεζες στο διάστημα Οκτωβρίου 2023 - Μαρτίου 2024, από τις διανομές των εκκαθαρίσεων τραπεζών που
 
εξυγιάνθηκαν και από άλλες πηγές. Τέλος, στο συνολικό όφελος για τον Έλληνα φορολογούμενο θα έπρεπε να ληφθεί υπόψη και η αποτίμηση των υφιστάμενων συμμετοχών του ΤΧΣ, του Ταμείου Χρηματοπιστωτικής Σταθερότητας, στην Εθνική Τράπεζα της Ελλάδος και στην Τράπεζα Αττικής, καθώς και η προσδοκώμενη ανάκτηση από τις εκκαθαρίσεις τραπεζών από την PQH που εξυγιάνθηκαν.
Θα καταθέσω στα Πρακτικά τους δύο πίνακες, τον πίνακα 1 που έχει να κάνει με το όφελος για το δημόσιο και τον πίνακα 2 που έχει να κάνει με το κόστος.
Από την άλλη, η συνεισφορά του Ταμείου Χρηματοπιστωτικής Σταθερότητας στην πρώτη ανακεφαλαιοποίηση των συστημικών τραπεζών, λαμβάνοντας υπόψη το ποσό που διατέθηκε στον ανάδοχο για την κάλυψη κεφαλαιακών αναγκών της Αγροτικής Τράπεζας, των υποκαταστημάτων των κυπριακών τραπεζών και του νέου Ταχυδρομικού Ταμιευτηρίου, ανήλθε σε 25,5 δισεκατομμύρια ευρώ και η συνεισφορά του στην εξυγίανση μη συστημικών τραπεζών, σε 14,4 δισεκατομμύρια ευρώ. Εδώ περιλαμβάνεται και το ποσό που διατέθηκε, ως μετοχικό κεφάλαιο, στη νέα PROTON Bank.
Στη συνέχεια, το Ταμείο Χρηματοπιστωτικής Σταθερότητας συμμετείχε στην ανακεφαλαιοποίηση των σημαντικών τραπεζών το 2015, με 5,4 δισεκατομμύρια ευρώ σε μετοχές και μετατρέψιμα ομόλογα, σε CoCos, δηλαδή. Στο συνολικό κόστος για το ελληνικό δημόσιο πρέπει να συνεκτιμηθεί η μετατροπή των οριστικών και καθαρισμένων φορολογικών απαιτήσεων, των DTC της Τράπεζας Αττικής, καθώς και η συμμετοχή του Ταμείου Χρηματοπιστωτικής Σταθερότητας στην αύξηση μετοχικού κεφαλαίου της Τράπεζας Αττικής.
Τέλος, θα μπορούσε να ληφθεί υπόψη και το ύψος των DTC των σημαντικών τραπεζών, που έχει, ήδη, αποσβεστεί και αυτό το κόστος το έχουμε υπολογίσει στον πίνακα 2 που καταθέσαμε, ήδη.
Ποιες, όμως, είναι οι πρόσφατες εξελίξεις, διότι αυτό είναι το παρελθόν; Πού είμαστε, λοιπόν, σήμερα; Τι προκάλεσε αυτό το παρελθόν στο σήμερα; Εισερχόμενοι, λοιπόν, στο σήμερα, τα τελευταία έτη έχει επιτευχθεί αναμφισβήτητα τεράστια πρόοδος στο ελληνικό τραπεζικό σύστημα. Οι ελληνικές τράπεζες έχουν εξυγιάνει, πλήρως, τους ισολογισμούς τους και διαθέτουν, πλέον, επίπεδα ρευστότητας, κεφαλαιακής επάρκειας και κερδοφορίας, ανάλογα με αυτά των ευρωπαϊκών τραπεζών. 
Ενδεικτικά, παραθέτω ορισμένα μεγέθη για το 2023.Η ποιότητα του δανειακού χαρτοφυλακίου των πιστωτικών ιδρυμάτων βελτιώθηκε περαιτέρω, με αποτέλεσμα, στο τέλος του 2023, το συνολικό απόθεμα των μη εξυπηρετούμενων δανείων, να διαμορφωθεί σε 9,9 δισεκατομμύρια ευρώ, μειωμένο, κατά 24,9% ή 3,29 δισεκατομμύρια ευρώ, σε σχέση με το τέλος του 2022, που ήταν 13,2 δισεκατομμύρια ευρώ. Σημειώνεται, ότι η συνολική μείωση των μη εξυπηρετούμενων δανείων, σε σχέση με το υψηλότερο επίπεδό τους, που καταγράφηκε τον Μάρτιο του 2016, έφτασε το 90,7% ή 97,2 δισεκατομμύρια ευρώ.
Η κεφαλαιακή επάρκεια των ελληνικών τραπεζικών ομίλων ενισχύθηκε σημαντικά το 2023, λόγω της αύξησης των εποπτικών ιδίων κεφαλαίων. Ο δείκτης κεφαλαίου κοινών μετοχών της κατηγορίας 1, δηλαδή, το Common Equity Tier 1, σε ενοποιημένη βάση, αυξήθηκε σε 15,5% τον Δεκέμβριο του 2023, από 14,5% τον Δεκέμβριο του 2022 και ο συνολικός δείκτης κεφαλαίου, το Total Capital Ratio, σε 18,7%, από 17,5%, αντίστοιχα. Τα επίπεδα αυτά υπερβαίνουν αρκετά τα ελάχιστα απαιτούμενα από τις εποπτικές αρχές. 
Οι συνθήκες ρευστότητας και χρηματοδότησης του ελληνικού τραπεζικού τομέα παρουσίασαν βελτίωση, κυρίως, λόγω της ανάκτησης της επενδυτικής βαθμίδας. Η πρόσβαση των ελληνικών τραπεζών στις αγορές κεφαλαίων βελτιώθηκε, ακόμα περισσότερο, ενώ οι καταθέσεις την ίδια περίοδο συνέχισαν την ανοδική τους πορεία, αν και με μειωμένο ρυθμό, αντικατοπτρίζοντας την ισχυρή οικονομική ανάπτυξη. Η αύξηση των καταθέσεων συνετέλεσε, σε μεγάλο βαθμό, ώστε τα ρευστά διαθέσιμα των ελληνικών πιστωτικών ιδρυμάτων να παραμείνουν σε υψηλό επίπεδο, παρά την αποπληρωμή σημαντικών ποσών που είχαν αντληθεί, μέσω των στοχευμένων πράξεων πιο μακροπρόθεσμης αναχρηματοδότησης, αυτό που ονομάζουμε TLTRO ΙΙΙ.
Ταυτόχρονα, οι τράπεζες διατήρησαν τους εποπτικούς δείκτες ρευστότητας σε επίπεδα αρκετά υψηλότερα των ελαχίστων ορίων. Ο δείκτης κάλυψης ρευστότητας, το LCR, το Liquidity Coverage Ratio, συνέχισε την ανοδική του πορεία και διαμορφώθηκε σε 220,3% και ο δείκτης καθαρής σταθερής χρηματοδότησης, το Net Stable Funding Ratio (NSFR), διαμορφώθηκε σε 135,4% τον Δεκέμβριο του 2023, από 132,9% τον Δεκέμβριο του 2022. Τέλος, το 2023, οι ελληνικές τράπεζες κατέγραψαν κέρδη, μετά από φόρους και διακοπτόμενες δραστηριότητες, ύψους 3,8 δισεκατομμυρίων ευρώ, έναντι κερδών 3,4 δισεκατομμυρίων ευρώ το 2022.
Θετικά συνέβαλε η σημαντική αύξηση των καθαρών εσόδων από τόκους, ως αποτέλεσμα της αύξησης των βασικών επιτοκίων, καθώς και η διατήρηση του λειτουργικού κόστους και του κόστους πιστωτικού κινδύνου σε αρκετά χαμηλά επίπεδα, ενώ αρνητικά επέδρασε η μεγάλη μείωση των εσόδων από χρηματοοικονομικές πράξεις και λοιπά έσοδα.
Παράλληλα, είναι σε εξέλιξη ενέργειες, προκειμένου να δημιουργηθεί ένας πέμπτος πόλος -το ανέφερε και ο Υπουργός Οικονομικών- στο τραπεζικό σύστημα, με τη συγχώνευση δύο λιγότερο σημαντικών ιδρυμάτων και με την ταυτόχρονη εξοικείωση του ισολογισμού τους, μέσω της χρήσης του προγράμματος παροχής κρατικών εγγυήσεων «ΗΡΑΚΛΗΣ ΙΙΙ», για να αποκατασταθούν ίσοι όροι ανταγωνισμού. Μέχρι τώρα, οι μη συστημικές τράπεζες δεν είχαν πρόσβαση, ούτε στο Ταμείο Χρηματοπιστωτικής Σταθερότητας, ούτε στο Πρόγραμμα «ΗΡΑΚΛΗΣ», που σημαίνει, ότι αν θέλουμε ανταγωνισμό, πρέπει, κατά ένα ελάχιστο επίπεδο, να εξασφαλιστούν ίσοι όροι ανταγωνισμού.
Παρά τη σημαντική πρόοδο που έχει επιτευχθεί, συνεχίζουν να υπάρχουν προκλήσεις για τις ελληνικές τράπεζες, που σχετίζονται, κυρίως, με εξωγενείς παράγοντες. Συγκεκριμένα, το μακροοικονομικό και χρηματοοικονομικό περιβάλλον παγκοσμίως περιβάλλεται από μεγάλη αβεβαιότητα με αυξημένους γεωπολιτικούς κινδύνους και τάση επιβράδυνσης της οικονομικής δραστηριότητας σε πολλές ανεπτυγμένες οικονομίες, μεταξύ των οποίων και σε πολλές χώρες της ζώνης του ευρώ. Οι εξελίξεις αυτές μπορούν να επηρεάσουν, ανά πάσα στιγμή, τη διάθεση ανάληψης κινδύνου των ξένων επενδυτών, καθώς και τις αποτιμήσεις στα χρηματιστήρια. 
Το περιβάλλον που διαμορφώνεται από την παραμονή σε υψηλά βασικά επιτόκια και το συνακόλουθο αυξημένο κόστος χρηματοδότησης, σε συνδυασμό με το μειωμένο ρυθμό αύξησης της οικονομικής δραστηριότητας, το αυξημένο κόστος παραγωγής και το συμπιεσμένο πραγματικό διαθέσιμο εισόδημα των νοικοκυριών, θα εξακολουθεί να ασκεί πιέσεις στη χρηματοοικονομική κατάσταση νοικοκυριών και επιχειρήσεων. Κάτι τέτοιο θα έχει, ενδεχομένως, δυσμενείς επιπτώσεις στην ποιότητα του χαρτοφυλακίου δανείων των ελληνικών τραπεζών. Αξίζει να σημειωθεί, ότι οι σημαντικές τράπεζες στοχεύουν σε περαιτέρω μείωση των μη εξυπηρετούμενων δανείων την προσεχή τριετία, προσεγγίζοντας, ακόμα πιο πολύ, τον ευρωπαϊκό μέσο όρο που ανέρχεται σε 1,9%, με στοιχεία Δεκεμβρίου 2023.
Η ποιότητα των εποπτικών ιδίων κεφαλαίων των ελληνικών τραπεζών παραμένει χαμηλή, καθώς τον Δεκέμβριο του 2023 οι οριστικές και εκκαθαρισμένες αναβαλλόμενες φορολογικές απαιτήσεις ανέρχονταν σε 12,9 δισεκατομμύρια ευρώ, αντιπροσωπεύοντας το 54% των κεφαλαίων κοινών μετοχών της κατηγορίας 1, το CET 1. Tέλος, εμφανίζονται νέοι κίνδυνοι για το χρηματοπιστωτικό σύστημα, όπως η κλιματική αλλαγή και οι κυβερνοεπιθέσεις.
Στο σημείο αυτό, θα ήθελα να επισημάνω και μία γενικότερη πρόκληση που επηρεάζει εμμέσως τις τράπεζες και αφορά στο ιδιωτικό χρέος. Όπως γνωρίζετε, η μεταφορά των μη εξυπηρετούμενων δανείων εκτός τραπεζικού τομέα, δεν σημαίνει αυτόματα και την οριστική εξάλειψη του χρέους αυτού από την οικονομία. Το χρέος παραμένει με τη διαχείρισή του, πλέον, να πραγματοποιείται από τις εταιρείες διαχείρισης απαιτήσεων από δάνεια και πιστώσεις, τους servicers. Τον Δεκέμβριο του 2023, η συνολική αξία των «ανοιγμάτων» που διαχειρίζονται οι servicers, για λογαριασμό των εταιρειών απόκτησης απαιτήσεων από δάνεια και πιστώσεις, ανήλθε σε, σχεδόν, 70 δισεκατομμύρια ευρώ. Συνεπώς, η εύρυθμη λειτουργία της εν λόγω αγοράς για την επίτευξη της οριστικής εκκαθάρισης του ιδιωτικού χρέους, είναι σημαντική παράμετρος και η αξιοποίησή του συνόλου των διαθέσιμων εργαλείων και επιλογών αποτελεί απαραίτητη προϋπόθεση.
Η εξέταση των δυνατοτήτων επανένταξης σε καθεστώς ενημερότητας πιστούχων, οι οποίοι έχουν αξιόλογα βιώσιμα επενδυτικά σχέδια, που μπορούν να χρηματοδοτηθούν, θα πρέπει να συμπεριλαμβάνεται και να αναδεικνύεται, ως μία επιλογή, η οποία θα συμβάλλει καθοριστικά στην εκκαθάριση του ιδιωτικού χρέους, αλλά και στην ανάπτυξη της πραγματικής οικονομίας.
Ας έρθω, τώρα, στην αποεπένδυση από το ΤΧΣ και πώς το βλέπει η Τράπεζα της Ελλάδος. Οι πρόσφατες επιτυχείς συναλλαγές αποεπένδυσης του Ταμείου από τις συμμετοχές του σε ελληνικές σημαντικές τράπεζες, αποδεικνύουν ότι το ελληνικό τραπεζικό σύστημα έχει επανέλθει πλήρως στην κανονικότητα, παρά τις προκλήσεις που προανέφερα. 
Συγκεκριμένα, το 2023, η ανάκτηση της επενδυτικής βαθμίδας για το αξιόχρεο της Ελλάδας, σε συνδυασμό με τα ισχυρά θεμελιώδη μεγέθη των ελληνικών επιχειρήσεων και τραπεζών, είχαν ως αποτέλεσμα ο Γενικός Δείκτης Τιμών του Χρηματιστηρίου Αθηνών και ο κλαδικός Δείκτης Τιμών Τραπεζών του Χρηματιστηρίου Αθηνών να αυξηθούν σημαντικά, κατά 39,1% και 65,7% αντιστοίχως, σημειώνοντας, σε ετήσια βάση, μία από τις καλύτερες επιδόσεις διεθνώς, γεγονός που δημιούργησε μια ευνοϊκή συγκυρία για τη διάθεση της συμμετοχής του Ταμείου στο Μετοχικό Ταμείο των σημαντικών ελληνικών τραπεζών. Διαφαίνεται ότι οι προσδοκίες για την ανάπτυξη της ελληνικής οικονομίας και την ενίσχυση των τραπεζικών μεγεθών έχουν σε μεγάλο βαθμό προεξοφληθεί και ενσωματωθεί στις τρέχουσες αποτιμήσεις. 
Στο πλαίσιο αυτό, το Ταμείο Χρηματοπιστωτικής Σταθερότητας προέβη, το 4ο  τρίμηνο του 2023 και το 1ο τρίμηνο του 2024, σε τέσσερις συναλλαγές αποεπένδυσης, διαθέτοντας το σύνολο της συμμετοχής του στη «EUROBANK ΕΡΓΑΣΙΑΣ ΥΠΗΡΕΣΙΩΝ ΚΑΙ ΣΥΜΜΕΤΟΧΩΝ Α.Ε.», στην «ALPHA ΥΠΗΡΕΣΙΩΝ ΚΑΙ ΣΥΜΜΕΤΟΧΩΝ Α.Ε.» και στην «ΠΕΙΡΑΙΩΣ FINANCIAL HOLDINGS Α.Ε.», καθώς και το 22% του Μετοχικού Ταμείου της ΕΘΝΙΚΗΣ ΤΡΑΠΕΖΑΣ ΤΗΣ ΕΛΛΑΔΟΣ Α.Ε, στην οποία το Ταμείο διατήρησε το 18,39% του μετοχικού του κεφαλαίου. 




 
Οι συναλλαγές αυτές έγιναν με ευνοϊκούς όρους για το Ταμείο. Ειδικότερα, η πρώτη συναλλαγή διενεργήθηκε με αυξημένη τιμή, premium, δηλαδή, 18,4%, έναντι της τιμής κλεισίματος της μετοχής στο Χρηματιστήριο Αθηνών, στις 22 Σεπτεμβρίου 2023, ημερομηνία αρχικής δεσμευτικής προσφοράς. Η δεύτερη συναλλαγή διενεργήθηκε σε αυξημένη τιμή 9,4%, σε σχέση με την ανεπηρέαστη τιμή κλεισίματος της μετοχής στο Χρηματιστήριο Αθηνών, στις 20 Οκτωβρίου 2023, η οποία ήταν και η τελευταία εργάσιμη ημέρα, πριν από τη λήξη της προσφοράς. Μάλιστα, η είσοδος στο μετοχικό κεφάλαιο της «ALPHA ΥΠΗΡΕΣΙΩΝ ΚΑΙ ΣΥΜΜΕΤΟΧΩΝ Α.Ε.», ενός από τους μεγαλύτερους τραπεζικούς ομίλους στη ζώνη του ευρώ της UNI CREDIT GROUP, επιφέρει πρόσθετα οφέλη, καθώς συνοδεύτηκε από τη σύναψη συμφωνιών στρατηγικής συνεργασίας σε συγκεκριμένους τομείς και ισχυροποιεί τη μετοχική κεφαλαιακή της βάση. 
Όπως, όμως, προανέφερα, παραμένουν σημαντικές προκλήσεις, τόσο για τις ελληνικές, όσο και για τις ευρωπαϊκές τράπεζες. Κατά συνέπεια, η δυνατότητα για επιτυχημένη αποεπένδυση του Ταμείου, σε ελκυστικές αποτιμήσεις, δεν πρέπει να εκλαμβάνεται ως δεδομένη, ειδικά, λαμβάνοντας υπόψη τον χρονικό περιορισμό που έχει για  διάθεση των συμμετοχών του μέχρι το τέλος του 2025. 
Κλείνοντας, κυρίες και κύριοι βουλευτές, στη σημερινή μου παρέμβαση, προσπάθησα να αναδείξω τα αίτια της τραπεζικής κρίσης στη χώρα μας και πώς τα μέτρα που ελήφθησαν από τις Αρχές στην Ελλάδα και το εξωτερικό, διασφάλισαν τη χρηματοπιστωτική σταθερότητα, που είναι ανεκτίμητης αξίας αγαθό. Έδειξα, επίσης, πώς η ανακεφαλαιοποίηση και η αναδιάταξη του τραπεζικού τομέα έχει ως τώρα θετικό όφελος για τον Έλληνα φορολογούμενο. Έχοντας ιδιωτικοποιηθεί πλήρως και με υγιή, πλέον, θεμελιώδη μεγέθη, το ελληνικό τραπεζικό σύστημα μπορεί να ατενίζει το μέλλον με αισιοδοξία. Οι τράπεζες έχουν επανεκκινήσει τη χρηματοδότηση της πραγματικής οικονομίας, ενώ οι ρυθμοί πιστωτικής επέκτασης θα τονωθούν και από τις εκταμιεύσεις των επιχειρηματικών δανείων που συνδέονται με τον Μηχανισμό Ανάκαμψης και Ανθεκτικότητας. 
Επίσης, οι τράπεζες επενδύουν στον ψηφιακό μετασχηματισμό των εργασιών τους, προκειμένου να βελτιώσουν τις παρεχόμενες υπηρεσίες προς τους πελάτες τους, αλλά και να μειώσουν το λειτουργικό κόστος. Ταυτόχρονα, οι τράπεζες αντιμετωπίζουν σημαντικές προκλήσεις που προανέφερα. Εν μέσω αυτών των προκλήσεων, ο τραπεζικός τομέας έχει να επιτελέσει έναν σημαντικό ρόλο στην προσπάθεια ανάκαμψης της οικονομίας μετά την πανδημία, στην αποτελεσματική κατανομή των παραγωγικών πόρων και στη διαμόρφωση ενός νέου παραγωγικού προτύπου, που θα βασίζεται στην εξωστρέφεια και στην καινοτομία. Ο ρόλος αυτός γίνεται πιο σημαντικός σε μια μικρή και ανοικτή οικονομία, όπως είναι η Ελλάδα, όπου «ραχοκοκαλιά» της είναι οι μικρομεσαίες και οι πολύ μικρές επιχειρήσεις, οι οποίες, εξολοκλήρου σχεδόν, στηρίζονται στο τραπεζικό σύστημα, προκειμένου να αντλήσουν τα απαιτούμενα κεφάλαια για τη λειτουργία τους και τη διενέργεια νέων επενδύσεων. 
Με άλλα λόγια, η ελληνική οικονομία εξαρτάται σε πολύ μεγαλύτερο βαθμό από τις τράπεζες, σε σχέση με την ευρωπαϊκή οικονομία και πολύ περισσότερο, από την αμερικανική οικονομία. Ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Βερύκιος.
ΑΝΔΡΕΑΣ ΒΕΡΥΚΙΟΣ (Πρόεδρος του Δ.Σ. του Ταμείου Χρηματοπιστωτικής Σταθερότητας): Ευχαριστώ πολύ. 
Κυρίες και κύριοι Βουλευτές, παίρνοντας τον λόγο μετά τον Διοικητή της Τράπεζας της Ελλάδος, θα ήθελα και εγώ με τη σειρά μου, να τονίσω το συμπέρασμα του Διοικητή, σε σχέση με την αποτίμηση του κόστους της ανακεφαλαιοποίησης και της αναδιάταξης του τραπεζικού τομέα, λαμβάνοντας υπ’ όψιν την εθελοντική αναδιάρθρωση του ελληνικού δημόσιου χρέους, δηλαδή, το private sector involvement, που καταλήγει σε όφελος για τον Έλληνα φορολογούμενο, εκτιμώμενο, περίπου, στα 3,5 δις ευρώ. 
Ο ισολογισμός του Ταμείου Χρηματοπιστωτικής Σταθερότητος, στον οποίο εξαντλούνται οι όποιες αναλύσεις και εκτιμήσεις, σχετικά με το κόστος-όφελος, είναι μόνο η μικρή εικόνα της άσκησης των ανακεφαλαιοποιήσεων, μερικά μόνο κομμάτια ενός πολύ μεγαλύτερου παζλ, που αφορά σε όλη την οικονομία και που καταδεικνύει, ότι η διάσωση των ελληνικών τραπεζών από το Ταμείο ήταν εις όφελος της χώρας, τόσο με άμεσους οικονομικούς όρους, όσο και έμμεσα. 
Στο πλαίσιο αυτό, θα κάνω μία σύντομη αναδρομή στο περιβάλλον, χρηματοοικονομικό και νομικό, στο οποίο το Ταμείο Χρηματοπιστωτικής Σταθερότητας εκλήθη να δράσει στην ίδρυσή του, το 2010. Κατόπιν, θα αναφερθώ στη χρήση των κεφαλαίων που του δόθηκαν και τέλος, στις πρόσφατες συναλλαγές αποεπένδυσης. 
Το Ταμείο, λοιπόν, ιδρύθηκε το 2010 για τη διασφάλιση της σταθερότητας του ελληνικού τραπεζικού συστήματος, προκειμένου να δημιουργηθεί ένα δίχτυ ασφαλείας για την ενίσχυση της κεφαλαιακής επάρκειας των πιστωτικών ιδρυμάτων της χώρας, σε περίπτωση που θα βρισκόντουσαν σε κατάσταση σημαντικής συρρίκνωσης των κεφαλαίων τους. Με την κρίση του δημόσιου χρέους το 2010, το κράτος απώλεσε τη σημαντική, για εκείνο, πρόσβαση στις διεθνείς αγορές, για να καλύψει τις χρηματοδοτικές του ανάγκες. Ως αποτέλεσμα, η κρίση αυτή μετεξελίχθηκε σε μία γενικευμένη μακροοικονομική ύφεση, η οποία επέφερε απότομη και «βίαιη» κατάρρευση της ελληνικής οικονομίας και μείωση του ΑΕΠ, κατά, περίπου, 25% και κατά συνέπεια, συρρικνώθηκαν σημαντικά τα εισοδήματα των πολιτών και των επιχειρήσεων. 
Συνέπεια της γενικευμένης αυτής κρίσης και των εντεύθεν απωλειών, ήταν η ανάγκη εξωτερικής χρηματοδότησης της χώρας, η οποία συνοδεύτηκε με τις αυστηρές δεσμεύσεις, που περιλήφθηκαν στους όρους των δανειακών συμβάσεων και των μνημονίων που τη συνόδευαν και μεταξύ άλλων, αφορούσαν και στον χρηματοπιστωτικό τομέα. 
Ενδεικτικά, προς υπενθύμιση των γεγονότων, σημειώνεται ότι, πρώτον, η Ελληνική Δημοκρατία υλοποίησε την αναδιάρθρωση του δημόσιου χρέους της, με επακόλουθο την περικοπή της ονομαστικής αξίας του χρέους, το λεγόμενο PSI, και τη μείωση του κόστους δανεισμού. Οι τράπεζες συμμετείχαν και εκείνες στο PSI, με αποτέλεσμα τη σημαντική επιβάρυνση των ισολογισμών τους, κατά 38 δισεκατομμύρια ευρώ. 
Δεύτερον, τα μη εξυπηρετούμενα δάνεια, δηλαδή, τα «κόκκινα» δάνεια, αυξήθηκαν υπέρμετρα, φθάνοντας στα 106 δισεκατομμύρια ευρώ, ποσό που αντιστοιχούσε στο ποσοστό του 49,1% του συνόλου των δανείων, τον Σεπτέμβριο του 2016, το οποίο ήταν με διαφορά το υψηλότερο στην Ευρωπαϊκή Ένωση και από τα υψηλότερα διεθνώς. 
Τρίτον, η εκροή των καταθέσεων νοικοκυριών και επιχειρήσεων, από τα τέλη του 2009, έως τον Απρίλιο του 2017, έφθασε στο αποκορύφωμά της και ανήλθε σε, περίπου, 50%.


 
Στη βάση των παραπάνω, προκειμένου να διασφαλιστούν οι καταθέσεις και η αδιάλειπτη παροχή χρηματοδότησης προς την πραγματική οικονομία, ήταν αναγκαία η άμεση θεσμική παρέμβαση για την προστασία του χρηματοπιστωτικού συστήματος. Δίχως τη σταθεροποίηση, μέσω της κεφαλαιακής ενίσχυσης των τραπεζών, θα υπήρχαν σημαντικά αρνητικές επιπτώσεις στις καταθέσεις των φορολογουμένων, όπως συνέβη και σε άλλες χώρες, όπως, για παράδειγμα, στην Κύπρο. Ως εκ τούτου, αποφασίστηκε η ανακεφαλαιοποίηση των βιώσιμων συστημικών τραπεζών, καθώς και η εξυγίανση κάποιων  μη συστημικών τραπεζών που κρίθηκαν από τον «επόπτη», ως μη βιώσιμες. 
Σε αυτό το περιβάλλον της δημοσιονομικής και οικονομικής κρίσης με αυτά τα δεδομένα, σύμφωνα και με τις προβλέψεις των δανειακών συμβάσεων που υπέγραψε η Ελληνική Δημοκρατία, ενεργοποιήθηκαν οι διατάξεις του νόμου του Ταμείου Χρηματοπιστωτικής Σταθερότητας για την παροχή κεφαλαιακής ενίσχυσης στα πιστωτικά ιδρύματα. 
Η χρηματοδότηση της ανακεφαλαιοποίησης και εξυγίανσης του ελληνικού τραπεζικού τομέα, προήλθε από πόρους που χορηγήθηκαν από ευρωπαϊκούς και διεθνείς θεσμούς, στο πλαίσιο ειδικών και δανειακών συμβάσεων. Το Ταμείο Χρηματοπιστωτικής Σταθερότητας ιδρύθηκε, ως ανεξάρτητος από το ελληνικό δημόσιο φορέας, αποτελώντας ένα «όχημα ειδικού σκοπού», προκειμένου να συνδράμει στην ανασύνταξη του ελληνικού τραπεζικού συστήματος, μέσω της ανακεφαλαιοποίησης και εξυγίανσης των πιστωτικών ιδρυμάτων, έτσι ώστε να διασωθούν οι καταθέσεις και να διασφαλιστεί η συνέχιση της χρηματοδότησης προς την πραγματική οικονομία. 
Συγκεκριμένα, η περίοδος λειτουργίας του Ταμείου θα μπορούσε να παρουσιαστεί σε τρεις διακριτές φάσεις. Η πρώτη φάση εκτείνεται, κατά την περίοδο 2010-2013 και περιλαμβάνει την ίδρυση και δημιουργία μηχανισμού ανακεφαλαιοποίησης και σχεδιασμού σχετικών διαδικασιών, με την υποστήριξη του ελληνικού δημοσίου και άλλων επίσημων εγχώριων και διεθνών φορέων.
 Η δεύτερη φάση εκτείνεται από το 2013 έως το 2019 και χαρακτηρίζεται από τη συμμετοχή του Ταμείου στις ανακεφαλαιοποιήσεις των τραπεζών, καθώς και στη βελτίωση της λειτουργίας τους. 
Τέλος, από το 2019 έως σήμερα, είναι σε εξέλιξη η τρίτη φάση του Ταμείου, κατά την οποία αποτελεί ενεργό μέτοχο των τραπεζών. Συγκεκριμένα, στοχεύει στη στήριξη των ενεργειών ανάκαμψης και μετασχηματισμού των τραπεζών, εστιάζοντας στη δημιουργία βιώσιμης αξίας. Ειδικά από το 2021 και έπειτα, που τροποποιήθηκε ο νόμος του, το Ταμείο έχει, πλέον, τη δυνατότητα να συμμετέχει σε αυξήσεις του μετοχικού κεφαλαίου των τραπεζών, με χρηματοοικονομικά κριτήρια, όπως αντίστοιχα ενεργούν οι ιδιώτες επενδυτές. Από το 2022, με την τροποποίηση του νόμου του, η αποεπένδυση ορίστηκε ως ο βασικός σκοπός του Ταμείου.
Συνεπώς, από το 2010 έως και το 2021, το Ταμείο Χρηματοπιστωτικής Σταθερότητας δεν μπορούσε να θεωρηθεί επενδυτής με όρους ιδιωτικής οικονομίας, αλλά ήταν θεσμικός φορέας, με μοναδικό σκοπό τη διασφάλιση της χρηματοπιστωτικής σταθερότητας, η οποία εξασφάλισε, πρωτίστως, την προστασία των καταθέσεων των φορολογουμένων και την αδιάλειπτη παροχή χρηματοδότησης των τραπεζών προς την πραγματική οικονομία. 
Κατά συνέπεια, στη βάση του τότε θεσμικού πλαισίου, τα ποσά που καταβλήθηκαν για την ανακεφαλαιοποίηση και την εξυγίανση των πιστωτικών ιδρυμάτων δεν αποτελούσαν επενδυτική επιλογή για τον προσπορισμό κέρδους. Συγκεκριμένα, το Ταμείο Χρηματοπιστωτικής Σταθερότητας διέθεσε κεφάλαια, ύψους 46,2 δις ευρώ, σε τρεις κατηγορίες, που έχουν, ήδη, αναφερθεί και ο κ. Υπουργός και ο κ. Διοικητής. Κατέβαλε, συνοπτικά, 14,4 δισεκατομμύρια ευρώ για την εξυγίανση μη συστημικών πιστωτικών ιδρυμάτων. Δηλαδή, συνεισέφερε  στο χρηματοδοτικό κενό δώδεκα τραπεζικών ιδρυμάτων, τα οποία ο επόπτης έκρινε, ως μη βιώσιμα.
Δεύτερον, κατέβαλε συνολικά 30,9 δις ευρώ στην ανακεφαλαιοποίηση των συστημικών τραπεζών, δηλαδή, αυτών που ο επόπτης χαρακτήρισε «βιώσιμες» και των οποίων οι κεφαλαιακές ανάγκες, που ξαφνικά προέκυψαν, λόγω οικονομικής κρίσης της χώρας, δεν μπορούσαν να καλυφθούν αποκλειστικά από τους μετόχους τους ή άλλους ιδιώτες επενδυτές.
 Το Ταμείο ανακεφαλαιοποίησε τις τράπεζες, διασφαλίζοντας, με απόλυτη επιτυχία το σύνολο των καταθέσεων όλων των πολιτών, επταπλασίου ύψους 215 δις ευρώ, εκ των οποίων τα 100 δις, μάλιστα, ήταν μη εγγυημένες καταθέσεις, βάσει των στοιχείων του Ιουνίου του 2013, όπου ολοκληρώθηκε η πρώτη ανακεφαλαιοποίηση.
 Ταυτόχρονα, το Ταμείο έχει εισπράξει συνολικά, από τα 30,9 δις ευρώ, που διέθεσε σε ανακεφαλαιοποιήσεις, από το 2012 έως σήμερα, το ποσό των 6,6 δις, εκ των οποίων 3,8 δις από αποπληρωμές κουπονιών και κεφαλαίου, όπως και από προμήθειες από την ανακεφαλαιοποίηση του 2013  και ποσό 2,8 δις από τις συναλλαγές αποεπένδυσης, τις πρόσφατες, δηλαδή, του 2023 και του 2024.  Η αγοραία αξία των υπολοίπων συμμετοχών που κατέχει το Ταμείο Χρηματοπιστωτικής Σταθερότητας ανέρχεται σε 1,7 δισεκατομμύρια ευρώ, σύμφωνα με τη χρηματιστηριακή αποτίμηση της 31ης Μαρτίου φέτος το 2024. 
Τρίτον, μετά το 2021, το Ταμείο κατέβαλε συνολικά 900 εκατομμύρια ευρώ για τη συμμετοχή του σε αυξήσεις μετοχικού κεφαλαίου συστημικών τραπεζών και αυτών, στις οποίες απέκτησε μετοχικές μετοχές, αναγκαστικά εκ του νόμου, λόγω μετατροπής της αναβαλλόμενης φορολογικής απαίτησης, δηλαδή, των DTC.
 Το Ταμείο είχε επενδύσει συνολικά 440 εκατομμύρια ευρώ σε δύο συστημικές τράπεζες, ήτοι την Τράπεζα Πειραιώς και την Alpha Bank, σε  αυξήσεις κεφαλαίων τους και μισό δισεκατομμύριο, δηλαδή, 500 εκατομμύρια ευρώ στην Τράπεζα Αττικής. Το Ταμείο έχει αποεπενδύσει, πλήρως, από τις δύο συστημικές τράπεζες την Πειραιώς και την Alpha,   εξασφαλίζοντας, μάλιστα, το ποσό που επένδυσε το 2021, στην περίπτωση της Alpha Bank απόδοση 39% και στην περίπτωση της Τράπεζας Πειραιώς, απόδοση 248%.
Επιπρόσθετα, το Ταμείο Χρηματοπιστωτικής Σταθερότητας συμμετείχε καθοριστικά στη βελτίωση του πλαισίου εταιρικής διακυβέρνησης των τραπεζών και των επιδόσεων των Διοικητικών Συμβουλίων, καθώς και στην ενίσχυση των ισολογισμών των τραπεζών, μέσω της επιτάχυνσης, της εξυγίανσης των μη εξυπηρετούμενων δανείων. Ειδικότερα, πρωτοβουλία ορόσημο ήταν η μελέτη και εμπεριστατωμένη πρόταση προς το Υπουργείο Οικονομικών το 2018, για τη δημιουργία του Συστήματος Προστασίας Περιουσιακών Στοιχείων, στο οποίο βασίστηκε το Σχέδιο «Ηρακλής», το οποίο προέβλεπε την τιτλοποίηση μη εξυπηρετούμενων δανείων με τη μερική εγγύηση της Ελληνικής Δημοκρατίας.
Επίσης, το Ταμείο παρείχε συγκεκριμένες συστάσεις για τη βελτίωση του πλαισίου εταιρικής διακυβέρνησης των τραπεζών, με επίκεντρο το Διοικητικό Συμβούλιο και τις Επιτροπές του, όπως, ενδεικτικά, οι Επιτροπές Διαχείρισης Κινδύνου και Ελέγχου, καθιερώνοντας παράλληλα μία κουλτούρα διαφάνειας, αξιολόγησης, διαχείρισης κινδύνων και ελέγχου. 



 
Επισημαίνεται, μάλιστα, ότι το 1/3 των μελών των Διοικητικών Συμβουλίων που διορίστηκαν, κατά την περίοδο αυτή, ήταν γυναίκες, κάτι πρωτοφανές για την Ελλάδα, με σκοπό τη σταδιακή επίτευξη ισότητας των δύο φύλων. 
Σε ότι αφορά στην αποεπένδυση, με τροποποίηση του νόμου του Ταμείου, τον Ιούνιο του 2022, σκοπός του Ταμείου πέραν της χρηματοπιστωτικής σταθερότητας αποτελεί και η επιστροφή των τραπεζών στην ιδιωτική οικονομία, εντός συγκεκριμένου χρονικού διαστήματος, το αργότερο μέχρι το 2025. Ο στόχος της αποεπένδυσης, που προβλεπόταν ήδη από το 2011, έχει αναβαθμιστεί, ως ισοδύναμος με τη συμβολή του Ταμείου στη διατήρηση της χρηματοπιστωτικής σταθερότητας του ελληνικού τραπεζικού συστήματος, προς όφελος του δημοσίου συμφέροντος. Με τη διάθεση των συμμετοχών του Ταμείου από τις τέσσερις ελληνικές συστημικές τράπεζες, εκπληρώνεται η αποστολή του για τη διατήρηση της χρηματοπιστωτικής σταθερότητας.
 Επιπλέον, αντανακλάται και υπογραμμίζεται η πρόοδος του τραπεζικού τομέα, όσον αναφορά στην αντιμετώπιση αδυναμιών του παρελθόντος και στην επίτευξη βιώσιμης κερδοφορίας. 
Θα πρέπει εδώ να επισημανθεί, ότι η μείωση των μη εξυπηρετούμενων δανείων και η επιστροφή των τραπεζών στον ιδιωτικό τομέα, αποτελούσαν βασικές προϋποθέσεις, που έθεταν μερικοί από τους μεγαλύτερους διεθνείς οίκους πιστοληπτικής αξιολόγησης, για την ανάκτηση της επενδυτικής βαθμίδας από την Ελληνική Δημοκρατία. Για την επίτευξη και των δύο αυτών προϋποθέσεων η συμβολή του Ταμείου ήταν καταλυτική. Ειδικότερα, το Ταμείο προέβη από το 4ο τρίμηνο του 2023, έως το 1ο τρίμηνο του 2024, σε πλήρη διάθεση, όπως ήδη έχουμε αναφέρει, των συμμετοχών του σε τρεις από τις τέσσερις συστημικές τράπεζες και στη μερική αποεπένδυση από την τέταρτη, δηλαδή, την Εθνική Τράπεζα, δεδομένου ότι οι συνθήκες για τον τραπεζικό κλάδο ήταν εξαιρετικά ευνοϊκές, στην περίοδο αυτή, τόσο στο μακροοικονομικό περιβάλλον, όσο και στο μικροοικονομικό για την επιτυχημένη διάθεση των συμμετοχών του.
Ταυτοχρόνως, όμως, δεν υπάρχει διαβεβαίωση, ότι οι προαναφερθείσες θετικές συνθήκες, θα συνεχίσουν να επικρατούν και στο απώτερο μέλλον. Συγκεκριμένα, το 2024, αναμένεται να είναι μία μεταβατική χρονιά για την οικονομία της ευρωζώνης, με τον πληθωρισμό να υποχωρεί σημαντικά και τις μειώσεις επιτοκίων να αποτελούν μία ορατή προοπτική. Στα πλαίσια αυτά, όπως εκτιμούν οι κορυφαίοι επενδυτικοί οίκοι, ενδέχεται η κερδοφορία των τραπεζών να επηρεαστεί αρνητικά.
Σημειώνουν, επίσης, ότι μέρος του επενδυτικού κοινού θεωρεί, ότι τα ανοδικά περιθώρια, σε επίπεδο αποτιμήσεων το 2024, είναι λιγότερο ελκυστικά για τις ελληνικές τράπεζες, μετά τις εξαιρετικές επιδόσεις του 2023. Αυτά δείχνουν, ότι η χρονική συγκυρία που επιλέχθηκε για την υλοποίηση της στρατηγικής αποεπένδυσης, ήταν η, πλέον, κατάλληλη για την επίτευξη του στόχου αποτελεσματικής αποεπένδυσης, μέχρι το τέλος του 2025.

Μία ακόμα παρατήρηση, σε ότι αφορά στην ενδεχόμενη διακράτηση των συμμετοχών του Ταμείου για την ενδεχόμενη είσπραξη τυχόν μερισμάτων, ο οποιοσδήποτε υπολογισμός ποσού σε όποιο χρονικό σημείο, θα ήταν αυθαίρετος, δεδομένου ότι ανάγεται σε ένα μελλοντικό και αβέβαιο γεγονός. Συγκεκριμένα, ο υπολογισμός και η καταβολή μερίσματος προκύπτει από διαδικασίες και μηχανισμούς μερισματικών πολιτικών των τραπεζών, οι οποίες λαμβάνουν υπόψη τους την κερδοφορία, τη βάση εποπτικών κανόνων θωράκισης των κεφαλαίων τους, την τήρηση κεφαλαιακών δεικτών και σε κάθε περίπτωση,
 
τελούν υπό την προϋπόθεση προηγούμενες εγκρίσεως του επόπτη. Δηλαδή, εν προκειμένω, του Ενιαίου Εποπτικού Μηχανισμού από τη Φρανκφούρτη και σχετικών αποφάσεων των αρμόδιων εταιρικών οργάνων. Συνεπώς, η όποια συζήτηση, περί πιθανής μελλοντικής είσπραξης μερισμάτων είναι θεωρητική, ενώ η είσπραξη 2,8 δισεκατομμυρίων ευρώ από το Ταμείο και το ελληνικό δημόσιο από τις πρόσφατες συναλλαγές αποεπένδυσης αποτελεί μία πραγματικότητα. 
Η αποεπένδυση από τις ελληνικές συστημικές τράπεζες έγινε σε εκτέλεση του καταστατικού σκοπού του ΤΧΣ, κατά το άρθρο 2 του νόμου του, και σε συνέχεια, εκπόνησης εμπεριστατωμένης στρατηγικής αποεπένδυσης, κατά τα προβλεπόμενα στον νόμο αυτού, που, μεταξύ άλλων, περιλαμβάνει το γενικό πλαίσιο διάθεσης των μετοχών ή άλλων χρηματοπιστωτικών μέσων πιστωτικών ιδρυμάτων, τα οποία κατέχει το Ταμείο, καθώς και ειδικότερες κατευθύνσεις, ανά πιστωτικό ίδρυμα, για τις οποίες λαμβάνονται υπόψη τα ειδικά χαρακτηριστικά της συμμετοχής του Ταμείο σε αυτό. 
Η στρατηγική αποεπένδυσης τηρεί τις αρχές του ελεύθερου ανταγωνισμού και διέπεται, μεταξύ άλλων αρχών, από την αναγκαιότητα υλοποίησης της αποεπένδυσης σε εύλογο χρονικό διάστημα, λαμβάνοντας υπόψη τη διάρκεια του Ταμείου και την ανάγκη επιστροφής του ελληνικού χρηματοπιστωτικού τομέα σε καθαρά ιδιωτική μετοχική σύνθεση. 
Στη διαδικασία αποεπένδυσης συμμετέχουν, εκ του νόμου, ανεξάρτητοι χρηματοοικονομικοί σύμβουλοι με διεθνώς αναγνωρισμένο κύρος, οι οποίοι εισηγούνται στο Ταμείο, τόσο τη δομή της εκάστοτε συναλλαγής, όσο και να γνωμοδοτούν για την κατάλληλη τιμή πωλήσεως και το ποσοστό διαθέσεως, όπως και για την καταλληλότητα της χρονικής στιγμής, προκειμένου να υλοποιηθεί η διάθεση. 
Με λίγα λόγια, δηλαδή, η αποεπένδυση ρυθμίζεται νομοθετικά, προκειμένου να τηρείται το δημόσιο συμφέρον με ακρίβεια, γιατί αφορά, βεβαίως, σε διάθεση περιουσιακών στοιχείων, είτε μετοχών, που περιήλθαν στο Ταμείο με δημόσιο χρήμα.
Σε εκτέλεση του σκοπού του και της στρατηγικής αποεπένδυσης, το Ταμείο προέβη στις τέσσερις συναλλαγές στο τελευταίο τρίμηνο του 2023 και το πρώτο τρίμηνο του 2024, στις οποίες έχουν αναφερθεί, ήδη, και ο Υπουργός και ο Διοικητής της Τράπεζας της Ελλάδας και έτσι θα περάσω στον επίλογο. 
Εν κατακλείδι, το Ταμείο Χρηματοπιστωτικής Σταθερότητας επιτέλεσε τον καταστατικό σκοπό του, ανακεφαλαιοποίησε της τράπεζες, συνέβαλε στη σταθεροποίηση του τραπεζικού συστήματος, προστάτεψε τις καταθέσεις, διασφάλισε τη συνέχιση της ομαλής χρηματοδότησης της οικονομίας, ενίσχυσε τις δομές της εταιρικής διακυβέρνησης, πρωτοστάτησε στη δραστική μείωση των μη εξυπηρετούμενων δανείων, μέσω της πρωτοβουλίας του Σχεδίου «ΗΡΑΚΛΗΣ», συνεισέφερε στον μετασχηματισμό και εν τέλει, στην επιστροφή στην κερδοφορία των ελληνικών συστημικών τραπεζών, καθιστώντας αυτές ελκυστικούς επενδυτικούς προορισμούς.
Αξίζει να σημειωθεί, ότι τα τελευταία χρόνια η ελληνική οικονομία επέδειξε ιδιαίτερη ανθεκτικότητα, παρά το δυσμενές και μεταβαλλόμενο εξωτερικό περιβάλλον, τόσο σε όρους ενίσχυσης της οικονομικής δραστηριότητας, όσο και δημιουργίας νέων θέσεων εργασίας. Ειδικότερα, ο συνολικός ρυθμός ανάπτυξης της οικονομίας παρουσιάζει αξιοσημείωτη ανθεκτικότητα, σε αντιπαράθεση με αρκετές χώρες της ευρωζώνης, βρίσκοντας στήριξη στην άνοδο των επενδύσεων, την αύξηση της απασχόλησης και την ανοδική πορεία της ζήτησης


Έγγραφο1
σε βασικούς τομείς της ελληνικής οικονομίας. Επιπλέον, η χώρα έχει εφαρμόσει μία σειρά διαρθρωτικών μεταρρυθμίσεων, με στόχο τη δημιουργία μιας πιο ευέλικτης και διαφοροποιημένης οικονομίας, με ενίσχυση της ανταγωνιστικότητας και κεντρικό πυρήνα τη μακροπρόθεσμη βιώσιμη ανάπτυξη. 
Σε αυτό το πλαίσιο, η Ελλάδα διαθέτει τη δυναμική να ξεχωρίσει, εκ νέου, μέσα στο 2024, σύμφωνα με τις προβλέψεις των διεθνών επενδυτικών οίκων και οργανισμών, επιτυγχάνοντας ρυθμό ανάπτυξης υψηλότερο από τον ευρωπαϊκό μέσο όρο. Καθίσταται, λοιπόν, αυταπόδεικτο, ότι η ελληνική οικονομία έχει οριστικά «απαγκιστρωθεί» από παθογένειες του παρελθόντος και δικαίως, αποτελεί σημείο αναφοράς στο διεθνές χρηματοοικονομικό στερέωμα. 
Εν έτει 2024, οι ελληνικές τράπεζες έχουν καταγράψει σημαντική πρόοδο και εξυγίανση των ισολογισμών τους, υιοθετώντας αναπτυξιακές στρατηγικές, έχοντας, επιτυχώς, οικοδομήσει σε συστήματα και μηχανισμούς ελέγχου φερεγγυότητας και διαχείρισης κινδύνων, μείωσαν ριζικά τα μη εξυπηρετούμενα δάνεια, μετασχηματίζονται, ψηφιοποιούν τις παρεχόμενες υπηρεσίες τους, αναπτύσσουν κλιματική ευθύνη και καθίστανται πιο ανταγωνιστικές και αποτελεσματικές ακόμα και υπό συνθήκες υψηλής μεταβλητότητας. Παράλληλα, θωρακίζουν τις καταθέσεις των πολιτών και του ελληνικού κράτους, συμβάλλοντας αποφασιστικά στη μακροπρόθεσμη ανάκαμψη της ελληνικής οικονομίας. Αυτές οι διαρθρωτικές αλλαγές συνέβαλαν σημαντικά στη μείωση του κόστους δανεισμού της χώρας και ενίσχυσαν το επενδυτικό προφίλ της Ελληνικής Δημοκρατίας, συνεισφέροντας στην ανάκτηση της επενδυτικής βαθμίδας. 
Τέλος, σκόπιμο θα ήταν οι αναφορές στο Ταμείο Χρηματοπιστωτικής Σταθερότητας, να λαμβάνουν υπόψη τους ότι το Ταμείο είναι μέρος ενός συνολικότερου θεσμικού πλαισίου και μιας πολιτικής σταθεροποίησης της εθνικής οικονομίας, με έμφαση στον χρηματοπιστωτικό τομέα, που στο σύνολό τους είχαν θετικό πρόσημο για τον Έλληνα φορολογούμενο. Ευχαριστώ πολύ, κύριε Πρόεδρε. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Συνεχίζουμε με τους συναδέλφους βουλευτές, που έχουν εγγραφεί στον κατάλογο των ομιλητών, για να θέσουν τα ερωτήματά τους, με πρώτο τον κ. Παππά από την Κ.Ο. του ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ. 
ΝΙΚΟΛΑΟΣ ΠΑΠΠΑΣ: Κύριε Πρόεδρε της Επιτροπής, θέλω να σας ευχαριστήσω και από αυτό το βήμα για την επιμονή σας να γίνει η συγκεκριμένη συνεδρίαση. Γνωρίζω ότι, από την αρχή της κατάθεσης του αιτήματος, ήσασταν από τους επισπεύδοντες. Δυστυχώς, καθυστέρησε αυτή η συνεδρίαση. 
Ξεκινάω από δύο σχόλια, σε σχέση με αυτά που ο κ. Διοικητής. Μας εξιστόρησε, ως όφειλε, το τι συνέβη στην Ελλάδα την προηγούμενη δεκαετία. Προφανώς, συμφωνούμε με το ότι θα έπρεπε να προστατευθούν οι τράπεζες, ως ιδρύματα, η σταθερότητά τους και οι καταθέσεις. Ακούμε με πολύ ενδιαφέρον, ότι υπάρχουν βήματα ακόμη να γίνουν για την ποιότητα των κεφαλαίων των τραπεζών και υπάρχουν βήματα να γίνουν ακόμα και για το πλαίσιο ανταγωνισμού. Ακούμε με ενδιαφέρον την προοπτική και του πέμπτου πυλώνα και βεβαίως, ευχόμαστε τα πράγματα να πάνε καλύτερα. 
Κύριε Χατζηδάκη, ευθύνες δεν θα ζητήσουμε, ούτε από τον ρυθμιστή, ούτε από το Ταμείο Χρηματοπιστωτικής Σταθερότητας, για τις δικές σας πολιτικές επιλογές. Από το Ταμείο Χρηματοπιστωτικής Σταθερότητας και το Δ.Σ. θα απαιτήσουμε να κινείται σύννομα.
Ξεκινάω από το Κέντρο Προγραμματισμού και Οικονομικών Ερευνών. Είπατε ότι λυπάστε για τη μελέτη. Εσείς μπορεί να λυπάστε για τη μελέτη, εμείς λυπούμαστε για τα 40 δις που είχαμε απώλεια. Τι λυπάστε για τη μελέτη; Η μελέτη κατέγραψε ένα συγκεκριμένο, πέραν πάσης αμφισβήτησης, γεγονός.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Τότε, γιατί ήρθαμε;
ΝΙΚΟΛΑΟΣ ΠΑΠΠΑΣ: Τι γιατί ήρθατε; Μην αγχώνεστε, έχουμε πολλά να πούμε, κύριε Χατζηδάκη, ψυχραιμία. 
Το δημόσιο, λοιπόν, έχει απωλέσει 40 δισεκατομμύρια, σύμφωνα με αυτή τη μελέτη. Εσείς δεν είστε ικανοποιημένος, αλλά θα μου επιτρέψετε να σας πω, ότι τον κ. Λιαργκόβα τον διόρισε ο κ. Άδωνις Γεωργιάδης. Και όταν τον διόρισε, επαίνεσε την επιστημονική του επάρκεια, λέγοντας ότι δεν χρειάζεται συστάσεις. 
Πάμε τώρα λίγο στις ημερομηνίες. Πότε ζητήσαμε, κύριε Χατζηδάκη, τη συγκεκριμένη συνεδρίαση; Τον περασμένο Νοέμβριο. Πόσες ιδιωτικοποιήσεις μεσολάβησαν; Είχε γίνει της EUROBANK, έγινε το κομμάτι της Εθνικής, της Πειραιώς και της Alpha. Η Επιτροπή Οικονομικών Υποθέσεων της Βουλής, τι είναι, για να ακούει τα δελτία ειδήσεων; Εδώ ασκείται Κοινοβουλευτικός Έλεγχος, παίρνονται μείζονες αποφάσεις. Έχουμε αιτηθεί να γίνει συγκεκριμένη συνεδρίαση πέντε μήνες πριν και αφού γίνονται οι βασικές παρεμβάσεις και πωλήσεις μετοχών, συγκαλείτε τη συνεδρίαση, για την οποία έχει «μαλλιάσει η γλώσσα μας» τόσο καιρό να φωνάζουμε; Είπατε και στην εισαγωγική σας ομιλία, ότι τα έχετε ξαναπεί; Σοβαρά; Πετάνε τα δισεκατομμύρια σαν «σαΐτες» και ακούει η Ελληνική Βουλή, ότι, περίπου, ήταν, εκ του περισσού, η συγκεκριμένη συνεδρίαση; 
Με συγχωρείτε, αλλά έχουμε υποτίμηση της κοινοβουλευτικής διαδικασίας, σε σύγκριση, βεβαίως, με την κλίμακα της παρέμβασης που συζητάμε. Το δημόσιο έχει μεγάλες, τεράστιες απώλειες. Δεν είναι απώλειες που καλύπτονται σε έναν Προϋπολογισμό. Δεν έχω ξαναδεί, ειλικρινά σας μιλάω, τέτοια υποτίμηση του Κοινοβουλίου, να γίνονται τέτοιες μείζονες επιλογές και να έρχεστε, εκ των υστέρων, να μας πείτε, ότι σε ένα απόγευμα θα συζητήσουμε πώς και γιατί βάλαμε στην «Πειραιώς» 18 δις, ως φορολογούμενοι, και φύγαμε με 3 δις. Δεν είναι έτσι. 
 Επικαλεστήκατε τον χρόνο ζωής του Ταμείου Χρηματοπιστωτικής Σταθερότητας. Δική σας επιλογή είναι να μείνει μέχρι το 2025. Γιατί δεν θα μπορούσε να παραταθεί; 
Επίσης, άκουσα με ενδιαφέρον τον κ. Βερύκιο, από το Ταμείο Χρηματοπιστωτικής Σταθερότητας, το είπατε και εσείς κύριε Υπουργέ, να λέει, ότι είναι αβέβαιο το μέλλον, σε σχέση με τις αποτιμήσεις των μετοχών των τραπεζών. Δεν συμφωνούν οι διεθνείς οίκοι. Οι τιμές στόχων απ’ όλους είναι 30%, 40% και 50% παραπάνω από τις τρέχουσες. Έτσι, δεν είναι; 
Άρα, η αβεβαιότητα είναι κάτι, που φαντάζομαι ότι υπάρχει και στην Έκθεση Διάθεσης. Θα ήθελα να καλέσω το Ταμείο Χρηματοπιστωτικής Σταθερότητας, εάν την έχει διαθέσιμη σήμερα, να μάς την καταθέσει για όλες τις πράξεις που έχει κάνει μέχρι σήμερα και την οποία υποχρεούται να έχει από σύμβουλο διεθνούς κύρους για κάθε πράξη διάθεσης των μετοχών, για να δούμε και εμείς ποιος είναι αυτός που είπε, ότι είναι αβέβαιη η πορεία, διότι κοιτάμε τους διεθνείς οίκους και όλοι λένε ότι οι τιμές στόχοι είναι παραπάνω. 
Ενδεχομένως, να χρειαστεί και άλλη συνεδρίαση, για να συζητήσουμε, τώρα που έχουν ολοκληρωθεί και αυτές οι διαθέσεις μετοχών, το τι συνέβη, εάν τηρήθηκε ο νόμος και εάν τελικά, ήταν συμφέρον για το ελληνικό δημόσιο. Κανένας άλλος δεν έχει την ευθύνη,


 
θέλω να το ξεκαθαρίσω. Το Διοικητικό Συμβούλιο του Ταμείου Χρηματοπιστωτικής Σταθερότητας οφείλει να τηρεί τον νόμο. Εδώ συζητάμε για την πολιτική ευθύνη της Κυβέρνησης του κ. Μητσοτάκη και του Υπουργού, διότι και με βάση τον νόμο ο Υπουργός έχει δικαίωμα άσκησης βέτο, αρνησικυρίας, εάν το Ταμείο Χρηματοπιστωτικής Σταθερότητας εισηγηθεί πώληση μετοχών,  για να είμαστε, απολύτως, καθαροί. 
Το ελληνικό δημόσιο, λοιπόν, στην Eurobank έβαλε περίπου 10 δις και βγήκε με 93 εκατομμύρια, στην Alpha Bank, περίπου, 4 δις και βγήκε με, περίπου, 300 εκατομμύρια, στην Εθνική Τράπεζα 5 δις και βγήκε με 1 δις και, βεβαίως, μιλάω για το 22%, γιατί έχουν μείνει και άλλα 18 δις και στην Τράπεζα Πειραιώς 18 δις και βγήκε με 1,35 δις., αν δεν κάνω λάθος, ήταν η τελευταία αποτίμηση. 
Το βασικό επιχείρημα που άκουσα, κύριε Χατζηδάκη, είναι ότι κερδίσαμε με το PSI ως Έλληνες φορολογούμενοι. Μάλιστα, «κουρεύτηκε» ονομαστικά το χρέος. Καμία αντίρρηση. Πήραμε κάποιες μετοχές. Βεβαίως. Δεν μας είπατε τότε, ότι αυτές οι μετοχές είναι μειωμένων προσδοκιών από μελλοντικά κέρδη. Και έρχεστε, δώδεκα χρόνια μετά, να πείτε ότι «αφού το χρέος «κουρεύτηκε» με το PSI, τώρα δεν δικαιούμεθα να έχουμε προσδοκίες ως Έλληνες φορολογούμενοι, από τη συμμετοχή του δημοσίου στις τράπεζες;» Αυτό είναι το κεντρικό επιχείρημα. Αν δει κάποιος και τα αθροίσματα που κάνετε, περί αυτού πρόκειται. Άκουσα και για τον ELA, τον Μηχανισμό Χρηματοπιστωτικής Σταθερότητας. Με συγχωρείτε, το δημόσιο είναι μέτοχος στην κεντρική τράπεζα. Δεν θα έπρεπε να πληρώνουν με τόκο οι τράπεζες, όταν παίρνουν ρευστότητα; Πολύ καλά κάνουν και πληρώνουν τόκο. Δεν είναι χατίρι.
Να σας πω ποιο, κατά τη γνώμη μου, ήταν χατίρι; Χατίρι ήταν που επετράπη στις τράπεζες, το εξαιρετικό πρόγραμμα της Ευρωπαϊκής Κεντρικής Τράπεζας, το TLTRO που ήταν στοχευμένο για μικρομεσαίες επιχειρήσεις, με αρνητικό επιτόκιο, να μην το χρησιμοποιήσουν. Πήραν 50 δις, λοιπόν, οι Τράπεζες και έβγαλαν 500 εκατομμύρια, μόνο και μόνο, επειδή «κάθονταν» πάνω σε αυτά τα χρήματα, τη ρευστότητα της Ευρωπαϊκής Κεντρικής Τράπεζας. Αυτό είναι χατίρι. Εκεί έπρεπε να υπάρχει παρέμβαση. Δεν μπορεί να υπάρχει στοχευμένο πρόγραμμα γι’ αυτές τις χρηματοδοτήσεις, να μην γίνεται τίποτα απολύτως και κάποιοι, απλώς, να απολαμβάνουν αυτά τα κέρδη. Και να ερχόμαστε τώρα να λέμε, ότι περίπου σώθηκε ο Έλληνας φορολογούμενος; 
Εμείς έχουμε καθαρή θέση, ότι πρέπει να υπάρχει δημόσιος πυλώνας στο τραπεζικό σύστημα. Εδώ, όμως, δεν συζητάμε αυτό, όπως δεν συζητάμε και τα ζητήματα του ιδιωτικού χρέους. Σας άκουσα, κύριε Χατζηδάκη, να μιλάτε αναλυτικά, αλλά είστε εκτός θέματος, εντελώς. Τα ζητήματα του ιδιωτικού χρέους θα τα συζητήσουμε σε άλλη συνεδρίαση, ξεχωριστή. Εδώ συζητάμε για την αποεπένδυση του ελληνικού δημοσίου και τις απώλειες δεκάδων δισεκατομμυρίων. Δεν θεωρώ ότι η επιστημονική επάρκεια των στελεχών του ΚΕΠΕ επερωτάται.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών) (ομιλεί εκτός μικροφώνου): Κύριε Παππά, μιλάει ο Διοικητής της Τράπεζας της Ελλάδος, είναι και προσβολή αυτό.
ΝΙΚΟΛΑΟΣ ΠΑΠΠΑΣ: Τι εννοείτε; Δεν κατάλαβα τι είπατε, κύριε Χατζηδάκη, σας παρακαλώ πάρα πολύ. Δεν έχω προσβάλει κανέναν. Ο Διοικητής ανταποκρίθηκε στο καθήκον του, παρουσίασε τις θέσεις της Τράπεζας της Ελλάδος. Το ΤΧΣ εφαρμόζει τον νόμο που εσείς ψηφίσατε. Σταθείτε στο ύψος των περιστάσεων και αναλάβετε την ευθύνη.



 
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών) (ομιλεί εκτός μικροφώνου): Για τα στοιχεία σας μιλάω, κύριε Παππά.
ΝΙΚΟΛΑΟΣ ΠΑΠΠΑΣ: Για τα στοιχεία σας μιλάω και εγώ και εξηγούμαι. Το επιχείρημα, ότι με το PSI «κουρεύτηκε» το χρέος και άρα, το ελληνικό δημόσιο παίρνει μετοχές μειωμένων προσδοκιών, δεν ευσταθεί. Τι να κάνουμε; Επιτρέπεται να συντασσόμαστε με τη μελέτη του ΚΕΠΕ ή θα το απαγορεύσετε; Εκεί βρίσκεται, λοιπόν, και η ουσία της διαφωνίας μας. Μη μου δείχνετε άλλους. Εσείς είστε πολιτική ηγεσία. Πραγματικά, πιστεύετε, ότι εμείς θα «δείξουμε το δάχτυλο» στη Διοίκηση του ΤΧΣ; Το ΤΧΣ είναι υποχρεωμένο να ψηφίσει τον νόμο που φέρατε στη Βουλή, τον νόμο του κράτους και βεβαίως, θα το ελέγξουμε και το ΤΧΣ, εάν κινήθηκε σύννομα. Αλλά η κεντρική πολιτική επιλογή αφορά εσάς. Και μου λέτε ότι προσέβαλα κάποιον; Κανέναν δεν προσέβαλα.
Ερχόμαστε εδώ ως οφείλουμε και ζητάμε εξηγήσεις από εσάς, κύριε Χατζηδάκη. Το δημόσιο έχει ζημιωθεί. Όλες οι προβλέψεις των διεθνών οίκων μιλάνε για τιμές στόχου 30%, 40% και 50% πάνω από τις τρέχουσες. Πού προκύπτει αβεβαιότητα; Υπήρχαν εκθέσεις διάθεσης, οι οποίες έλεγαν, ότι τώρα είναι η καλύτερη στιγμή; Δεν υπάρχει καμία δικαιολογία. Είμαι βέβαιος, ότι θα τις φέρετε στην επόμενη συνεδρίαση, για να τις δούμε μαζί και να τις συζητήσουμε και να δούμε πώς προέκυψε αυτή η ανάγκη να αποχωρήσει το δημόσιο, «κακήν κακώς», από τη συμμετοχή του στον τραπεζικό τομέα. 
Αυτή είναι μία επιλογή του «σκληρού πυρήνα» της δικής σας οικονομικής Πολιτικής. Μας είπατε ότι δεν υπάρχουν «μαγικές συνταγές», ναι, το πιστεύουμε. Εμείς το πιστεύουμε. Εσείς δεν το πιστεύετε. Εσείς πιστεύετε, ότι υπάρχει μια «μαγική συνταγή». Η πλήρης ιδιωτικοποίηση των τραπεζών. Αυτό πιστεύετε ότι είναι η «μαγική συνταγή». Γι’ αυτό επιμένετε. Γι’ αυτό κάνατε αυτό που στα αγγλικά λέγεται fire sale. Δεν θέλω να το πω στα ελληνικά, γιατί θα δημιουργηθούν εντυπώσεις. 
Σε όλα αυτά, λοιπόν, κύριε Χατζηδάκη, αξιοποιούμε και απαιτούμε απαντήσεις και μία συγνώμη για τη συμπεριφορά απέναντι στην Επιτροπή μας. Έχουμε αιτηθεί τη συγκεκριμένη συνεδρίαση, τρεις ιδιωτικοποιήσεις πριν. Σκοπίμως την καθυστερήσατε, για να έρθουμε εδώ να συζητάμε εκ των υστέρων, για να μην ασχοληθεί η κοινή γνώμη και για να μην εγερθούν όλα τα ερωτήματα που έχουν προκύψει από τον πυρήνα των δικών σας επιλογών. Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Κουκουλόπουλος από την Κ.Ο. ΠΑΣΟΚ-ΚΙΝΑΛ.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ): Ευχαριστώ, κύριε Πρόεδρε.
Κύριε Πρόεδρε, κυρίες και κύριοι, κύριε Υπουργέ, κύριε Διοικητά, θα ξεκινήσω λίγο διαφορετικά. Θα πω στο κλείσιμό μου τα σχόλια, στα οποία αναφέρθηκε ο προηγούμενος και ο συνάδελφος, γιατί και εμείς στην ίδια συνεδρίαση είχαμε συνυποβάλει το αίτημα και έπρεπε να γίνει η συζήτηση πολύ νωρίτερα. 
Θέλω να θυμίσω, όμως, γιατί είχαμε ζητήσει αυτή τη συζήτηση. Σε εκείνη τη συνεδρίαση, λοιπόν, ο Υπουργός είχε αποτιμήσει κέρδη, περίπου, 3 - 4 δις, μαζί με κάποια προσδοκώμενα, τελικά αθροίζονται σήμερα, ενώ από την άλλη, είχαμε την μελέτη του ΚΕΠΕ, που εκείνες τις ημέρες είχε δημοσιοποιηθεί και υπάρχει μία διαφορά, της τάξης των 40, 43, 44 δις. από τη μία στην άλλη εκτίμηση. Γι’ αυτό, λοιπόν, είπαμε, ας ενημερωθεί η Επιτροπή, εν όψει άλλων ενεργειών αποεπένδυσης. Τόσο απλά και τόσο συγκεκριμένα. 







Το θέμα, κυρίες και κύριοι συνάδελφοι, είναι ιδιαίτερα σοβαρό για εμάς. Θα μου επιτρέψετε να πω λίγα περισσότερα πράγματα, πηγαίνοντας προς τα πίσω, όχι για να κάνουμε ιστορία, αλλά θα καταλάβετε γιατί. Για εμάς και μόνο μία διαφορά, που βέβαια είναι εύκολο να δει κανείς που οφείλεται στον δημόσιο διάλογο, 43, 44 και 45 δις, είναι μία διαφορά που φέρνει μνήμες, τις οποίες θέλουμε όλοι μας να αφήσουμε πίσω μας οριστικά. 
Θυμάμαι, θυμάται ο κ. Διοικητής, ήταν Υπουργός Οικονομικών τότε και εγώ Κοινοβουλευτικός Εκπρόσωπος, ότι είχαμε έναν πολιτικό αρχηγό, του οποίου έχουμε «ζηλέψει τη δόξα» σήμερα, που σε κάθε παρέμβασή του έβρισκε διψήφιο αριθμό δισεκατομμυρίων. Έκανε μία πρόβλεψη και έλεγε αυτό είναι 10 δις, το άλλο είναι 20 δις, το άλλο είναι 30 δις. Για τον Πάνο Καμμένο λέω. Θυμάμαι ότι ως Κοινοβουλευτικός Εκπρόσωπος τότε, είχα παρατηρήσει μία δύο φορές, ότι όταν έλεγε μονοψήφια νούμερα σε δισεκατομμύρια του έλεγα «Πρόεδρε, σήμερα δεν είσαι ορεξάτος, έπεσε χαμηλά η προσδοκία». Επ’ ουδενί, λοιπόν, δεν πρέπει να επιστρέψουμε πίσω και αυτός είναι ο βασικός πολιτικός λόγος.
Άρα, πρέπει να υπάρχει μία κοινή βάση όταν συζητάμε. Κανένας μας δεν έχει όφελος να αφήσει να αιωρείται μία τέτοια διαφορά. Οφείλουμε να δώσουμε όλοι εξηγήσεις. 
Ο δεύτερος είναι ένας λόγος ιστορικός, αλλά έχει άμεση σχέση με το μέλλον. Η χώρα δεν μπορεί και δεν πρέπει να ξαναζήσει τέτοιες καταστάσεις. Κατά συνέπεια, πρέπει να  ξέρουμε όλοι, ξεκινώντας από το Κοινοβούλιο, τι ακριβώς έχει συμβεί για να μην το ξαναπάθουμε. 
Ο τρίτος λόγος που επιτείνει την αναγκαιότητα μιας σοβαρής κουβέντας, είναι η αντίληψη του μέσου πολίτη για το τι είναι τράπεζες. Ναι μεν έχουν εξασφαλίσει χρηματοπιστωτική σταθερότητα, αλλά τράπεζες δεν έχουμε. Αυτή είναι η μέση αντίληψη του πολίτη, γιατί, εκτός από λίγους, δεν δανείζουν κανέναν. Είναι αποκλεισμένες οι μικρομεσαίες επιχειρήσεις και πάει λέγοντας. Εξάλλου, το είπε και ο Διοικητής και ο Υπουργός, αναφερόμενοι σε ενέργειες, με τις οποίες θα προσπαθήσουμε να ανοίξουμε τη ρευστότητα, είτε μιλάμε για τον πέμπτο πυλώνα, είτε για τη δυνατότητα που θεσμοθετήσαμε πρόσφατα για στεγαστικά δάνεια στα funds και πάει λέγοντας.
Υπάρχει πρόβλημα, η μέση αντίληψη του πολίτη, δεν είναι δική μου άποψη αυτή, είναι ότι εξακολουθούν οι τράπεζες να είναι κλειστές για τον πολύ κόσμο, να το πω απλά. Συν το τι έχουν κάνει με τις χρεώσεις, τις περίεργες και τεράστιες διαφορές χορηγήσεων καταθέσεων και όλα τα υπόλοιπα. Και όλο αυτό τον επίμονο διάλογο, μόνο στα οικονομικά φύλλα τον βρίσκει κανείς, αν θα δώσουν ή όχι μερίσματα, ενώ η πρώτη Έκθεση του SSM, έλεγε ότι δεν μπορούν να δώσουν μερίσματα, γιατί υπάρχει η εκκρεμότητα του αναβαλλόμενου φόρου, τελικά υπάρχει μία ολόκληρη προσπάθεια με τη στήριξη και της Κυβέρνησης, όπως φαίνεται, για να δοθούν μερίσματα. Καταλαβαίνουμε ότι είναι ζήτημα να μην έχουν δοθεί μερίσματα, εδώ και δεκατρία χρόνια, αν θυμάμαι καλά, αλλά, επίσης, ξέρουμε ότι υπάρχει και ο αναβαλλόμενος φόρος.
Είναι, ιδιαίτερα, σοβαροί οι λόγοι που μνημόνευσα, εντελώς ενδεικτικά και όσο μπορούσα συνολικά, κυρίες και κύριοι συνάδελφοι, για την υποχρέωση που έχουμε όλοι και πρώτα απ’ όλα η Κυβέρνηση, κύριε Υπουργέ, για μία πολύ σοβαρή συζήτηση γύρω από το θέμα «τράπεζες». Όχι για να προκύψουν νέες κινδυνολογίες, αλλά, όπως είπα, για να χαράξουμε ένα ασφαλέστερο μέλλον για την πατρίδα και τους πολίτες της. 



 
Επ’ αυτού, λοιπόν, θέλω να πω τρεις θέσεις βασικές, γι’ αυτό και είπα θα κάνω άλλη προσέγγιση και θα φτάσω στο ζητούμενο. Τρεις καθαρές θέσεις, γιατί «οι καλοί λογαριασμοί κάνουν τους καλούς φίλους», οι οποίες απευθύνονται σε όλες τις πτέρυγες της Βουλής, στην Κυβέρνηση, στην Τράπεζα της Ελλάδος, στο Ταμείο, στους τεχνοκράτες, σε όλους τους Έλληνες πολίτες. Πιστεύουμε ότι είναι με καλή πίστη οι θέσεις σας, όπως και οι δικές μας, κυρίες και κύριοι, είναι με καλή πίστη. Θεωρούμε, λοιπόν, ότι η συμμετοχή των τραπεζών στη δημιουργία της φοβερής κρίσης, που ξεκίνησε το 2008, το 2009, το 2010 και εξελίχθηκε, όπως εξελίχθηκε, με τα τρία μνημόνια, είναι μία υπόθεση, στην οποία η συμμετοχή των τραπεζών είναι μεγάλη και μετρήσιμη. Δεν διαφέρουμε τόσο, όσο ακούγεται, περί του αντιθέτου, ότι ήταν άλλο ήταν το μοντέλο της κρίσης σε Κύπρο, Ιρλανδία κ.λπ.. Όχι. Οι τράπεζες συνέβαλαν, ιδιαίτερα, στη δημιουργία της κρίσης. 
Ενδεικτικά, σημειώνω. Πρώτον, με τα ομόλογα θυμάστε τι κέρδη άθροιζαν, με το 6% που δάνειζαν το ελληνικό δημόσιο, προκαλώντας και ένα δεύτερο πρόβλημα, μία σαθρότητα στην κεφαλαιακή τους επάρκεια, γιατί η έκθεσή τους σε ομόλογα του ελληνικού δημοσίου ήταν πολύ μεγαλύτερη από τις αντίστοιχες τράπεζες της Ιταλίας, της Γαλλίας, της Ισπανίας και άλλων χωρών.
Δεύτερον, η ποιότητα του χαρτοφυλακίου σε επενδυτικά, στεγαστικά, καταναλωτικά δάνεια, δεν είχε καμία σχέση με τον μέσο ευρωπαϊκό όρο. Δεν είχαν φροντίσει, δηλαδή, να καλυφθούν, έναντι ενός ενδεχόμενου κινδύνου. Απλά, κερδοσκοπούσαν σε βάρος μιας «αγελάδας που έσκασε και χρεοκόπησε». Και οι τράπεζες, όχι μόνο οι δημόσιοι υπάλληλοι, αλλά και οι τράπεζες. Καθαρές κουβέντες. 
Σε ότι αφορά στα «κόκκινα» δάνεια, προφανώς, αυξήθηκαν και ήρθε ως κατακλείδα και η φυγή καταθέσεων. Σε αυτά συμφωνούμε απόλυτα, γιατί τα ζήσαμε και είναι ακλόνητα στοιχεία. Τα «κόκκινα» δάνεια, λοιπόν, λίγων και ισχυρών, κοντά στα 40 δις, ήταν η βασική γενεσιουργός αιτία της κρίσης, γιατί γύριζαν κάθε χρόνο και κέρδιζαν τη ρευστότητα, ήδη, από το 2008 και το 2009, σε μηδενικά επίπεδα. Αυτό λέει η ιστορία των τραπεζών, τα χρόνια προ κρίσης και για το ξέσπασμα της κρίσης. Όπως προείπα, οι καθαρές κουβέντες οδηγούν σε καθαρούς λογαριασμούς, για να είμαστε και καλοί φίλοι.
Το δεύτερο, με την ίδια σαφήνεια, ακριβώς για τους λόγους που προανέφερα, όταν η Κυβέρνηση του ΠΑΣΟΚ πήρε την απόφαση το 2011 να παρέμβει στο θέμα των τραπεζών με ανακεφαλαιοποίηση, με κοινές μετοχές, ουσιαστικά, υπέγραψε το τέλος της. Η αντίστροφη μέτρηση, που οδήγησε στην «κατάρρευση» του ΠΑΣΟΚ, ξεκίνησε την ημέρα που πέρασαν από τη Βουλή των Ελλήνων τα σχετικά νομοθετήματα, τα οποία οδηγούσαν σε ανακεφαλαιοποίηση μέσω κοινών μετοχών. Αυτό μάς υποχρέωσαν αργότερα, η τρόικα, οι θεσμοί, όπως θέλετε πείτε τους -και ούτε η επόμενη κυβέρνηση τόλμησε να το πάρει πίσω- να το αλλάξουμε το 2013 και είναι γνωστό τι ακριβώς έγινε. 
Πάντως, είχε τεράστιο κόστος. Βέβαια, οι τότε ιδιοκτήτες που αντέδρασαν, οδήγησαν σε αυτό και αυτό έχει μεγάλη σημασία, κυρίες και κύριοι συνάδελφοι της Αξιωματικής Αντιπολίτευσης, για να βάλετε και λίγο «φρένο» στον δικό σας μύθο. Όλα τα κόμματα έχουν μύθους, αλλά όταν έχω τέτοιες ιδεοληψίες, ένας από τους μεγάλους μύθους για το πώς έγινε ο «καλπασμός», είναι ότι υπήρχαν χορηγοί. Είχε χορηγούς αυτή η ιστορία, είχε χορηγούς και δεν ήταν άλλοι από τις τράπεζες.
Τέλος, είναι ξεκάθαρο και το ξέρουμε όλοι μας, καλύτερα απ’ όλους ο Διοικητής της Τράπεζας της Ελλάδος, ο κ. Στουρνάρας, ότι το Ταμείο Χρηματοπιστωτικής Σταθερότητας δεν ήταν η μόνη οδός. Υπήρχε η οδός της  Bad Bank,  την οποία, επ’ ουδενί, δεν μας επέτρεψαν οι δανειστές να τη συζητήσουμε ως ενδεχόμενο. Η χώρα, όμως, πρέπει να κάνει την αποτίμησή της σε μία ενδιαφέρουσα άσκηση ερευνητική, της οποίας κάποτε θα παρουσιαστούν τα αποτελέσματα, γιατί μπορεί να αντιμετωπίσει ξανά κρίση, μετά από πέντε, δέκα, τριάντα, πενήντα χρόνια και χρειάζεται μνήμη, σοβαρή ιστορική μνήμη, όπως είπα εισαγωγικά.
Πάμε τώρα στο προκείμενο, γιατί έχουμε τη διαφορά. Το λέει, άλλωστε, με μία απλή ανάγνωση ο πίνακας που κατέθεσε ο Διοικητής προ ολίγου, ο οποίος μας δείχνει, ότι προστίθεται ο ELA και το κόστος του PSI για τις τράπεζες. Και αυτή είναι η διαφορά. Αν προσθέσουμε αυτά τα δύο, αυτή είναι η διαφορά. Εδώ, λοιπόν, οφείλουμε να κάνουμε μία ποιοτικού χαρακτήρα, κύριε Διοικητά, κύριε Υπουργέ, συζήτηση γιατί εμείς έχουμε αρκετές  αποστάσεις από αυτή την αφήγηση και θα είμαι σαφής. 
Από μία άλλη οπτική, πάλι από πλευράς αριθμών, προκύπτει, αν μείνουμε μόνο στο Ταμείο Χρηματοπιστωτικής Σταθερότητας, ότι ο ισολογισμός, σύμφωνα με τα τελευταία διαθέσιμα στοιχεία που έχουμε από 30/6/23, αναφέρεται σε συσσωρευμένη ζημιά 36,8 δις. Υπήρξαν κάποια έσοδα, προφανώς, από τις τελευταίες πράξεις αποεπένδυσης, αλλά έχει ζημιά. 
Εδώ, λοιπόν, υπάρχουν τα εξής ζητήματα, στα οποία θέλω να είμαι, απολύτως, σαφής. Σε ότι αφορά το PSI, αλλά και τον ELA και τα αντίστοιχα έσοδα, Με το PSI υπάρχει ένας νομικός κίνδυνος, καταρχάς. Εάν έτσι μετράμε το δημόσιο κόστος και όφελος, τότε έχουν απαιτήσεις όλοι όσοι έχασαν από το PSI. Kάνω λάθος; Δεν κάνω λάθος νομίζω. Τέτοιο σύνθημα δίνουμε επίσημα, ως συντεταγμένη πολιτεία; Γιατί με το PSI «έπαιζαν» και κάποιοι  ομολογιούχοι. Λοιπόν, τώρα θα τους αποζημιώσουμε; Να το ακούσουμε. Το καταθέτω ως ερώτημα. 
Το δεύτερο είναι ένα πολιτικοοικονομικό ζήτημα με το PSI. Αν δεν είχε γίνει το PSI, η χώρα δεν ξέρω αν θα υπήρχε σήμερα. Κάπως έτσι κάναμε την άτακτη χρεοκοπία, συντεταγμένη ή κάνω λάθος και σε αυτό; Είναι δυνατόν για ένα τέτοιο μείζον γεγονός, από το οποίο προκλήθηκαν συνέπειες τρομακτικές για όλη την κοινωνία, να λέμε μόνο για τις τράπεζες, ότι τους δίνουμε πίσω, ό,τι έχασαν τότε; Όταν, μάλιστα, όπως ήδη είπα, είχαν συμμετάσχει στη δημιουργία του προβλήματος, με τον αλόγιστο δανεισμό του δημοσίου, με πολύ «ωραία» επιτόκια και μην φροντίζοντας για την υγιή κεφαλαιακή τους επάρκεια; Τι σόι λογαριασμοί είναι αυτοί που κάνουμε; Εδώ είναι μεγάλο ζήτημα. Όπως και με τον ELA, κύριε Διοικητά. Εάν μετράμε τα 5,5 δις, τότε πρέπει να κάνουμε έναν καλό λογιστικό προσδιορισμό των 50 δις, με αρνητικό επιτόκιο, που πήραν τις τράπεζες από την πανδημία και μετά, τον οποίο κατέθεταν, είτε  στο εσωτερικό, είτε στη Τράπεζα της Ελλάδος, είτε σε αντίστοιχες τράπεζες του εξωτερικού της Ευρώπης, για να αποκομίζουν κέρδη, τα οποία σήμερα θέλουν να μοιράσουν. 
Τι θέλω να πω με αυτό; Εμείς δεν είμαστε «μπακάλικο» λογαριασμών, γιατί, πραγματικά, έχουμε πάθει και έχουμε μάθει ως ΠΑΣΟΚ. Εκ μέρους του ΠΑΣΟΚ μιλάω. Δε λέω προσωπικές μου απόψεις. Απλά, θέλω να πω, ότι όταν υπάρχει μια γενικότερη κατάσταση, από την οποία υπάρχουν κέρδη και οφέλη, δεν είναι τόσο εύκολο. Θέλει πολλή προσπάθεια, πολύ καθαρό μυαλό και καμία σκοπιμότητα, αν θέλει κανείς να κάνει έναν καθαρό λογαριασμό, για να βγάλει συμπέρασμα. 
Χρειάζεται ιδιαίτερη προσοχή απ’ όλους μας για έναν ακόμη λόγο. Ξεκινώντας από τις Ηνωμένες Πολιτείες, πηγαίνοντας στο Ηνωμένο Βασίλειο και από εκεί στην Ιρλανδία, θα δούμε, ότι τα αντίστοιχα προγράμματα στήριξης είχαν πολύ θετική εξέλιξη στις Ηνωμένες


 
Πολιτείες, μέτρια στο Ηνωμένο Βασίλειο και μικρή ζημία στην Ιρλανδία. Αναφέρομαι, για παράδειγμα, σε τρεις χώρες, οι οποίες είναι αγγλοσαξονικές. Είναι χώρες που κάποτε είχαν και μία ροπή στον νεοφιλελευθερισμό. Δηλαδή, λειτουργούν με μεγαλύτερους βαθμούς ελευθερίας εκεί οικονομικές δυνάμεις και δράσεις.
Κι όμως, το δημόσιο εκεί, που ήταν σε μία πολύ μεγάλη υποχώρηση τα προηγούμενα χρόνια, ως έννοια, ζημίωσε πολύ λιγότερο, αν δεν κέρδιζε κιόλας, όπως στις Ηνωμένες Πολιτείες. Βέβαια, ξέρω την απάντηση από τώρα. Θα μου πείτε, ότι δεν έχει γίνει PSI εκεί. Προφανώς. Υπήρξαν, όμως, άλλες ενέργειες. Υπάρχει, λοιπόν, και το μέτρο σύγκρισης με το εξωτερικό. Επίσης, υπάρχει και ο αναβαλλόμενος φόρος που, ήδη, έχω αναφέρει. Όπως υπάρχει και το Σχέδιο «ΗΡΑΚΛΗΣ» με το κόστος που έχει με την ανάληψη εγγυήσεων του δημοσίου. 
Προσπαθώ, δηλαδή, με λίγα λόγια, κυρίες και κύριοι συνάδελφοι, να τεκμηριώσω ότι υπάρχει ένα ζήτημα. Από τη δική μας πλευρά, λέμε πρώτον, ότι η καθυστέρηση που υπήρξε στη συζήτηση, είναι απαράδεκτη, κύριε Υπουργέ. Το καταθέτουμε κι εμείς. Επ’ ουδενί δεν έπρεπε να συζητήσουμε σήμερα. Θα μπορούσαμε να κουβεντιάσουμε. Από την άλλη, όμως, εσείς προσωπικά έχει βάλει τη «σφραγίδα» σας και στην επίσπευση της αποεπένδυσης, όπως και στην επίσπευση της ανάκτησης από την AEGEAN. Θα κριθούμε όλοι μας. Σε ένα, δύο χρόνια θα δούμε πού θα είναι οι μετοχές και της AEGEAN και των τραπεζών και θα μπορούμε να αποτιμήσουμε, εάν τελικά ήταν σε όφελος ή όχι του ελληνικού δημοσίου. 
Από πλευράς κοινοβουλευτικής τάξης, έπρεπε να συζητήσουμε πολύ νωρίτερα. Έχουμε ζητήσει, όπως ξέρετε, κύριε Διοικητά και μία άλλη συζήτηση, παρουσία και της Ένωσης Ελληνικών Τραπεζών, για τις χρεώσεις, τη διαφορά χορηγήσεων καταθέσεων και για όλα αυτά που συζητήσαμε και προχθές, κατά την επίσκεψή μας στην Τράπεζα της Ελλάδας. Είναι ζητήματα ζέοντα για τους συμπολίτες μας και πρέπει να τα συζητήσουμε. Δεν εγείρεται θέμα, για το αν συζητήσουμε αυτά τα θέματα ένα μήνα αργότερα, όμως, υπήρξαν πράξεις στο προηγούμενο ενδιάμεσο διάστημα και υπήρξαν κακώς. 
 Το δεύτερο που θέλω να τονίσω και με αυτό να κλείσω είναι ότι αυτή η συζήτηση, πρέπει να προχωρήσει με σαφήνεια και θάρρος. Πρέπει να βρεθεί ένας τρόπος να έχουμε μία σύμπτωση στους υπολογισμούς. Επισημαίνω έναν τεράστιο κίνδυνο: μην υποτιμάτε τέτοιες διαφορές σε εκτιμήσεις, όταν, μάλιστα, οι διαφορές δεν είναι από κάποιους ανώνυμους αρθρογράφους που ψάχνει και βρίσκει στο Google, αλλά είναι μία πρώτη εκτίμηση του ΚΕΠΕ, που είναι ένας Οργανισμός, ο οποίος έχει ένα συγκεκριμένο κύρος. Εμείς δεν σημαίνει, ότι προσχωρούμε σε αυτή την εταιρεία. Υπάρχουν προτάσεις που λένε, ότι θα έπρεπε να ξεχωρίσουμε το κόστος ανακεφαλαιοποίησης, από το κόστος αναδιάρθρωσης και εξυγίανσης των τραπεζών, για παράδειγμα. Υπάρχουν διάφορες μέθοδοι. Νομίζω ότι είναι καλές ασκήσεις και για την επιστημονική κοινότητα, αλλά πρέπει όλοι μαζί να βρούμε έναν τρόπο να γίνουν αυτά. Δεν έχουμε να «κουκουλώσουμε» κάτι, γιατί το μείζον που μας ενδιαφέρει από την πλευρά μας ως κόμμα είναι ένα.
 Πέντε στόχους πρακτικά, τρεις έχει το καταστατικό, πέντε στόχους έχει το Ταμείο Χρηματοπιστωτικής Σταθερότητας. Έχουν επιτευχθεί οι τρεις από τους πέντε. Είχε στόχο την προστασία των καταθέσεων. Επετεύχθη. Είχε στόχο να επιστρέψει μερίσματα στους ιδιώτες σταδιακά, αφού εγκαταλείφθηκε η ιστορία των κοινών μετοχών της τράπεζας. Επιτυγχάνεται με τεράστιο κόστος. Είχε στόχο, επίσης, τη χρηματοπιστωτική σταθερότητα. Επετεύχθη και αυτός ο στόχος.








Όμως είχε και δυο άλλους στόχους που έχουν να κάνουν με δημόσια αγαθά, η δημιουργία του ΤΧΣ. Ο ένας ήταν η ρευστότητα, που, επίσης, είναι δημόσιο αγαθό και ο δεύτερος, ήταν η προστασία του δημοσίου συμφέροντος, γιατί δημόσιο χρήμα και μάλιστα, που εγγράφεται στο χρέος είναι το μετοχικό κεφάλαιο του ΤΧΣ, το οποίο είναι υποχρεωμένο να το προστατεύει. Φαίνεται καθαρά, ότι αυτό δεν επετεύχθη, στον βαθμό που έχουμε δει να επιτυγχάνεται σε άλλες χώρες. Εδώ φαίνεται να έχουμε μία μεγάλη ζημία. 
Εμείς επισημαίνουμε, πάνω απ’ όλα, την ανάγκη να βρεθεί ένας κοινός τόπος και μία κοινή γλώσσα σε αυτό το μείζον ζήτημα. Το σημειώνω και εύχομαι να μην χρειαστεί να επανέλθουμε σε αυτό το ζήτημα. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Πέτσας από την Κ.Ο. της Ν.Δ..
ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ: Κύριε Υπουργέ, κύριε Διοικητά, κύριε Πρόεδρε του ΤΧΣ, πραγματικά, νιώθω συγκίνηση και περηφάνια που βρίσκομαι σήμερα ξανά στην Αίθουσα της Βουλής, μαζί με ανθρώπους που αγωνιστήκαμε, από κοινού, νύχτα μέρα, σε διαφορετικά μετερίζια, την περίοδο 2012 - 2015, για να μείνει η χώρα όρθια και να μην υποπέσει σε μία άτακτη χρεοκοπία με όλες τις καταστροφικές συνέπειες που θα είχε αυτό για τους Έλληνες πολίτες. Μου δίνεται η ευκαιρία να αφήσω το κείμενο που είχα σχεδιάσει και να τοποθετηθώ λίγο πιο συναισθηματικά, ακούγοντας και τις τοποθετήσεις του κ. Παππά από τον ΣΥΡΙΖΑ και του κ. Κουκουλόπουλου από το ΠΑΣΟΚ - ΚΙΝΑΛ.
Καταρχάς, η μεγάλη εικόνα είναι ότι από την πολιτική των ανακεφαλαιοποιήσεων των τραπεζών, από διαδοχικές κυβερνήσεις, ωφελήθηκε και ο Έλληνας φορολογούμενος και η ευστάθεια του ελληνικού τραπεζικού συστήματος και η ελληνική οικονομία. Επομένως, επί αυτού, μαζί με τους πίνακες που κατέθεσε σήμερα ο κ. Διοικητής, αλλά και τη συνολική ποιοτική εικόνα που όλοι βλέπουμε, νομίζω ότι το όφελος είναι πραγματικά πολύ σημαντικό και δεν πρέπει να συσκοτίζεται από υποσύνολα αυτής συζήτησης, όπως είναι η αποεπένδυση του ΤΧΣ, στην οποία θα αναφερθώ στη συνέχεια. 
Ένα από τα βασικά στοιχεία που αναφέρθηκαν και από τον κ. Υπουργό και από τον κ. Διοικητή, είναι ότι η κρίση του ελληνικού τραπεζικού συστήματος δεν προήλθε από «απερίσκεπτη» έκθεση σε ενυπόθηκα δάνεια χαμηλής εξασφάλισης, όπως τα subprime loans στις Ηνωμένες Πολιτείες, αλλά ήταν «απότοκος» της δημοσιονομικής κρίσης, καθώς οι ελληνικές τράπεζες ήταν «φορτωμένες» με ελληνικά ομόλογα, με αποτέλεσμα, όταν «κουρεύτηκαν» τα ελληνικά ομόλογα, να τεθεί σε κίνδυνο η ευστάθεια του τραπεζικού συστήματος.
Αυτό με φέρνει στην πρώτη παρατήρηση, με αφορμή αυτό που είπε ο κ. Κουκουλόπουλος πριν, γιατί δεν επιλέχθηκαν λύσεις, όπως των Ηνωμένων Πολιτειών, για παράδειγμα, με το TARP, ή του Ηνωμένου Βασιλείου ή της Ολλανδίας. Μα την ευθύνη για τον σχεδιασμό τον Μάιο του 2010, όταν προσφύγαμε στο Διεθνές Νομισματικό Ταμείο, δεν την είχε η Κυβέρνηση του ΠΑΣΟΚ, του Γιώργου Παπανδρέου; Αυτό το ερώτημα δεν είναι για το 2024. Είναι ερώτημα για το πρώτο τετράμηνο του 2010. Ήταν βέβαιο, όταν προτάχθηκε η μείωση του ενός από τα δίδυμα ελλείμματα, που ήταν το έλλειμμα των τρεχουσών συναλλαγών, δηλαδή, η τόνωση της ανταγωνιστικότητας της ελληνικής οικονομίας, μέσω της εσωτερικής υποτίμησης, ότι θα είχαμε τέτοιου είδους προβλήματα. Δεν τα προβλέψατε εκεί στο ΠΑΣΟΚ, κύριε Κουκουλόπουλε, τότε; Νομίζω ότι η συζήτηση  ήταν για τότε, δεν είναι για μετά το 2012. Είναι η συζήτηση του πρώτου μνημονίου. Δεν έγινε, αποφασίστηκε ένα άλλο


 
πρόγραμμα και ευτυχώς, το δεύτερο μνημόνιο ήρθε να διορθώσει πολλές από τις αστοχίες του πρώτου μνημονίου και να φέρει τη χώρα ξανά σε μία πορεία, αρχικά σταθεροποίησης, και στη συνέχεια, πολύ γρήγορα, να ξεπεράσει τους στόχους, που είχαν τεθεί από τους δανειστές, με αποτέλεσμα μέχρι το 2014, να έχει ανακτήσει αρκετά μεγάλο από το έδαφος που έχασε τα πρώτα χρόνια της δημοσιονομικής κρίσης. 
Αυτό με φέρνει σε μία άλλη παρατήρηση, εφόσον βάζουμε την ιστορική διάσταση, ότι τον Μάιο του 2014 οι εταίροι μας έδειξαν μία «μυωπική» συμπεριφορά. Δεν επιβράβευσαν την Κυβέρνηση Σαμαρά - Βενιζέλου, όπως έπρεπε, για τις επιδόσεις της ελληνικής οικονομίας το 2012 και το 2013, με αποτέλεσμα σήμερα, ενδεχομένως, τα πράγματα να ήταν πολύ καλύτερα, αν δεν είχαν «τραβήξει το χαλί κάτω από τα πόδια» της τότε Κυβέρνησης, μη αποδεχόμενοι αυτά που είχαν υπογράψει, με αποτέλεσμα να έρθει τότε ένα λαϊκίστικο «μόρφωμα», με ένα πρόγραμμα της Θεσσαλονίκης, παντελώς, ανεφάρμοστο, να κερδίσει τις εκλογές του 2015 και να ξαναγυρίσουμε πίσω. 
Αυτή είναι μία μικρή ιστορική αναδρομή για την πρώτη πενταετία. Από το 2015 και μετά, όμως, κυρίες και κύριοι συνάδελφοι, και έρχομαι στην «καρδιά» του ζητήματος, όπως το αντιλαμβάνομαι, αυτού της αποεπένδυσης του ΤΧΣ και της συζήτησης που προκάλεσαν σήμερα ο ΣΥΡΙΖΑ και το ΠΑΣΟΚ, είχαμε μια Κυβέρνηση, την Κυβέρνηση Τσίπρα - Καμμένου, στην οποία ο κ. Παππάς ήταν εξέχον μέλος της, η οποία μόνο και μόνο, με το γεγονός ότι θα ερχόταν στην εξουσία, αφού κατάφερε να ανατρέψει την Κυβέρνηση Σαμαρά-Βενιζέλου, με αφορμή την εκλογή του Προέδρου της Δημοκρατίας τον Δεκέμβριο του 2014, -θυμίζω ότι απαιτείτο τότε, λόγω του Συντάγματος, αυξημένη πλειοψηφία και έπρεπε να διαλυθεί η Βουλή, όχι όπως, μετά το 2019 και τη Συνταγματική Αναθεώρηση, όπου ο Πρόεδρος της Βουλής, εκλέγεται ακόμη και με 151 ψήφους, ενώ πριν απαιτούσε πλειοψηφία 180 ψήφων- προκλήθηκε κρίση εμπιστοσύνης αυταπόδεικτα.
Σήμερα που ξέρουμε όλοι την εξέλιξη, αυτή η κρίση εμπιστοσύνης που δημιουργήθηκε, οδήγησε σε εκροή καταθέσεων, περίπου, 40 δισεκατομμυρίων ευρώ σε λίγους μήνες. Προϊόντος του χρόνου, οδήγησε σε όλο το χαμένο πρώτο εξάμηνο της «πρώτης φοράς Αριστερά», που τελικά μετά το δημοψήφισμα-«παρωδία» της 5ης Ιουλίου 2015, οδήγησε στο κλείσιμο των τραπεζών, σε capital controls, σε όλα αυτά που έφεραν τη χώρα μας στο «χείλος του γκρεμού» και που τελικά προκάλεσαν μία τρίτη, μετά τις εκλογές του Σεπτεμβρίου του 2015, ανακεφαλαιοποίηση, η οποία με τους όρους που έγινε, δεν απαξίωσε μόνο τα χρήματα που είχαν μπει στην πρώτη ανακεφαλαιοποίηση, αν δεν κάνω λάθος βλέποντας τον πίνακα του κ. Διοικητή, τα πρώτα 25 δισεκατομμύρια ευρώ που είχαν επενδυθεί στο ΤΧΣ, όχι μόνο εξαΰλωσε αυτή τη συμμετοχή, αλλά με τους όρους που έγινε, οδήγησε σε αραίωση των μετοχών, με αποτέλεσμα ποτέ να μην μπορούσε να ανακτηθεί αυτό το χρηματικό ποσό που έβαλαν οι Έλληνες φορολογούμενοι μέσω του ΤΧΣ στις τράπεζες. Το dilution που έγινε ήταν τρομερό. Οι όροι που έγιναν, οι ανακεφαλαιοποιήσεις του Δεκεμβρίου του 2014, οδήγησε σε μία πρωτοφανή καταστροφή πλούτου από το πρώτο ποσό που είχε επενδυθεί στο ΤΧΣ μέχρι τότε, αυτά τα, περίπου, 25 δισεκατομμύρια ευρώ.
Επειδή αναρωτήθηκε για την κεφαλαιοποίηση ο κ. Παππάς, με ένα γρήγορο κοίταγμα στους ισολογισμούς του ΤΧΣ, βλέπουμε ότι τα ταμεία στις 31/12/2013 ήταν περίπου 22,6 δισεκατομμύρια ευρώ, δηλαδή, η κεφαλαιοποίηση των συστημικών τραπεζών που ήταν στον ισολογισμό του ΤΧΣ, ενώ, επί των ημερών του ΣΥΡΙΖΑ, στις 31/12/2018 είχε φτάσει στα 717



 
εκατομμύρια. Σήμερα, σύμφωνα με τον πίνακα του κ. Διοικητή, είναι γύρω στα 1,7 δις. Αυτό δείχνει, ότι παρά την πρόοδο τα τελευταία πέντε χρόνια της ελληνικής οικονομίας, παρά την άνοδο του ελληνικού χρηματιστηρίου, των ελληνικών τραπεζών, η δυνατότητα ανάκτησης αυτών των ποσών είχε χαθεί από την αραίωση, όπως είπα και πριν, του dilution, που υπέστησαν οι Έλληνες, το ΤΧΣ φυσικά, αλλά και οι Έλληνες μικρομέτοχοι. Περίπου 15 δισεκατομμύρια ευρώ, πέρα από τα 25 δισεκατομμύρια ευρώ, έχασαν οι Έλληνες μικρομέτοχοι. Όποιος έχει μία σειρά από τις ενημερώσεις που έπαιρνε, όταν ήταν μέτοχος σε κάποια τράπεζα, βλέπει ότι υπέστη απώλεια, περίπου, 98%, όταν έγινε η ανακεφαλαιοποίηση των τραπεζών τον Δεκέμβριο του 2014. Εγώ ήμουν ένας από τους ατυχής, γιατί πίστεψα, ότι ο κ. Τσίπρας ποτέ δεν θα έκανε αυτό που έκανε τον Ιούλιο του 2015. 
Άρα, σε ότι αφορά στο ποιος ευθύνεται, που άκουσα πολλές φορές να ρωτά και ο ΣΥΡΙΖΑ, αλλά και εμμέσως να ασπάζεται αυτό το ερώτημα και το ΠΑΣΟΚ, πραγματικά, αν βρίσκετε κάποια αλήθεια στην Έκθεση του ΚΕΠΕ για απώλεια χρημάτων από τον ισολογισμό του ΤΧΣ, αυτός που ευθύνεται είναι η πολιτική του ΣΥΡΙΖΑ, την περίοδο του 2015 το πρώτο εξάμηνο, αλλά και η ανακεφαλαιοποίηση των τραπεζών τον Δεκέμβριο του 2014. 
Από κει και πέρα, όμως, υπάρχει ένα συνολικό όφελος, το οποίο δεν προκύπτει μόνο από τα νούμερα. Προκύπτει και από την αίσθηση που έχουμε όλοι μας. Θα απαντήσω σε ένα - δύο σημεία που άκουσα πριν. Για παράδειγμα, ρώτησε και ο κ. Παππάς, αλλά άκουσα και από τον κ. Κουκουλόπουλο, να μιλάει για τον ELA και τη γραμμή που έχει εδώ στον πίνακα ο κ. Διοικητής για τα, περίπου, 5,5 δισεκατομμύρια ευρώ, που είναι τα έσοδα του ελληνικού δημοσίου από τα μερίσματα της Τράπεζας της Ελλάδος. Μα δεν είμαστε -λέει- μέτοχοι στην Τράπεζα της Ελλάδος; Φυσικά, και είμαστε, αλλά ξέρει ο κ. Διοικητής, όπως ήξερε και ο τότε Πρωθυπουργός, ο Αντώνης Σαμαράς, όπως ήξερε και ο Χρήστος Σταϊκούρας και κάποιοι άλλοι που είμαστε εδώ στην Αίθουσα, ότι δεν ήταν καθόλου αυταπόδεικτο, ότι αυτό το μέρισμα από τον ELA θα το έπαιρνε το ελληνικό δημόσιο. Όχι μόνο δεν θα το έπαιρνε ταμειακά, αλλά θα καταγραφόταν και δημοσιονομικά και δεν θα ήταν αποτέλεσμα πρόσθετων μέτρων περικοπής μισθών και συντάξεων το 2012, το 2013, το 2014 και τα επόμενα χρόνια. Άρα, τίποτα δεν ήταν αυταπόδεικτο και αυτό είναι όφελος για τους πολίτες, δεν είναι όφελος καμιάς κυβέρνησης. Απλώς, κάποιοι έδειξαν σοβαρότητα και κάποιοι έδειξαν ανευθυνότητα. 
Θα ήθελα να κλείσω κάπου εδώ, κάνοντας μία παρατήρηση για το μέλλον. Το βασικό ζητούμενο από εδώ και πέρα είναι, εάν είναι σωστή αυτή η στρατηγική που ακολουθεί το Υπουργείο, η Κυβέρνηση και φυσικά, το Ταμείο Χρηματοπιστωτικής Σταθερότητας. Νομίζω ότι απ’ όσα εκτέθηκαν και από τον κ. Πρόεδρο και από τον κ. Διοικητή, είναι προφανές ότι ένα εύρωστο ελληνικό τραπεζικό σύστημα, διεθνοποιημένο, ανοιγμένο στις αγορές και όχι περίκλειστο, έχει πολλά να προσφέρει στην ελληνική οικονομία. 
Επομένως, πρέπει να αγκαλιάσουμε αυτή την πρωτοβουλία, να αναγνωρίσουμε με θάρρος -και θα περίμενα να το κάνει αυτό ο ΣΥΡΙΖΑ-  εκείνους που οδήγησαν σε αυτή την κατάσταση το ελληνικό τραπεζικό σύστημα και να πούμε, ότι τώρα έχουμε μία ευκαιρία να διεκδικήσουμε αυτό που μας αξίζει. Και αυτό που μας αξίζει δεν είναι τίποτα λιγότερο από μία από τις κορυφαίες θέσεις στην Ευρώπη και στον κόσμο, ώστε να προχωρήσουμε δυναμικά μπροστά.
Σας ευχαριστώ. 


 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο ζήτησε ο κ. Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ: Κύριε Πρόεδρε,  δύο ερωτήματα μόνο  δεν εμνημόνευσα.  
Κύριε Διοικητά, στον πίνακα, στο νούμερο 14, για τις μη συστημικές τράπεζες, είχατε κάνει μία αποτίμηση της ανακεφαλαιοποίησης των συστημικών τραπεζών, πριν δυο χρόνια περίπου, έχω και τον σχετικό πίνακα, που είχατε 17,6 δις. Πού οφείλεται αυτή η διαφορά; Είναι η δική σας μελέτη.
Δεύτερον, το 1,3 δις, που ήταν το πρώτα λεφτά που είχε δώσει το ΤΕΚΕ, το Ταμείο Εγγύησης Καταθέσεων και Επενδύσεων, πριν δημιουργηθούν τα υπόλοιπα, συμπεριλαμβάνονται σε αυτόν τον πίνακα; Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Θα απαντήσετε συγκεντρωτικά, κύριε Διοικητά. 
Τον λόγο έχει ο κ. Καραθανασόπουλος από την Κ.Ο. του Κ.Κ.Ε..
ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ: Ευχαριστώ, κύριε Πρόεδρε. 
Να ξεκαθαρίσουμε ότι οι τράπεζες δεν είναι φιλανθρωπικά ιδρύματα. Κάθε άλλο,  κερδοσκοπικά ιδρύματα είναι. Άρα, εάν θεωρηθούν οι τράπεζες ως μέρος της λύσης των προβλημάτων που αντιμετωπίζει ο λαός και οι εργαζόμενοι, τότε κάνουμε λάθος. Είναι μέρος του προβλήματος και έτσι πρέπει να το προσεγγίσουμε, γιατί ακόμη και τα δάνεια, τα οποία παρέχουν στα λαϊκά στρώματα για ανάγκες, σημαίνει ότι μέσα από αυτή τη διαδικασία κερδίζουν οι τράπεζες και βγαίνουν πάντοτε κερδισμένες. 
Από αυτή την άποψη, λοιπόν, εμάς δεν μας κάνει εντύπωση, ούτε η πολιτική της σημερινής Κυβέρνησης, ούτε των προηγούμενων κυβερνήσεων. Ανέκαθεν το αστικό κράτος στηρίζει τους επιχειρηματικούς ομίλους με διάφορους τρόπους. Τα διάφορα αναπτυξιακά χρηματοδοτικά προγράμματα δεν είναι κρατική στήριξη; Οι διάφορες φοροαπαλλαγές για επενδύσεις δεν είναι κρατική στήριξη; Είναι η άμεση και έμμεση κρατική στήριξη. Το ότι ιδιωτικοποιεί το κράτος, πουλώντας φθηνά και αγοράζοντας ακριβά, δεν είναι στήριξη προς τους ατομικούς καπιταλιστές; Ναι, αυτό συμβαίνει. Συνέβαινε και θα συμβαίνει. Δεν υπάρχει κάποια αντίρρηση σε αυτό και από αυτή την άποψη εμείς το λέμε καθαρά. Το κράτος παρενέβη να στηρίξει τις τράπεζες με την πρώτη ανακεφαλαιοποίηση, όπως με τη δεύτερη και την τρίτη, είναι φανερό. Και ανασκαλίζοντας τη «χόβολη της μνήμης», γιατί οι τρεις αυτές ανακεφαλαιοποιήσεις πέρασαν και από τα δικά μας χέρια, θυμάμαι, ότι στη δεύτερη ανακεφαλαιοποίηση, που έγινε επί συγκυβέρνησης ΠΑΣΟΚ - Ν.Δ., ο υπολογισμός που έκανε το τότε επιτελείο, κύριε Στουρνάρα, ήταν ότι η απώλεια της πρώτης ανακεφαλαιοποίησης έφτανε στο 80% στη δεύτερη, ενώ στην τρίτη ανακεφαλαιοποίηση που έκανε ο ΣΥΡΙΖΑ, ήταν συνολικά πάλι 80% οι απώλειες από τις προηγούμενες δύο ανακεφαλαιοποιήσεις.
 Άρα, είχαμε χάσει από το 2015 ένα 80% των 34 δισεκατομμυρίων, που ήταν η ανακεφαλαιοποίηση. Γι’ αυτό υπήρξε και το πνεύμα, εκ των υστέρων, αυτοκριτικής του κ. Κουκουλόπουλου, που είπε ότι κοινές μετοχές, γιατί μετά από κάθε ανακεφαλαιοποίηση οι κοινές μετοχές γίνονταν «χαρτί για την ταπετσαρία», δεν είχαν καμία αξία. Μάλιστα, στην τρίτη ανακεφαλαιοποίηση, που ο ΣΥΡΙΖΑ σήμερα μιλάει για κρατικό πυλώνα στις τράπεζες, επέβαλε τους όρους, ότι οι παλιοί μέτοχοι, δηλαδή, και το ΤΧΣ δεν πρέπει να συμμετέχει, για να περάσουν οι τράπεζες στα διάφορα funds του Ατλαντικού. 


 
Από αυτή την άποψη, λοιπόν, είναι φανερό, ότι αυτός ο πίνακας που μας κατέθεσε ο Διοικητής της Τράπεζας της Ελλάδος, είναι μία δημιουργική λογιστική, καθώς μέσα περιλαμβάνει και το PSI. Αν με αυτή τη λογική πρέπει να αποκατασταθούν οι ζημιές που υπέστησαν οι ομολογιούχοι από το PSI, πρέπει να αποκατασταθούν και οι υπόλοιποι. Δεν έχει κάτι διαφορετικό η τράπεζα. Άλλωστε, υποτίθεται, ότι η διασφάλιση των καταθέσεων γίνεται μέσω του ΤΕΚΕ, μέχρι 100.000 ευρώ. Άρα, το ΤΕΚΕ θα έπρεπε να διασφαλίσει και όχι, η κάθε τράπεζα. Δεν διασφαλίσατε, λοιπόν, με την ανακεφαλαιοποίηση τις καταθέσεις του κόσμου. Διασφαλίσατε τη λειτουργία του χρηματοπιστωτικού συστήματος που αποτελεί την «καρδιά» του ίδιου του συστήματος. Άρα, η πρώτη δημιουργική λογιστική είναι αυτή. 
Δεύτερον, ακόμη και τη μελέτη του ΚΕΠΕ να πάρουμε, που δεν «πατάει» σε πραγματικά γεγονότα, λέει ότι για να αποσβεστεί το ποσό των 46 δισεκατομμυρίων που δόθηκαν, πρέπει η ανακεφαλαιοποίηση των τραπεζών στις 6/10/2023 να ήταν 15 φορές μεγαλύτερη. «Ζήσε Μάη μου να φας τριφύλλι», άμα περιμένεις η κεφαλαιοποίηση των τραπεζών να γίνει 15 φορές μεγαλύτερη, απ’ ότι είναι σήμερα. Δεν θα το πάρεις ποτέ, γιατί θα έχουμε πάλι κρίσεις και ξανά κρίσεις. 
Άρα, λοιπόν, μιλάμε για ένα ποσό που έχει «πετάξει» και το οποίο δεν «πέταξε» απλώς, αλλά εγγράφηκε στο κρατικό χρέος, που το πληρώνουν σήμερα οι Έλληνες εργαζόμενοι και ο λαός. Είναι αυτοί, που χωρίς να φταίνε, γιατί και οι τράπεζες φταίνε για την καπιταλιστική κρίση, παρείχαν δάνεια αφειδώς, με ελάχιστη εξασφάλιση, αν εξαιρέσουμε τα στεγαστικά, με αποτέλεσμα να παρατείνουν την εκδήλωση της κρίσης. Μόνο που η κρίση αυτή εμφανίστηκε, ακόμη πιο σφοδρή, παρά τα δάνεια που έδιναν οι τράπεζες και από αυτή την άποψη η κρατική στήριξη συνεχίζεται. Δηλαδή, δεν θα υπολογίσουμε στο πακέτο που έχουν πάρει οι τράπεζες τα 13, περίπου, δισεκατομμύρια, που είπατε ότι είναι ο αναβαλλόμενος φόρος που έχουν κεφαλαιοποιήσει μέχρι τώρα οι τράπεζες; 12,9 για την ακρίβεια. Αυτά χρωστάνε οι τράπεζες προς το ελληνικό δημόσιο. Αυτό θα το πάρουμε υπόψη μας; 
Δεύτερον, τα 19 δισεκατομμύρια περίπου που είναι το Πρόγραμμα «Ηρακλής», ούτε αυτά θα τα λάβουμε υπόψη; Άρα, αμέσως - αμέσως, φθάνουμε σε ένα ποσό, της τάξης, πέρα από τα 36 δισεκατομμύρια που χάθηκαν από τις ανακεφαλαιοποιήσεις, στα 35 δισεκατομμύρια χονδρικά, που είναι η κρατική στήριξη προς τις τράπεζες. Αν λάβουμε υπόψη και την πολιτική των τραπεζών, σε ότι αφορά στα επιτόκια, τις προμήθειες, τη συρρίκνωση του δικτύου, με κλείσιμο πάνω από το 50% των καταστημάτων των τραπεζών και περίπου ένα 60% που οι απώλειες θέσεων, την τελευταία δεκαετία, των εργαζομένων, τότε εξηγείται αυτή η κατάσταση που υπάρχει. Άρα, λοιπόν, λιγότερος αριθμός εργαζομένων, εντατικοποίηση των εργαζομένων, μη εξυπηρέτηση. Όλα αυτά, λοιπόν, συνθέτουν την εικόνα που υπάρχει και αυτή η εικόνα που καταγράφεται δεν χωράει, επί της ουσίας, αμφισβήτηση. Αυτά τα ποσά θα κληθούν κάποια στιγμή να τα πληρώσουν οι εργαζόμενοι, γνωρίζοντας και τις αντιθέσεις που υπάρχουν. Γνωρίζοντας, για παράδειγμα, την αντίθεση του Διοικητή της Τράπεζας της Ελλάδος για το Πρόγραμμα «Ηρακλής». Θα μου πείτε, η Bad Bank δεν θα έχει και αυτή πρόβλημα; Βεβαίως, θα είχε πρόβλημα και αυτή, γιατί οι φορολογούμενοι θα έπρεπε να καταβάλουν τη λειτουργία και τη διαχείριση και των «κόκκινων» δανείων και του αναβαλλόμενου φόρου που θα πέρναγε στη Bad Bank. 
Το θέμα δεν είναι από ποια τσέπη θα βγουν τα χρήματα του Έλληνα φορολογούμενου και του ελληνικού λαού. Το θέμα, επί της ουσίας, είναι να πληρώσει το μεγάλο κεφάλαιο. Εμείς λέμε και στη συγκεκριμένη περίπτωση αυτό που θέτει το Κ.Κ.Ε. ως στόχο πάλης, είναι, ακριβώς, η υπόθεση «υπερχρεωμένα λαϊκά νοικοκυριά» και προς τις τράπεζες και όχι να «κουρεύονται» τα δάνεια, άνευ εξασφαλίσεων, των μεγάλων επιχειρηματικών ομίλων. Θα θυμάστε, πόσες φορές το Κ.Κ.Ε. έχει καταθέσει αίτημα να έρθει η εικόνα των διαγραμμένων δανείων των επιχειρηματικών ομίλων την τελευταία δεκαετία. Πόσα ήταν αυτά που διαγράφηκαν και από ποιους κλάδους της οικονομίας; Γιατί υπάρχει και το εφοπλιστικό κεφάλαιο, υπάρχει και το ξενοδοχειακό, υπάρχει και μία σειρά μεγάλων επιχειρηματικών ομίλων. Και δεν μιλάμε γι’ αυτά που έχουν γίνει γνωστά.  Από την αλυσίδα των σούπερ μάρκετ «ΜΑΡΙΝΟΠΟΥΛΟΣ», διαγράφηκαν, κατά 70% - 80% τα δάνεια, για να παραχωρηθεί στον «ΣΚΛΑΒΕΝΙΤΗ», επί Κυβέρνησης ΣΥΡΙΖΑ. 
Άρα, λοιπόν, όλα αυτά είναι ενδεικτικά, ότι αυτοί που βγαίνουν ωφελημένοι από μία τέτοια διαδικασία, βεβαίως, είναι οι μεγαλομέτοχοι των τραπεζών και είναι και συνολικά το κεφάλαιο. 
Στον αντίποδα αυτών των λογικών, είναι η πρόταση του Κ.Κ.Ε., ότι πρέπει να διαγραφεί ένα σημαντικό κομμάτι του χρέους που έχουν τα λαϊκά στρώματα απέναντι στις τράπεζες, για να μπορέσουν να ανασάνουν, γιατί, κάτω από άλλους όρους, δεν ευθύνονται τα λαϊκά στρώματα, για το ότι σήμερα, είναι υπερχρεωμένα.  Ευθύνονται οι εργαζόμενοι που κόπηκε ο 13ος και ο 14ος μισθός; Ευθύνονται οι συνταξιούχοι που κόπηκε η 13η και η 14η σύνταξη; Ευθύνονται τα λαϊκά στρώματα για τη «φοροεπιδρομή» που έχουν υποστεί από τους διάφορους κυβερνητικούς νόμους, συνεχόμενα;
Από αυτή την άποψη, λοιπόν, γιατί να μην απαλλαγούν από την εξυπηρέτηση του δυσβάστακτου ιδιωτικού χρέους, ιδιαίτερα, σε ότι αφορά στις τράπεζες, αλλά και κατ’ επέκταση, τα ασφαλιστικά ταμεία και την εφορία;  
Το θέμα, λοιπόν, δεν είναι να καλλιεργούμε αυταπάτες, σε σχέση με τις τράπεζες ή με την πολιτική της σημερινής Κυβέρνησης. Η πολιτική της σημερινής Κυβέρνησης βαδίζει στον ίδιο δρόμο των προηγούμενων κυβερνήσεων και στο θέμα των τραπεζών. Η πολιτική είναι ακριβώς αυτή που εξυπηρετεί τις ανάγκες και του χρηματοπιστωτικού συστήματος, αλλά και συνολικότερα των επιχειρηματικών ομίλων, σε όλες τις εκφάνσεις, είτε στα εργασιακά και τις ανατροπές στις εργασιακές σχέσεις, είτε στο ασφαλιστικό, είτε στα ζητήματα χρηματοδότησης και φορολογίας. 
Γι’ αυτόν ακριβώς τον λόγο, δεν χρειάζεται να υπάρχουν αυταπάτες. Χρειάζεται συνολικότερη ρήξη με αυτό το σύστημα που συνολικά, εκφράζοντας τη γενικότερη «βαρβαρότητα», κάνει τον πλούσιο πλουσιότερο και τον φτωχό φτωχότερο, διαχρονικά. Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Βιλιάρδος από την Κ.Ο. «Ελληνική Λύση».
ΒΑΣΙΛΕΙΟΣ ΒΙΛΙΑΡΔΟΣ: Ευχαριστώ πολύ, κύριε Πρόεδρε. 
Κατ’ αρχάς, επιγραμματικά, θα αναφερθώ σε ορισμένα θέματα που ειπώθηκαν προηγουμένως. Το πρώτο ήταν ότι ακούσαμε για το όφελος του δημοσίου από το PSI, όπου δεν αναφέρθηκαν ποτέ και πουθενά τα ανταλλάγματα, όπως η υποθήκευση της χώρας μας για 99 χρόνια, το υποχρεωτικό «ξεπούλημα», το αγγλικό δίκαιο, κ.λπ.. Το κόστος των δανείων που παίρνει κανείς, δεν είναι μόνο οι τόκοι, αλλά είναι όλα αυτά. Όλα αυτά έχουν κόστος για μία χώρα. 





 
Το δεύτερο που ακούστηκε, προηγουμένως από τον κ. Υπουργό είναι ότι είχαμε υπερκάλυψη της Τράπεζας «ΠΕΙΡΑΙΩΣ», κατά οκτώ φορές, με την τιμή στα 4 ευρώ. Μετά, όμως, η μετοχή έπεσε στα 3,70 και σήμερα στα 3,85. Πού είναι αυτοί όλοι οι ενδιαφερόμενοι; Πώς το εξηγείτε; Έφυγαν; Εξαφανίστηκαν;  Ήταν οκτώ φορές περισσότεροι. 
ΚΩΝΣΤΑΝΤΙΝΟΣ (ΚΩΣΤΗΣ) ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): (Ομιλεί εκτός Μικροφώνου)  Και αν σε ένα μήνα ανέβει, πώς θα το εξηγήσετε;
ΒΑΣΙΛΕΙΟΣ ΒΙΛΙΑΡΔΟΣ: Εσείς θα το εξηγήσετε, δεν θα το εξηγήσω εγώ. Καταλαβαίνετε ότι δεν είναι σωστό.
Τρίτον, αν δεν κάνω λάθος, ο κ. Στουρνάρας ανέφερε πώς το κεφάλαιο των τραπεζών, από αναβαλλόμενους φόρους, είναι 54%. Εμείς το υπολογίζουμε, περίπου, στο 50%. Ειλικρινά, με τέτοιο κεφάλαιο από αναβαλλόμενους φόρους θεωρείτε τις τράπεζες υγιείς;
Έχουμε μία κατάθεση ενός πίνακα, από τον κ. Στουρνάρα, ο οποίος διαψεύδει, εντελώς, τον Υπουργό, ο οποίος έλεγε, ότι το κόστος της ανακεφαλαιοποίησης των τραπεζών ήταν 30,9 δις, ενώ ο κ. Στουρνάρας λέει σήμερα 50,3 δις. Άρα, υπάρχει μία τεράστια διαφορά. 
Εντούτοις, στον πίνακα του κ. Στουρνάρα  δεν είδαμε πουθενά τους τόκους. Ξέρετε ότι τα χρήματα αυτά, τα 50 δις, δεν τα είχαμε, τα δανειστήκαμε. Άρα, πρέπει να συμπεριλάβει κανείς και τους τόκους που δεν τους έχετε.
Σε ότι αφορά στα κόκκινα δάνεια, είπε ο κ. Υπουργός, ότι μειώθηκαν στα 70 δις, από τα 100 δις. Εδώ μάλλον δεν υπολόγισε αυτά που είναι ακόμη στις τράπεζες. Η ερώτησή μας είναι ποιο είναι το ποσό που ευρίσκεται ακόμη στις τράπεζες και τι ποσοστό είναι αυτό το ποσό, σχετικά με τις υπόλοιπες ευρωπαϊκές τράπεζες. Προφανώς, αυτό είναι που ενδιαφέρει, για το πόσο υγιείς είναι οι ελληνικές τράπεζες ή όχι. 
Ο Διοικητής του ΤΧΣ είπε, ότι είναι αβέβαιο το μέλλον των τραπεζών, δεν ξέρει κανείς τι θα συμβεί στο μέλλον, αλλά την ίδια στιγμή, είπε ότι είναι βέβαιο το μέλλον της Ελλάδος. Ή το ένα ισχύει ή το άλλο ισχύει, δεν μπορεί να ισχύουν και τα δύο. Άλλες εταιρείες, πάντως, για παράδειγμα ο «ΤΙΤΑΝ», δεν πωλούν τις μετοχές τους με ευκαιριακές αποφάσεις. Όταν η οικονομία δεν πηγαίνει καλά, δεν βγαίνει έξω να πουλήσει τις μετοχές του, τις φυλάει, έχει τα μερίσματα, έχει εμπιστοσύνη στην εταιρεία του και γι’ αυτό συνεχίζει και κάνει τη δουλειά του. Προφανώς, δεν υπάρχει καμία εμπιστοσύνη στις ελληνικές τράπεζες, την ώρα που πουλάνε τις μετοχές τους. Είναι αυτονόητο. 
Τώρα θα ξεκινήσουμε από το κόστος των τραπεζών για το δημόσιο, με τους δικούς μας υπολογισμούς, έτσι ώστε να μην διασπείρονται ψέματα από την Κυβέρνηση. Καταθέτω επίσημα έγγραφα στα Πρακτικά που επιβεβαιώνουν αυτά που λέμε. Εν πρώτοις, τα συνολικά δάνεια από τον EFSF και από τον ESM που συνήφθησαν για την ανακεφαλαιοποίηση των τραπεζών ήταν 46,4 δις, ενώ οι τόκοι τους, έως το 2023, ανήλθαν στα 4,7 δις. Οπότε το συνολικό κόστος που πλήρωσαν οι Έλληνες, σύμφωνα με τους δικούς μας υπολογισμούς ήταν 51,1 δις, που συνεχίζει να αυξάνεται από τους τόκους. Προφανώς, δεν έχουμε πληρώσει αυτά τα χρήματα, τα χρωστάμε ακόμη, άρα οι τόκοι συνεχίζονται. 
Επιπλέον, έχουμε τον αναβαλλόμενο φόρο, που δεν θα πληρώσουν οι τράπεζες από τα κέρδη τους, ύψους 20,087 δις, στις 31/12/21 και περί τα 13 δις σήμερα. Οπότε θα καλυφθεί αυτός ο αναβαλλόμενος φόρος, που δεν πληρώνουν οι τράπεζες, από τους φορολογούμενους. Άρα, είναι κόστος για τους φορολογούμενους, κόστος για τους Έλληνες. Κάποιος πρέπει να καλύψει αυτό το ποσό που λείπει. 



 
Συνολικά, λοιπόν, οι τράπεζες κόστισαν στους πολίτες, περίπου, 71 δις, ενώ τους δόθηκαν επιπλέον εγγυήσεις -που τις ξεχνάμε- 276 δις, από 2009 έως το 2019, συν τα περίπου 20,5 δις από το Σχέδιο «Ηρακλής». Δηλαδή, δόθηκαν στις τράπεζες, περίπου, 300 δισεκατομμύρια εγγυήσεις. Αυτά δεν είναι κόστος; Τις πλήρωσαν φυσικά οι τράπεζες πίσω, αλλά παρ’ όλα αυτά δεν δίνονται σε καμία άλλη επιχείρηση αυτού του είδους τα ποσά. 
Εκτός αυτού, υπάρχει το σκάνδαλο του hive down, στο οποίο έχουμε αναφερθεί πολλές φορές, αλλά δεν υπάρχει ο χρόνος, για να αναφερθούμε ξανά αναλυτικά. Το έχουμε πει στο παρελθόν. 
Όλα αυτά είναι εξοργιστικά, κατά την άποψή μας, την ίδια στιγμή που η Κυβέρνηση αναφέρεται σε μια σε μία «επιτυχημένη αποεπένδυση» του ΤΧΣ. Πώς μετράει, αλήθεια, η Κυβέρνηση, την επιτυχία; Σε ποια άλλη δυτική χώρα στην παγκόσμια ιστορία έχει συμβεί κάτι τέτοιο; Είχαν προβλήματα και οι αμερικανικές τράπεζες, αλλά τελικά το δημόσιο τις πήρε και έχει κέρδος.
Η παρούσα Επιτροπή τώρα αποτελεί ένα μάλλον «κύκνειο άσμα» για το ΤΧΣ, αφού έχει εξαντλήσει, πλέον, τα κεφάλαια του, έχοντας μόλις 5 δις ίδια κεφάλαια, στις 30/9/2023 και 37 δισεκατομμύρια ζημιές. Ωραία δουλειά έχει κάνει. 37 δισεκατομμύρια ζημιές για το ΤΧΣ που ανήκει στο Υπερταμείο των δανειστών και όχι στο δημόσιο. Όπως αναφέρει το ίδιο -δεν το λέμε εμείς- στην έκθεσή του του β΄ εξαμήνου του 2023 για την πορεία επίτευξης της αποστολής του. Το δημόσιο, βέβαια, παρείχε τα κεφάλαια και κατείχε μετοχές, ενώ ποτέ δεν καταλάβαμε ειλικρινά τη λογική, υποθέτοντας πώς είναι μία, άγνωστη σε μας, αποικιοκρατική διαδικασία. Δεν το έχουμε ξαναδεί πουθενά. 
Συνεχίζοντας με την έκθεση της επίτευξης της αποστολής του ΤΧΣ, διαπιστώσαμε πώς αναφέρεται σε τρεις πυλώνες. Πρώτον, στον στρατηγικό πυλώνα ΤΧΣ Ι, στην αποεπένδυση. Εν προκειμένω, έχει, ήδη, ξεπουλήσει το ποσοστό του στις Eurobank και Alpha Bank στο τέταρτο τρίμηνο του 2023, ενώ θα ξεπουλήσει κάποια στιγμή και τις άλλες συστημικές τράπεζες. Οπότε θα παραμείνει με το χαρτοφυλάκιο των κακών τραπεζών υπό εκκαθάριση. Εδώ πρόκειται για ένα σκάνδαλο των μνημονίων, που πρέπει να διερευνηθεί και ασφαλώς, δεν πρέπει να μένει ποτέ ατιμώρητο, ενώ είναι απαράδεκτο, το ότι το ΤΧΣ αναφέρει πώς αποεπένδυσε με κέρδος για το 2023 από τις τράπεζες, που σήμερα θησαυρίζουν, έχοντας κέρδη της τάξεως των 7,2 δις το 2022 και το 2023.
 Αν είναι δυνατόν, όταν εισέπραξε συνολικά, μόλις, 386 εκατομμύρια από την Alpha Bank και την Eurobank, όπου δεν αναφέρονται καν οι σωρευτικές ζημίες, από τη στιγμή που ανακεφαλαιοποιήθηκαν, όπου κατά την Κυβέρνηση όπως είπαμε, ήταν 30,9 δις για όλες τις συστημικές, ενώ δεν συμπεριέλαβε ποτέ τις υπόλοιπες. 
Δεύτερον, αναφέρεται στον στρατηγικό πυλώνα ΤΧΣ ΙΙ, στη μετοχική επιμέλεια. Εδώ αναφέρεται πώς παρακολουθεί το ΤΧΣ την εξέλιξη της πορείας των τραπεζών, στις οποίες συμμετέχει, παρουσιάζοντας έναν πίνακα, που θα τον καταθέσουμε στα Πρακτικά, με κέρδη το 2023, από ζημίες το 2022. Εντούτοις, ενώ δεν αναφέρει καθόλου την αναδρομική ζημία, δεν δίνεται καμία σημασία στον ρόλο των τραπεζών στην ελληνική οικονομία, την οποία έχουν μονοπωλήσει οι τέσσερις συστημικές τράπεζες, λειτουργώντας, στην ουσία, ως «καρτέλ», «ληστεύοντας», κυριολεκτικά, τους Έλληνες με τα αμελητέα επιτόκια καταθέσεων, «κλέβοντας» πληθωριστικά τεράστια ποσά, της τάξης των 40 δις, από τότε που ξεκίνησε ο πληθωρισμός -ξέρουμε ότι οι καταθέσεις είναι στην ουσία δάνεια προς τις τράπεζες- με τα υπόλοιπα επιτόκια χορηγήσεων, με τεράστιες προμήθειες που χρεώνουν, με τον χειρισμό των «κόκκινων» δανείων και ούτω καθεξής. 


 
Επίσης, αδυνατούμε να καταλάβουμε, πώς σχεδιάζει η Κυβέρνηση να επαναφέρει τον ανταγωνισμό, όταν δεν θα υπάρχει καμία κρατική τράπεζα, παρά μόνο τέσσερις ιδιωτικές συστημικές τράπεζες στη χώρα, που θέλει και αυτές να ξεπουλήσει εντελώς, όταν, για παράδειγμα, στη Ρουμανία -και ξέρουμε πόσο καλά πάει- έχει τριάντα τράπεζες.
Επιπλέον, έχουν φτάσει οι τράπεζες να μην παρέχουν καν εγγυητικές επιστολές σε ασφαλείς πελάτες, ενώ τις διαχειρίζονται σαν να πρόκειται για δάνεια. Με τον τρόπο αυτόν «στραγγαλίζουν», κυριολεκτικά, την οικονομία. Μεταξύ αυτών, τους κατασκευαστές, τους μικρούς κατασκευαστές, που δεν μπορούν να ανταπεξέλθουν με τα δημοπρατημένα κρατικά έργα, λόγω έλλειψης εγγυητικών επιστολών, ενώ την ίδια στιγμή το δημόσιο δεν τους επιτρέπει ανατιμήσεις, παρά το ότι έχουν αυξηθεί οι πρώτες ύλες και γενικότερα το κόστος τους. Το ΤΧΣ,  βέβαια, μπορεί να ισχυριστεί, ότι δεν έχει στρατηγική συμμετοχή στις συστημικές τράπεζες, ώστε να παρεμβληθεί στη διοίκηση. Οπότε, τελικά, θα θέλαμε να γνωρίζουμε, τι ρόλο εξυπηρετεί, όσον αφορά τη σταθερότητα του τραπεζικού συστήματος, που αναφέρεται στο παράρτημα για τον σκοπό του. Μάλλον, τη σταθερότητα της ασυδοσίας εξυπηρετεί, όπως τα «χρεοκοπημένα» κόμματα της Νέας Δημοκρατίας και του ΠΑΣΟΚ, που οφείλουν μαζί, σχεδόν, 1 δις και που ψήφισαν τη μη αυτεπάγγελτη δίωξη των τραπεζιτών, ενώ την επιτήρηση του τραπεζικού συστήματος την έχει η Τράπεζα της Ελλάδος, έτσι κι αλλιώς, οπότε δεν καταλαβαίνουμε τι ρόλο έχει το ΤΧΣ. 
Τρίτον, αναφέρεται στον στρατηγικό πυλώνα ΤΧΣ ΙΙΙ, για τις εσωτερικές λειτουργίες και διαδικασίες. Ο πυλώνας αυτός αφορά στις εσωτερικές λειτουργίες, όπου η απόδοση, όμως, ήταν καταστροφική. Τουλάχιστον εδώ, δεν επιβαρύνει περισσότερο τους πολίτες, αφού τα λειτουργικά του έξοδα καλύπτονται. Σύμφωνα με τις πιο πρόσφατες οικονομικές καταστάσεις, από τις 30/9/2023, οι συσσωρευμένες ζημίες του ΤΧΣ είναι 37 δις, όπως θα καταθέσουμε στα Πρακτικά, σημειώνοντας πώς το κεφάλαιό του ήταν 50 δις μετά το PSI, στη συνέχεια μειώθηκε, κατά, περίπου, 10 δις από την επιστροφή κεφαλαίων του ΕΤΧΣ και τελικά, του έμειναν τα 42 δις. Οι ζημίες δε από το χαρτοφυλάκιο των τραπεζών, υπό εκκαθάριση, στις 30/9/2023, ήταν ύψους 11,8 δις, ενώ η αξία των μετοχών του ΤΧΣ,  στις 30/9/2023, ήταν 3,6 δις, και η αξία των απαιτήσεων από τις, υπό εκκαθάριση, «κακές τράπεζες» 817.000 ευρώ. Επομένως, από το σύνολο των 37 δις ζημιών, τα 25 έως και τα 31 δις, γιατί δεν μπορούμε να το προσδιορίσουμε ακριβώς, προέρχονται από τις συστημικές τράπεζες, ενώ έναντι αυτών το ΤΧΣ έλαβε από την αποεπένδυση σε EUROBANK και Alpha Bank 93,7 δις και 293 εκατομμύρια, έστω με κάποιο «πριμ» της χρονικής στιγμής. Συνολικά, κατά τον Υπουργό, εισπράχθηκαν 1,5 δις από τις αποεπενδύσεις, που έγιναν έως σήμερα, περιμένοντας να μας πει πόσα και από ποιες ακριβώς.
 Νομίζω ότι τα 1,7 δις είναι αυτά, που έχουν απομείνει ακόμη στο ΤΧΣ και θα δούμε πόσα τελικά θα εισπράξουμε. Στην ουσία, έχει μείνει μόνο η συμμετοχή 27% στην «Πειραιώς» με σημαντική ζημία, έως και 1.5 δις, κατά την τελευταία αύξηση κεφαλαίου, με την μετατροπή των CοCοs του 2021, αντί της λύσης Πόλσον, η οποία ήταν προτιμότερη, καθώς, επίσης, 18,4% στην Εθνική Τράπεζα. Όσο για την αντιστάθμιση με τα 28,2 δις από το «κούρεμα» των ομολόγων και τα 3,8 δις από την εξαγορά των CοCοs, δεν καταλαβαίνουμε, γιατί θα έπρεπε να αποζημιωθούν οι τράπεζες, όταν όλοι οι άλλοι όχι, όπως, για παράδειγμα, οι μικροομολογιούχοι. Εκτός αυτού, δεν αναφέρεται πουθενά το κόστος του αναβαλλόμενου φόρου, ούτε των Προγραμμάτων «Ηρακλής».
 Σε ότι αφορά στη διάσωση των καταθέσεων, θα μπορούσε να επιτευχθεί με χωρισμό  σε «κακές» και «καλή» τράπεζα, όπως συνέβη αλλού, έτσι ώστε να μη χαθούν οι καταθέσεις, με άλλους τρόπους.
Εμείς θεωρούμε, πάντως, πώς δεν πρέπει να συνεχίσει η «αποεπένδυση», κυρίως για λόγους παρέμβασης στην οικονομία, έτσι ώστε να εξασφαλιστεί ο ανταγωνισμός, ενώ έχουμε προτάσεις, τόσο για τον αναβαλλόμενο φόρο, όσο και για την υπεράσπιση του δημοσίου συμφέροντος. Σημειώνουμε δε, ότι εκτός από τις μετοχές στις συστημικές τράπεζες το ΤΧΣ είχε 35 εκατομμύρια από πακέτα τιτλοποιήσεων. Δηλαδή, εκτός του Cairo της Eurobank, είχε το Galaxy της Alpha Bank και Sunrise Phoenix και Vega της Πειραιώς, στις 30/9/ 2023. Ειλικρινά, κύριε Διοικητά, γιατί επένδυσε το ΤΧΣ  σε τιτλοποιήσεις; Περιμένω να μας πείτε, γιατί μας έκανε ιδιαίτερη εντύπωση.
 Κλείνοντας, προκύπτει από παντού, ότι οι τράπεζες χρησιμοποίησαν το Πρόγραμμα «Ηρακλής» καταχρηστικά, για να εκβιάσουν το δημόσιο να τις στηρίξει στους πλειστηριασμούς, επειδή, χωρίς τους πλειστηριασμούς, θα κατέπιπταν οι εγγυήσεις. Πάρα πολύ ωραίο κόλπο. Έτσι οι τράπεζες, ουσιαστικά, αντάλλαξαν τα «κόκκινα» δάνεια, με ομόλογα τιτλοποιήσεων εγγυημένης απόδοσης, δηλαδή, κάτι σαν ομόλογα του δημοσίου, ενώ «εξουδετέρωσαν» τον αναβαλλόμενο φόρο, ο οποίος τους παρέχει μεν αφορολόγητα έσοδα, αλλά δεν «πυροδοτεί» έκδοση μετοχών σε περίπτωση ζημιών. Αν θυμάμαι καλά, είχαν κάποιες ζημιές του 2020 από τις μεταβιβάσεις, αλλά κατάφεραν να το αποφύγουν. 
Με κριτήριο τα παραπάνω, θα μπορούσε κάποιος να υποστηρίξει, ότι καταστρατήγησαν οι τράπεζες τον νόμο για τον αναβαλλόμενο φόρο, προς όφελος των νέων μετόχων που εισήλθαν, με πολύ λίγα κεφάλαια, με πολύ λίγα χρήματα και όχι των αρχικών που έχασαν ένα σωρό χρήματα, ενώ, στη συνέχεια, «πάρκαραν» τα «κόκκινα» δάνεια στην Ιρλανδία που είναι ασφαλή και τα έδωσαν στις θυγατρικές τους, για να τα διαχειρίζονται καταχρηστικά, με πανωτόκια, με το νέο νόμο. Πολύ ωραία, πάρα πολύ ωραία. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ  (Προεδρεύων των Επιτροπών): Στο σημείο αυτό γίνεται η β΄ ανάγνωση του καταλόγου των μελών της Επιτροπής. 
Από τη Διαρκή Επιτροπή Οικονομικών Υποθέσεων, παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Νατσιός Δημήτριος, Κόντης Ιωάννης, Χαλκιάς Αθανάσιος και Καζαμίας Αλέξανδρος.



 
Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Βασιλειάδης Βασίλειος (Λάκης), Βλάσης Κωνσταντίνος, Βολουδάκη Σεβαστή (Σέβη), Βρεττάκος Γεώργιος, Γιόγιακας Βασίλειος, Γιάτσιος Ιωάννης, Γκιουλέκας Κωνσταντίνος, Γκίκας Στέφανος, Δαβάκης Αθανάσιος, Θεοδωρικάκος Παναγιώτης, Καππάτος Παναγής, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λιβανός Μιχαήλ, Λοβέρδος Ιωάννης-Μιχαήλ (Γιάννης), Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαθανάσης Αθανάσιος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Συρίγος Ευάγγελος, Τσιλιγγίρης Σπυρίδων, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Ζαμπάρας Μιλτιάδης (Μίλτος), Κασιμάτη Ειρήνη (Νίνα), Κεδίκογλου Συμεών, Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χρηστίδης Παύλος, Χριστοδουλάκης Εμμανουήλ (Μανώλης), Δελής Ιωάννης, Κομνηνάκα Μαρία, Κτενά Αφροδίτη, Στολτίδης Λεωνίδας, Χήτας Κωνσταντίνος, Βρεττός Νικόλαος, Βαλτογιάννης Διονύσιος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.   
Τον λόγο έχει ο κ. Βρεττός, από την Κ.Ο. «ΝΙΚΗ».   
ΝΙΚΟΛΑΟΣ ΒΡΕΤΤΟΣ: Ευχαριστώ, κύριε Πρόεδρε. 
Αξιότιμε κύριε Υπουργέ, κύριε Διοικητά της Τράπεζας της Ελλάδος, του ΤΧΣ και εκλεκτά τραπεζικά στελέχη, εκπροσωπώντας το Δημοκρατικό Πατριωτικό Κίνημα «ΝΙΚΗ» και χωρίς να έχω εμπειρία πολιτική, ούτε να είμαι οικονομολόγος -ελπίζω να μην γίνω και πολιτικός με τη μορφή που η πολιτική σήμερα ασκείται και παρουσιάστηκε- σε ένα κράτος δικαίου, ο εγκληματίας πρέπει να τιμωρείται. Η ατιμωρησία είναι βέβαιο, ότι θα οδηγήσει σε ίδια και με απεχθέστερο τρόπο εγκλήματα. Τελικά, η διαχείριση όλου αυτού του τραπεζικού σκανδάλου ήταν τέτοια, που μόνο ως οικονομικό «έγκλημα» χειρίστης μορφής μπορεί να αξιολογηθεί. Βέβαια, δεν είναι δική μας γνώμη αυτή, είναι η γνώμη των ίδιων των πολιτικών, των δικαστικών, δηλαδή, των διοικητικών, νομοθετικών, και εκτελεστικών οργάνων αυτής της πολιτείας, γι’ αυτό και νομοθετήθηκε το ακαταδίωκτο. Οι μεν Υπουργοί, με τον νόμο περί μη ευθύνης Υπουργών, οι δε τραπεζικοί, που χειρίστηκαν αυτή την κρίση, η νομοθετική εξουσία νομοθέτησε περί του ακαταδίωκτου των τραπεζικών παραγόντων.
 Επομένως, οι προτάσεις ή οι θέσεις που ακούγονται, ότι έχει θετικό πρόσημο η διαχείριση για τον φορολογούμενο Έλληνα πολίτη, δεν είναι, απλώς, προκλητική, είναι και εκδικητική. Είναι εκδικητική απέναντι στον φορολογούμενο πολίτη, γιατί ακούστηκε από τον Υπουργό και τον Διοικητή πώς διασώθηκαν οι καταθέσεις και δεν κατέρρευσαν οι τράπεζες. Εγώ που δεν έχω τις εμπειρίες του πολιτικού, του οικονομολόγου, του νομικού, ένας απλός υδραυλικός δηλώνω, κατάλαβα ότι το τραπεζικό σύστημα ήταν ένα τεράστιο «φράγμα», το οποίο συγκρατούσε τα ύδατα, για να τα παρέχει σε όλους τους δικαιούχους αγρότες, κτηνοτρόφους, οι οποίοι έβαλαν ότι βιός είχαν, για να δημιουργηθεί το μεγάλο «φράγμα», γιατί ο πολιτικός, ο πολιτικάντης, τούς υποσχέθηκε ότι θα έχουν σταθερή και ελεγχόμενη ροή ύδατος και ότι θα πληρώνονται κανονικά και δίκαια, σύμφωνα με την κατανάλωση. 
Μπήκαν μετά οι τεχνοκράτες, έφτιαξαν το «φράγμα», το έδωσαν σε σχήματα κατασκευαστικά, με διάφορους τρόπους αδιαφανείς και αφού το έφτιαξαν και συγκέντρωναν το νερό, στην αρχή έδιναν και λίγο σε αυτούς που το είχαν πληρώσει, στους κολίγους, στους αδαείς, στους φορολογούμενους, κατά τη δική σας σκέψη, πολίτες. Άρχισαν, όμως, να το διαθέτουν το νερό σε «τσιφλικάδες» και γνωστούς και φίλους, ώσπου κάποια στιγμή «έσπασε το φράγμα», γιατί όταν «κλέβεις», «κλέβεις» από παντού. Οι κατασκευές δεν ήταν ισχυρές και αφού έμειναν χωρίς νερό αυτοί, που είχαν χρηματοδοτήσει αυτό το «φράγμα», μετά τους ήρθε ο λογαριασμός και τους είπαν «πληρώστε και ας μην έχετε καθόλου νερό». 
Δηλαδή, σε μία ιδιωτική επιχείρηση, όπως είναι η τράπεζα, ακόμα κι αν είναι υπό το έλεγχο του δημοσίου, διεσώθησαν οι πάντες. Δηλαδή, όσοι είχαν καταθέσεις. Όμως, οι διαχειριστές που χρεοκόπησαν την τράπεζα, δεν είχαν καμία ευθύνη; Οι πολιτικοί που είχαν την εποπτεία, δεν κατάλαβαν τίποτα; Τζάμπα οι σπουδές στο Λονδίνο και στα διάφορα πανεπιστήμια;
Και τι έγινε τελικά; Μέσα σε αυτούς που είχαν καταθέσεις, υπήρχαν και μεγαλοαπατεώνες, υπήρχαν και λαθρέμποροι, υπήρχαν και μεγαλοεπιχειρηματίες, οι οποίοι, πέρα από τις καταθέσεις τους, είχαν και πρόσβαση στο δανεισμό, τα λεγόμενα «θαλασσοδάνεια», δεν ξέρω αν το χρησιμοποιείτε αυτό τον όρο ή είναι εικονικός. Είχαν πρόσβαση στα δάνεια αυτά και τελικά, για να μη χαθούν οι καταθέσεις των «μεγάλων», κατ’ αναλογία, σώθηκαν οι πάντες. Τον λογαριασμό, όμως, ποιοι τον πληρώνουν; Αυτοί που, πιθανόν, δεν είχαν και καθόλου καταθέσεις. 
Σε αυτή τη λογική, δεν πρέπει να ξέρεις πολλά γράμματα, για να καταλάβεις, ότι τελικά, «όπου φτωχός και η μοίρα του», γιατί το βιοτικό επίπεδο του φτωχού, γίνεται ακόμα χειρότερο, γιατί φτωχοποιείται. Καμία έκθεση, καμιάς τράπεζας, ακόμα και αν είναι της Τράπεζας της Ελλάδας, αυτό δεν το μετράει. Αυτό που μετράνε οι εκπρόσωποί της είναι, ότι ήταν θετικό το πρόσημο της διαχείρισης της τραπεζικής κρίσης για τον φορολογούμενο. Πόσο θετικό είναι, όταν έχεις παιδιά σου και δεν μπορείς να τους πας, μετά τις είκοσι ημέρες τα απαραίτητα; Έχει αλλάξει ο τρόπος ζωής κάποιων από αυτούς που «σώσατε;» Κανενός δεν έχει αλλάξει η ζωή. Έχει αλλάξει η ζωή αυτών, που είναι υποχρεωμένοι να μην τα βγάζουν πέρα οικονομικά μετά το εικοσαήμερο; Προφανώς, αυτοί δεν μπορούν να προστατευτούν, ενώ όσοι διεσώθησαν, θα έχουν μια καλή ζωή. Αυτό, όμως, δεν μετριέται και γιατί να μετρηθεί, έχει καμία αξία;
Διεσώθη το κατεστημένο, γιατί οι μεν πολιτικοί μείναν στο «απυρόβλητο», γιατί μπορούν να χρωστούν τα δυο μεγάλα κόμματα ένα δισεκατομμύριο και αυτό να θεωρείται από τους τραπεζικούς ελεγκτές και εγγυητές της νομιμότητας, ως φυσιολογικό. Μπορούν να γίνονται καταχρηστικές δανειακές συμβάσεις και να υπολογίζονται για 360 ημέρες για όλους τους άλλους, αλλά στην Ελλάδα για τους πολίτες στις συμβάσεις ο τρόπος ανατοκισμού των επιτοκίων να είναι 365 γι’ αυτούς που ξέρουν.
Θα ήθελα να μοιραστώ μια εμπειρία μαζί σας, γιατί σας είπα, ότι δηλώνω υδραυλικός. Όταν χρειάστηκα τότε, στα πλαίσια της προπαγάνδας της Κυβέρνησης, που την πίστεψα και πίστεψα κυρίως τους ανθρώπους της, γιατί τα κόμματα δεν είναι τίποτα, ή οι τράπεζες. Είναι οι άνθρωποι και εγώ μπορώ να τους κοιτάω στα μάτια, όχι, όπως ο Πρωθυπουργός τους συγγενείς των Τεμπών. Όταν χρειάστηκα, λοιπόν, για μία μικρή επιχείρηση να ζητήσω δανεισμό, γιατί η Ευρωπαϊκή Ένωση αποφάσισε, ότι πρέπει να έχουμε αρνητικά επιτόκια, για να υπάρξει κοινωνική συνοχή και να κρατηθούν οι μικρομεσαίοι, γιατί είναι η «καρδιά» της κοινωνίας, δεν είχα πρόσβαση. Πήγα σε συνάδελφο Υπουργό και ζήτησα «ρουσφέτι» να πάρει τηλέφωνο στην Τράπεζα Πειραιώς, για να προωθηθεί η αίτησή μου.
Και τι απάντησε η τράπεζα; Αρνητικά, ενώ «ξίνισε» ο Διευθυντής, γιατί τόλμησε ένα πολιτικό γραφείο να πάρει τηλέφωνο, για να δεχτεί την αίτησή μου στο δικαίωμα φθηνού δανείου. Πήγα πάλι, όχι ως Βουλευτής, αλλά ως πολίτης, και ξανακατέθεσα την αίτηση, αλλά


 
πάλι δεν εγκρίνεται, γιατί δεν έχω πολλά κέρδη. Πώς θα έχω κέρδη, κύριε τραπεζίτη, κύριε Υπουργέ; 
Κύριε Υπουργέ, ξέρετε τον σεβασμό που έχω στο πρόσωπό σας. Πώς θα έχω πρόσβαση; 
Πού είναι τα λεφτά του Ταμείου Ανάκαμψης και Ανθεκτικότητας; Εγώ δεν δικαιούμαι να έχω ή εγώ δεν συμβάλλω στην κοινωνική συνοχή; Τελικά, διασώσατε το σύστημα για ποιους; Εμείς δεν είμαστε σημαντικοί; Αν δεν είχα την ευλογία να είμαι πολιτικός τώρα, γιατί κάποιοι άνθρωποι, που δεν τους πιστεύει κανείς, πιστεύουν στο όνειρο και στην ελπίδα και στη δικαίωση, δεν θα μπορούσα να σας τα πω, γιατί θα ήμουν και εγώ σαν τους άλλους συναδέλφους, που αναγκάστηκαν να συμβιβαστούν, να συνεργαστούν και να αποδεχτούν ότι δεν αλλάζει τίποτα, «ας περνάμε εμείς καλά και ας χαθούν οι άλλοι». Πώς το είπε ο κ. Διοικητής του Ταμείου Χρηματοπιστωτικής Σταθερότητας; «Είναι θετικό πρόσημο για τον φορολογούμενο». Μάλλον, έχει κάνει φτωχός και καταλαβαίνει πώς ο φτωχός αισθάνεται «περήφανος» που είναι χρεωμένος και δεν μπορεί να βγάλει μετά τις 20 ημέρες, ούτε μία μέρα παραπάνω. 
Επίσης, μου είπαν, ότι αν δανειστώ από το Πρόγραμμα της Τράπεζας Ευρωπαϊκών Επενδύσεων, θα το πάρω με 5% - 5,5% επιτόκιο, συν την αύξηση του 1,5% για τα έξοδα, σε περίπτωση που εγκριθεί η αίτησή μου, γιατί τα στοιχεία της επιχείρησής μου δεν είναι τέτοια που να εγκρίνονται, γιατί έχω ακίνητα που είναι τρεις γενεές και δεν μπορώ να πληρώσω τον ΕΝΦΙΑ. Και εκεί δεν γίνεται τίποτα, δεν πειράζει, θα το χρεωθείς, το βεβαιώνει ο κ. Υπουργός, πηγαίνει στον λογαριασμό και αφού πηγαίνει στον λογαριασμό, τι θα κάνω; Θα αρχίζω να χάνω και αν δεν χάνω, θα αρχίζω να ξεπουλάω. Αυτό είναι θετικό πρόσημο, κύριε τραπεζίτη; 
Δεν ξέρω, αν εσείς μπορείτε ή δεν μπορείτε να πληρώσετε τον ΕΝΦΙΑ σας ή μπορεί και να μην έχετε υποχρέωση ΕΦΝΙΑ, γιατί αν είμαι μεγαλοεπιχειρηματίας και είμαι υπάλληλος της Ανώνυμης Εταιρείας μου, παίρνω τον κατώτερο μισθό, έχω επίδομα και πρόσβαση παντού, παίρνω όλα τα pass, αλλά έχω τα ακίνητά μου και όλα τα αυτοκίνητά μου στην Ανώνυμη Εταιρεία, το παιδί μου παίρνει μεταγραφή για το πανεπιστήμιο, ενώ το παιδί του βιοπαλαιστή, που τον φορολόγησε ο Υπουργός ως πλακά ή ως ελεύθερο επαγγελματία, δεν μπορεί να πάρει μεταγραφή από το πανεπιστήμιο, γιατί έχει ένα ακίνητο με φορολογικές εκκρεμότητες από το 2011. 
Επομένως, η υποκρισία δεν μπορεί να είναι δείγμα επιτυχίας κανενός, γιατί αυτή η κοινωνία, όσο τα εγκλήματά της παραμένουν ατιμώρητα, τόσο θα υπάρχει αυτή η θεία δίκη που θα πλανάται στη συνείδηση. Προφανώς, δεν έχω την αίσθηση, ότι θα φοβηθείτε, δεν έχω την αίσθηση, ότι θα αλλάξετε το πρόγραμμά σας. Τελικά, ποιος είναι ο ρόλος εδώ, να λέμε ότι περνάμε καλά; 
Το ίδιο πρόγραμμα, με το οποίο σώθηκαν οι τράπεζες, έγινε και για τα ασφαλιστικά ταμεία; Αυτός που τότε δεν είχε πρόσβαση, γιατί δεν έφταιγε, γιατί δεν είχε δανεισμό, γιατί φορολογήθηκε, γιατί οι τζίροι έπεσαν, γιατί έχασε τα πάντα, σήμερα είναι ανασφάλιστος. Αυτός είναι δείκτης θετικού προσήμου; 
Επομένως, το μόνο που διασώθηκε με αυτό το πρόγραμμα ήταν το πολιτικό σύστημα. Πρόσκαιρα, όμως, όχι για πολύ, γιατί «το ψέμα έχει κοντά ποδάρια». Αυτό που μπορώ να πω με τις γνώσεις ενός υδραυλικού, είναι ότι η διαρροή, επειδή είναι πολύ μεγάλη, δεν πρόκειται με κανένα τέχνασμα και κανένα σελοτέιπ να σταματήσει. Αυτό που μπορείτε, επειδή εσείς έχετε το ακαταδίωκτο, είναι να σεβαστείτε και να μην προκαλείτε. Ευχαριστώ. 


 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Κόντης, από την Κ.Ο. «Σπαρτιάτες».
ΙΩΑΝΝΗΣ ΚΟΝΤΗΣ: Ευχαριστώ, κύριε Πρόεδρε.
Κύριε Υπουργέ, κύριε Διοικητά, κύριε Πρόεδρε του ΤΧΣ, κυρίες και κύριοι συνάδελφοι, σε συνέχεια του προηγούμενου ομιλητή, να πω ότι οι πολίτες στη ζωή τους θέλουν να βλέπουν αποτελέσματα που τους αφορούν στην καθημερινότητα και δεν τους ενδιαφέρουν, ούτε τα οικονομικά αποτελέσματα, ούτε η ένταξη σε επενδυτικές βαθμίδες, τις οποίες ακούν και περιμένουν χρόνια, για να δουν σε τι θα τους βοηθήσει αυτό. Βλέπουμε ότι, εδώ και πολλά χρόνια, μετά σίγουρα την ένταξή μας στην ΟΝΕ, δεν άλλαξε προς το καλύτερο η ζωή των Ελλήνων. Αντίθετα, κάθε μέρα, χειροτερεύει και τα οικονομικά στοιχεία αυτό λένε. 
Να δηλώσω και εγώ ένας απλός Πλοίαρχος Εμπορικού Ναυτικού, λοιπόν, όπως δήλωσε και ο συνάδελφος πριν, το επάγγελμά του. Εγώ, λοιπόν, δεν είμαι Οικονομολόγος. Σίγουρα, όμως, έχω παλέψει στη ζωή μου και έχω πετύχει πράγματα πολλά μόνος μου, όπως και εσείς, κύριε Διοικητά. Έχω μεγαλώσει στην οδό Μουσών, καταλαβαίνετε τι εννοώ, έχουμε πάει και σχολείο μαζί, στο 107ο και στο Ψυχικό και στη Φιλοθέη, ήμασταν μαζί και στο 10ο . 
Να πω, λοιπόν, ότι ξέρω τις δυσκολίες που αντιμετωπίσατε και εσείς, ξέρω ότι είστε αυτοδημιούργητος και πραγματικά χαίρομαι που σας είδα σήμερα εδώ, καθώς έχω από τότε να σας δω. Αλλά αυτό για εμένα, θα έπρεπε να ήταν ένα έναυσμα, ώστε να βλέπετε και να αντιλαμβάνεστε σήμερα από εκεί που έχετε φτάσει, το πως ο κόσμος «παλεύει» και δεν μπορεί να φτάσει πιο πάνω. Και μπορώ να σας πω, ότι ξέρω πάρα πολύ πόσο «παλέψατε» και χαίρομαι για το που έχετε φθάσει, όπως «παλέψαμε» όλοι.
Όταν ταξίδευα ως Πλοίαρχος, ήμουν στη γραμμή της Βραζιλίας κάποτε και όταν ήθελα να κατέβω από τα πλοία και να ζήσω στη στεριά, εκεί στη Βραζιλία, εκεί να κάνω ένα γραφείο, πήγα σε μια τράπεζα,  στη «BANK OF SAFRA». Είναι μία εταιρεία ελληνολιβανέζικων συμφερόντων, η οποία είναι από τις μεγαλύτερες ιδιωτικές εταιρείες στη Βραζιλία και τους είπα, ότι «είμαι Πλοίαρχος του Εμπορικού Ναυτικού, ταξιδεύω και θα ήθελα να με δανειοδοτήσετε, να ανοίξω ένα γραφείο». Ξέρετε τι μου είπαν; «Εάν είναι συναφής η εργασία, στην οποία θέλετε να επιδοθείτε με το επάγγελμά σας και μας βεβαιώνετε, ότι μετά από κάποιο χρονικό διάστημα θα μας αποφέρετε το ποσό που σας δίνουμε με κάποιον τόκο, θα σας δανειοδοτήσουμε όλο το ποσό χωρίς collateral, χωρίς καμία εγγύηση». Έτσι κι’ έγινε και μετά από δύο χρόνια είχα τέσσερα γραφεία, σε τέσσερις πόλεις της Βραζιλίας. Άνοιξα στο Ρίο και είχα μετά στο Ρεσίφε, στο Σάο Πάολο, στο Σάντος και στο Πόρτο Αλέγκρε. Έτσι λειτουργούν οι τράπεζες. Τουλάχιστον εκεί και έτσι θα έπρεπε να λειτουργούν. 
Πάμε, λοιπόν, στις δικές μας τράπεζες, οι οποίες συστημικά, εργάζονται, γιατί πλέον, μετά την έναρξη του ΤΧΣ το 2010, το 2011 είχαμε μία σύντμηση του τραπεζικού συστήματος, από έντεκα, αν θυμάμαι καλά, σε τέσσερεις συστημικές τράπεζες και έχουμε σήμερα, έντεκα μη συστημικές τράπεζες. Δεν θα έπρεπε αυτό το σύστημα, το οποίο δεν θα πω, αν καλώς ή κακώς έπραξε, ανακεφαλαιοποιώντας τις τράπεζες και να δεχτώ ότι σε ένα σημείο θα βοηθούσε τους Έλληνες να μην χάσουν τα χρήματά τους, τις καταθέσεις τους, δεν είμαι Οικονομολόγος και δεν μπορώ να ξέρω σε ποιο βαθμό θα γινόταν αυτό, αλλά δεν θα έπρεπε ένα μέρος των όσων μπορούν να προσφέρουν οι τράπεζες, αντί να δώσουν το Χρηματοπιστωτικό ή το Ταμείο Ανάκαμψης, δεν ξέρω, να βοηθούν τον μεσαίο Έλληνα, τον μικρομεσαίο Έλληνα, να μπορέσει να αρχίσει να επιβιώσει εκείνος η επιχείρησή του;


 
Δεν θα έπρεπε να βοηθούν ανθρώπους, οι οποίοι έχουν ικανότητες, οι οποίοι δεν έχουν όμως, τη δυνατότητα να μπουν στο «σύστημα», στην αγορά; Δεν έχουν τη δυνατότητα να νοικιάσουν ένα γραφείο, να αρχίσουν να δουλεύουν ή να αποτυπώνουν αυτά που μπορούν να κάνουν, να τους βοηθάει, δηλαδή, κάποιος, χωρίς να απαιτεί, σε έναν επικείμενο δανεισμό 30.000 ή 40.000 ευρώ, να του δίνουν collateral 100.000 ευρώ ή να βάζει υποθήκη το σπίτι του και να έχει από πάνω του την «αρπάγη», αν δεν κάτι δεν πάει καλά, στο πρώτο τρίμηνο, να του πάρουν ό,τι του έδωσαν και ότι έχει εγγυηθεί; 
Δεν θα έπρεπε οι τράπεζες μας αυτές, κύριε Υπουργέ, να βοηθήσουν εταιρείες μεγάλων δυνατοτήτων, όπως για μένα -και το λέω σε κάθε ομιλία μου στη Βουλή- είναι η ΛΑΡΚΟ των 235 βεβαιωμένων εκατομμυρίων τόνων απόθεμα σε σιδηρονικέλιο και κοβάλτιο, ο «θησαυρός» αυτός της Ελλάδας, είναι έτοιμος να χαριστεί ή να δοθεί, έναντι 6 εκατομμυρίων ευρώ ή να γίνει παλιοσίδερα, όπως άκουσα τώρα πρόσφατα, σε μία εταιρεία; Δεν θα εξετάσω, αν η «ΤΕΡΝΑ» ή οποιαδήποτε άλλη εταιρεία. Δεν θα έπρεπε να δοθεί η δυνατότητα να γίνει μία αναδιοργάνωση σε τεχνικό επίπεδο, να αναβαθμιστούν οι τεχνικές τους δυνατότητες, που άκουσα, ότι για 20 εκατομμύρια ευρώ δεν εδόθη το «ok», για να προχωρήσουν στον εξοπλισμό τους, ώστε να μπορέσει να προχωρήσει και να επιβιώσει αυτή η χρυσοφόρα εταιρεία, πλέον, με τις τιμές που έχει πάρει το σιδηρονικέλιο παγκόσμια; Το σιδηρονικέλιο, ξέρετε, απαιτείται για την κατασκευή μπαταριών ηλεκτρικών αυτοκινήτων, απαιτείται στην κατασκευή ιατρικών εργαλείων, απαιτείται για την παραγωγή του πετρελαίου, κ.λπ.. Αυτό το χρυσοφόρο νικέλιο να μην φροντίσει το κράτος μας -και δεν καταλαβαίνουμε για ποιον λόγο-, να το αναβαθμίσουμε και να δουλεύει το τεράστιο αυτό εργοστάσιο της μεγάλης έμπνευσης του μεγάλου Μποδοσάκη;
Η Ελλάδα, κύριοι, «στήθηκε» μετά από την βοήθεια μεγάλων ευεργετών, του Ζάππα και τόσων άλλων, οι οποίοι βοήθησαν την Ελλάδα και έφτιαξαν το σύγχρονο ελληνικό κράτος και αυτούς δεν πρέπει να τους ξεχνάμε. Όσοι Έλληνες πάλεψαν στο εξωτερικό και παλεύουν ακόμα, να ξέρετε ότι έχουν αφιερώσει πολλά από τα χρήματα που κέρδισαν και τα στέλνουν στην Ελλάδα. 
Όπως και να ‘χει, θα πρέπει να κοιτάξουμε να αναβαθμίσουμε εταιρείες, οι οποίες μπορούν να βοηθήσουν. Σήμερα έχουν πάρει το Αεροδρόμιο του Ελληνικού, μία εταιρεία ιδιωτική και μία εταιρεία απομάχων ή συνταξιούχων από τον Καναδά, το οποίο Ελληνικό απέφερε κέρδος 500 με 600 εκατομμύρια κάθε χρόνο. Εμείς το δώσαμε, χωρίς να σκεφτούμε δεύτερη πιθανότητα συντήρησής του. Δε θα έπρεπε να κοιτάξουμε, εάν ήταν τελείως πρώιμη η εξάσκηση του δικαιώματος στο θέμα του δανεισμού της Aegean και της αποχώρησής μας από εκεί, ως δημόσιο, που απέφερε αρχική ζημιά 40 εκατομμύρια ευρώ, σύμφωνα με όσα φάνηκαν την ημέρα που πέρασε το νομοσχέδιο; Δε θα πρέπει να προσέξουμε αυτό το Ταμείο Ανάκαμψης να το χρησιμοποιήσουμε και οι τράπεζές μας να επιδοθούν στην «αναστήλωση» της ελληνικής οικονομίας; 







Πιστεύω ότι θα πρέπει έτσι να κοιτάξουμε και όχι να ακολουθούμε τις ευρωπαϊκές εντολές μόνο σε θέματα στήριξης μεγάλων εταιρειών, τραπεζών ή παραρτημάτων άλλων μεγάλων εταιρειών που έρχονται να εγκατασταθούν στην Ελλάδα. 
Θα θέλαμε, λοιπόν, πραγματικά, την άποψή σας σε αυτό το θέμα και το θέτω ως ερώτηση. Επιπλέον, πώς σκοπεύει και η Τράπεζα της Ελλάδος και οι συστημικές τράπεζες, να «αποτάξουν» από πάνω τους αυτή την εντύπωση, που είπε και ο προηγούμενος ομιλητής, ότι δεν δέχονται πλέον τον μικρό πελάτη να μπει μέσα και είναι πραγματικότητα και να τον βοηθήσουν στην καθημερινότητά του. Κι εγώ, εκεί, στον Φάρο Ψυχικού, ξέρω πέντε υποκαταστήματα τραπεζών, τα οποία είχαν και πενήντα υπαλλήλους στο σύνολό τους και σήμερα έχουν πέντε. Είμαστε η μοναδική χώρα που οι τράπεζές μας δεν δέχονται πελάτες, δε μπαίνουν μέσα στις τράπεζες, πρέπει να κλείσεις ραντεβού, για να σου μιλήσουν σε ένα γκισέ ή να πληρώσεις για κάτι. Για όλα αυτές τις κινήσεις θα πρέπει να πας μόνο σε ένα ATM. 
Έρχεται κάποιος ξένος από το εξωτερικό και θέλει να καταθέσει χρήματα και το έχω δει να συμβαίνει με φίλο μου Βραζιλιάνο, σε άνθρωπο από τη Θεσσαλονίκη που του χρωστούσε 500 ευρώ και δε μπορούσε να τα καταθέσει, γιατί δεν είχε κάρτα της τράπεζας αυτής. Δεν είχε ανοίξει λογαριασμό και δεν του επέτρεψε η τράπεζα να καταθέσει τα χρήματα σε λογαριασμό τρίτου. Είμαστε η μόνη χώρα που συμβαίνει αυτό, κύριε Διοικητά, και δεν καταλαβαίνω πραγματικά τον λόγο. Δεν είναι θέμα φοροδιαφυγής, που δεν μπορεί κάποιος να διακινήσει με το διαβατήριό του ή την ταυτότητα του χρήματα, αν δεν έχει λογαριασμούς, από μία τράπεζα στην άλλη. Έχουμε φτάσει σε αυτό το σημείο. Σε λίγο θα αφαιρέσουμε και τα μετρητά από την αγορά και νομίζουμε ότι αυτό καταπολεμά τη διαφθορά και τη φοροδιαφυγή. 
Είναι λάθος και θα δείτε, ότι θα «χτυπήσει» περισσότερο τους μικρούς και τους μικρομεσαίους. Η Ελλάδα χρειάζεται να μπει σε έναν άλλο βαθμό ανάπτυξης και δεν λέω μόνο με τους μικρομεσαίους, να βοηθήσουν όλοι σε αυτό. Ειδικά αυτά τα ταμεία σταθερότητας, ανάπτυξης, τα δάνεια που έρχονται από την Ευρωπαϊκή Ένωση, τα ΕΣΠΑ, οτιδήποτε είναι και όχι να πηγαίνουν μόνο για τις μεγάλες επιχειρήσεις και τη στήριξη αυτών. 
Σας ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Καζαμίας από την Κ.Ο. «Πλεύση Ελευθερίας - ΖΩΗ ΚΩΝΣΤΑΝΤΟΠΟΥΛΟΥ».
ΑΛΕΞΑΝΔΡΟΣ ΚΑΖΑΜΙΑΣ: Κυρίες και κύριοι βουλευτές, θα ήθελα, καταρχάς, να σημειώσω, ότι και η «Πλεύση Ελευθερίας» είναι απογοητευμένη από την καθυστέρηση που υπήρξε για τη συζήτηση αυτή. Τα στοιχεία που έδειχναν, ότι υπάρχει μία μελέτη που υπολογίζει τις απώλειες για το ελληνικό δημόσιο, από την ανακεφαλαιοποίηση των τραπεζών, δόθηκε τον περασμένο Νοέμβριο. Έχουν περάσει έκτοτε πέντε μήνες. Θα έπρεπε να είχαμε τη συζήτηση αυτή πολύ νωρίτερα.
Εν πάση περιπτώσει, επιτρέψτε μου να θέσω το πρόβλημα με απλά λόγια, ούτως ώστε να μας καταλαβαίνουν και οι πολίτες που μας παρακολουθούν. Οι ανακεφαλαιοποιήσεις των ελληνικών τραπεζών τα περασμένα χρόνια είναι το θέμα της συζήτησής μας και έχουμε μία μελέτη ενός ανεξάρτητου Ινστιτούτου Μελετών, του ΚΕΠΕ, η οποία υπολογίζει συνολικά, ότι έχει υπάρξει απώλεια για τον Έλληνα φορολογούμενο, άνω των 40 δισεκατομμυρίων ευρώ. Από την άλλη πλευρά, ακούσαμε την άποψη της Κυβέρνησης από τον κ. Υπουργό, καθώς και την άποψη της Κεντρικής Τράπεζας, που και αυτή θεωρεί ότι υπάρχει ένα μικρό όφελος, μάλλον, από τις ανακεφαλαιοποιήσεις. Δεν είναι μόνο αυτό,  


 
αλλά, κυρίως, διότι υπολογίζει τα 30, περίπου, δισεκατομμύρια από το PSI, που είναι το Private Sector Initiative του 2012, το οποίο επέφερε ένα «κούρεμα» στο τεράστιο, τότε, ελληνικό δημόσιο χρέος. Τα υπολογίζει, λοιπόν, αυτά ως ένα όφελος για το ελληνικό δημόσιο και συνεπώς, καταλήγει στο συμπέρασμα, ότι πρέπει, συνολικά, να είμαστε ικανοποιημένοι, από τον τρόπο με τον οποίο το δημόσιο χειρίστηκε το ζήτημα αυτό, γιατί υπάρχει στο τέλος, όπως υποστηρίζει η Κυβέρνηση, κάποιο όφελος.
Εμείς θεωρούμε, ότι η Κυβέρνηση ερμηνεύει έτσι τα πράγματα, ούτως ώστε να μπορέσει στο τέλος, να μην διεκδικήσει ένα τεράστιο ποσό των χρημάτων του Έλληνα φορολογούμενου, τα οποία θα έπρεπε να τα διεκδικήσει και θεωρούμε ότι η εξήγησή της είναι πολύ διφορούμενης βασιμότητας. Αυτή είναι μία τεχνική συζήτηση, την οποία δεν μπορούμε να κάνουμε τώρα, αλλά σας επισημαίνω, ότι με ενδιαφέρον άκουσα τον κ. Πέτσα, εκ μέρους της Πλειοψηφίας, να χρησιμοποιεί ένα άλλο επιχείρημα. Είπε ότι «αν υπάρχει απώλεια σήμερα, αυτός που ευθύνεται είναι η Κυβέρνηση του ΣΥΡΙΖΑ». Ενδιαφέρον αυτό, διότι ο κ. Πέτσας αφήνει ανοικτό το ενδεχόμενο να υπάρχει απώλεια, αλλά πάλι φταίει κάποιος άλλος γι’ αυτό. Δεν έχει μεγάλη σημασία. Αυτό είναι ενδεικτικό του γεγονότος, ότι δεν είναι καθόλου ασφαλής ο τρόπος, με τον οποίο η Κυβέρνηση ερμηνεύει το βάρος για τον φορολογούμενο που προκύπτει από τις ανακεφαλαιοποιήσεις των τραπεζών.
Ακούσαμε αρκετά ενδιαφέροντα πράγματα στη διάρκεια αυτής της συζήτησης και θα ήθελα να σταθώ σε ορισμένα, τα οποία, νομίζω, είναι κεντρικά, όσον αφορά τον τραπεζικό τομέα στη χώρα μας, γιατί η συζήτηση περιστράφηκε γενικότερα και γύρω από τις τράπεζες, εν γένει, και τον ρόλο τους στην προώθηση της οικονομικής ανάπτυξης. Ακούσαμε από τον κ. Διοικητή να μας λέει, ότι είχε επέλθει τεράστια πρόοδος στην εξυγίανση των τραπεζών. Μάλιστα, μίλησε -και το κατέγραψα την ώρα που τον άκουγα- για πλήρη εξυγίανση των ισολογισμών των τραπεζών. Λίγο παραπάνω από έναν χρόνο πριν, όμως, ο κ. Στουρνάρας, όταν ρωτήθηκε για τα υπερκέρδη των τραπεζών, είχε πει και το διαβάζω ακριβώς, ότι «δυστυχώς, δεν είναι καθόλου έτσι. Οι τράπεζες δεν έχουν υπερκέρδη. Έχουν, μάλιστα, λιγότερα κέρδη από το επιθυμητό, σύμφωνα με τον δείκτη απόδοσης ενεργητικού και τον δείκτη απόδοσης κεφαλαίου, όταν συγκρίνεται με τις υπόλοιπες τράπεζες στην Ευρώπη». Αυτό είχε πει στις 10-12-2022.
Τον περασμένο Νοέμβριο του 2023, είχε πει, επίσης, ότι «η επίτευξη επαρκούς μελλοντικής κερδοφορίας είναι απαραίτητη, προκειμένου να μην αποτελέσουν κίνδυνο για την κεφαλαιακή βάση των τραπεζών σε μακροπρόθεσμο ορίζοντα». Δηλαδή, υπήρχε κάποιος κίνδυνος μέχρι και τον Νοέμβριο. Τώρα, όμως, τα πράγματα είναι εξαιρετικά. Ποια είναι η διαφορά; Νομίζουμε ότι όποτε ερωτάται για τα υπερκέρδη των τραπεζών, υπάρχει κίνδυνος, ότι οι τράπεζες δεν είναι, εντελώς, ασφαλείς. Όταν, όμως, τίθεται θέμα διεκδίκησης των χρημάτων των φορολογουμένων, που δόθηκαν για την ανακεφαλαιοποίηση των τραπεζών τα περασμένα χρόνια, θεωρείται ότι οι αποφάσεις ήταν όλες πάρα πολύ καλές και ότι αυτές συνέβαλαν στο να υπάρχει πλήρης εξυγίανση του τραπεζικού τομέα. Θεωρούμε πώς εδώ υπάρχει μία αντιφατικότητα στα επιχειρήματα που ακούμε σε ότι αφορά στο θέμα αυτό. 
Επίσης, ακούσαμε κάτι άλλο που είχε ενδιαφέρον. Ειπώθηκε, κατ’ επανάληψη, ότι με τις ανακεφαλαιοποιήσεις των τραπεζών δεν χάθηκε ούτε ένα ευρώ από τα χρήματα των καταθετών, των νοικοκυριών που είχαν καταθέσεις στις τράπεζες. Και φυσικά δεν χάθηκε ούτε ένα ευρώ. Δεν είναι κατόρθωμα αυτό, αφού πήραμε χρήματα από τους φορολογούμενους, για να καλύψουμε το κενό που είχαν οι τράπεζες. Δεν είναι μία επιτυχία πολιτικής. Τα πλήρωσαν τα «σπασμένα» οι φορολογούμενοι, γι’ αυτό δεν χάθηκε ούτε ένα ευρώ. Και λέτε ότι δεν έγινε bail in, όπως έγινε σε άλλες χώρες. Εν πάση περιπτώσει, αυτό που θέλω να τονίσω, είναι ότι, βεβαίως, δεν υπάρχει ζήτημα του να χαθεί ούτε ένα ευρώ, αν ανακεφαλαιοποιούνται οι τράπεζες με τα χρήματα των φορολογουμένων. 
Άκουσα, επίσης, και κάτι άλλο, σε ότι αφορά στον ρόλο των τραπεζών στην οικονομική ανάπτυξη. Άκουσα τον Υπουργό να λέει, ότι έχει, κατά καιρούς, ειπωθεί, και αρνήθηκε αυτόν τον ισχυρισμό, ότι οι τράπεζες δεν συμβάλλουν στην ανάπτυξη. Και ως απάντηση προς αυτό, ανέφερε τη χρήση των κονδυλίων της Ευρωπαϊκής Ένωσης, συγκεκριμένα του ΕΣΠΑ, λέγοντας ότι όλα τα ποσά που δίνονται για την επιχειρηματικότητα από το ΕΣΠΑ, καταλήγουν στις μικρομεσαίες επιχειρήσεις, ενώ μίλησε για το Ταμείο Ανθεκτικότητας και Ανάκαμψης και είπε ότι 47% του δανειακού σκέλους δίδονται, επίσης, στην ενίσχυση των επιχειρήσεων. 
Αυτό μπορεί να είναι σωστά, όμως, αυτές δεν είναι τράπεζες. Αυτό δεν δίνει εξήγηση, για το γιατί οι τράπεζες δεν ενισχύουν την ανάπτυξη. Αυτά είναι άλλα κονδύλια. Το πρόβλημα είναι, ότι οι τράπεζες δεν παρέχουν δανεισμό φθηνό, ούτως ώστε να μπορεί να συμβάλει σημαντικά στην ανάπτυξη της οικονομίας. Και αυτό παραμένει ένα πρόβλημα. Και δεν αντιμετωπίζεται με επιχειρήματα του τύπου, ότι «τα ευρωπαϊκά κονδύλια χρηματοδοτούν τις μικρομεσαίες επιχειρήσεις σε μεγάλο βαθμό», «αυτό έχει κάνει η Κυβέρνηση, άρα, μην ασκείτε κριτική πάνω στις τράπεζες». Οι τράπεζες έχουν ένα δομικό πρόβλημα, ως προς τη συμβολή τους στην ανάπτυξη και αυτό δεν έχει αντιμετωπιστεί. 
Τώρα έρχομαι στην σύνοψη της άποψής μας για τη συζήτηση αυτή και θα καταλήξω με ορισμένες προτάσεις που έχουμε διατυπώσει, κατά καιρούς, ούτως ώστε να φανεί ποια είναι η θέση της «Πλεύσης Ελευθερίας», σχετικά με το κρίσιμο αυτό θέμα. Η σύνοψη, όσων ακούσαμε από την Κυβέρνηση σήμερα, για το ζήτημα των τραπεζών είναι, λίγο πολύ, η εξής. Όταν καταρρέει το τραπεζικό σύστημα, όπως συνέβαινε στη διάρκεια της κρίσης το 2012 και μετά, το 2015, έρχονται οι φορολογούμενοι και το δημόσιο, να σώσουν την κατάσταση. Και όταν το τραπεζικό σύστημα πάει καλά, φεύγει το δημόσιο από κει, ιδιωτικοποιεί τις τράπεζες, πλήρως, και τα υπερκέρδη τους τα εισπράττουν οι ιδιώτες. 
Και στο τέλος του αφηγήματος αυτού, η Κυβέρνηση θέλει να μας πει, ότι αυτός που ωφελείται είναι ο Έλληνας φορολογούμενος. Είναι λιγάκι παράδοξο αυτό που λέτε. Αλλά δεν μπορεί το δημόσιο να «μπαίνει μέσα», όταν τα πράγματα είναι άσχημα, να «βγαίνει» όταν τα πράγματα είναι καλά και στο τέλος να υποστηρίζετε ότι έχει ωφεληθεί ο Έλληνας φορολογούμενος απ’ όλη αυτή την κατάσταση. Κάπως πρέπει να διορθώσετε τη λογική του επιχειρήματος αυτού, διότι είναι, ιδιαιτέρως, σαθρή. 
Κλείνοντας θα ήθελα να πω, ότι η «Πλεύση Ελευθερίας» θεωρεί ότι το δημόσιο θα έπρεπε να μείνει μέτοχος και δεν θα έπρεπε να φύγει από τις τράπεζες, διότι οι τράπεζες έχουν υπερκέρδη και αυτό αυξάνει τη ζημία για τον Έλληνα φορολογούμενο, την οποία θα πρέπει η πολιτική της Κυβέρνησης να αποφύγει με κάθε τρόπο. Και ένας τρόπος, στη συγκεκριμένη συγκυρία, είναι να παραμείνει στις τράπεζες. 
Η δεύτερη θέση που έχουμε διατυπώσει, είχαμε την ευκαιρία να τη διατυπώσουμε τον περασμένο Δεκέμβριο, όταν συζητήθηκε το νομοσχέδιο για τα «κόκκινα» δάνεια, είναι ότι η «Πλεύση Ελευθερίας» υποστηρίζει τη διαγραφή των ιδιωτικών χρεών, στο πλαίσιο μιας πολιτικής «σεισάχθειας», ούτως ώστε να ανακουφίσει τα νοικοκυριά που υποφέρουν, για πάρα πολλά χρόνια, από την αδυναμία τους να αποπληρώσουν τα «κόκκινα» δάνεια. 




 
Τέλος, η άποψή μας είναι, -είχαμε τη δυνατότητα να τη διατυπώσουμε και στη διάρκεια του νομοσχεδίου τον περασμένο Δεκέμβριο, αλλά και σε άλλες περιπτώσεις- ότι οι τράπεζες έχουν υπερκέρδη. Είχαν και το 2022 και ιδιαιτέρως το 2023. Υπολογίζονται στα 4 δις ευρώ. Πιστεύουμε, ότι αυτά πρέπει να φορολογηθούν με έναν φόρο καλής τύχης, ένα windfall tax, ο οποίος να φορολογήσει αδρά τα κέρδη αυτά, διότι οι Έλληνες φορολογούμενοι έχουν επωμιστεί τεράστια ζημιά στη διαδικασία διατήρησης του τραπεζικού συστήματος την περίοδο της κρίσης και οι τράπεζες πρέπει να αποδώσουν, ιδίως μέσα από τα τεράστια κέρδη που έχουν το τελευταίο διάστημα, ένα μέρος από αυτό το χρέος που έχουν προς το δημόσιο, μέσω μιας φορολόγησης, η οποία να απευθύνεται με στοχευμένο τρόπο στα υπερκέρδη των τραπεζών μέσα από μία πολιτική windfall tax. 
Πιστεύουμε όμως, ότι το ζήτημα είναι πολύ σύνθετο. Δεν θεωρούμε, ότι η συζήτηση που είχαμε τώρα το εξαντλεί. Είμαστε βέβαιοι, ότι θα επανέλθει στη δημόσια συζήτηση και στις συζητήσεις που έχουμε στη Βουλή και θα έχουμε την ευκαιρία τότε να διατυπώσουμε ακόμη πιο συγκεκριμένες προτάσεις, σε ότι αφορά στο πώς μπορεί να αντιμετωπιστεί καλύτερα. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Ολοκληρώθηκε ο πρώτος κύκλος των τοποθετήσεων των συναδέλφων. Θα συνεχίσουμε με τον δεύτερο κύκλο ομιλητών που έχουν εγγραφεί. 
Τον λόγο έχει ο κ. Γιαννούλης από την Κ.Ο. του ΣΥΡΙΖΑ.
ΧΡΗΣΤΟΣ ΓΙΑΝΝΟΥΛΗΣ: Ευχαριστώ πολύ. 
Ελπίζω να μην αφορά εσάς η κριτική μου, αλλά το γεγονός, ότι σήμερα μπροστά μας εξελίσσεται μία ακόμη κοινοβουλευτική απρέπεια, με πρωταγωνιστή τον κ. Χατζηδάκη, με υποχρεώνει να επεκτείνω λίγο το αντικείμενο της συζήτησης. Ο εκπρόσωπός μας Νίκος Παππάς, ο Τομεάρχης Οικονομικών, πιστεύω ότι δεν άφησε τίποτα αδιευκρίνιστο, σε ότι αφορά στη σκανδαλώδη προσπάθεια αποεπένδυσης, εκεί όπου η απώλεια περίπου 30 -και πλέον- δις ισούται και αναδεικνύεται ως κέρδος για το ελληνικό δημόσιο και για το δημόσιο συμφέρον, ένα ποσό της τάξης των 4 δισεκατομμυρίων ευρώ.
 Εδώ, όμως, βρίσκεται και το πολιτικό πρόβλημα, δηλαδή, η, εντελώς, διαφορετική αντίληψη που έχουμε εμείς για το τι είναι δημόσιο συμφέρον και οι περισσότεροι στην Αντιπολίτευση όπως φαίνεται, με την Κυβέρνηση και τους «πιστούς» Υπουργούς του κ. Μητσοτάκη, που αναλαμβάνουν πρόθυμα πολιτικές αποστολές εκτέλεσης του δημοσίου συμφέροντος. Δημόσιο συμφέρον δεν μπορεί να είναι η λήθη, η ιστορική διαγραφή μιας πραγματικότητας, ότι και εξαιτίας της απληστίας των τραπεζιτών, του τραπεζικού συστήματος και όσους ανέχονταν ή υποβοηθούσαν αυτές τις πρακτικές, είναι μέρος της καθοριστικής, της τραγικής υπόθεσης της χρεοκοπίας της χώρας μας το 2009, με τη Νέα Δημοκρατία φυσική και ηθική αυτουργό, κατά πλειοψηφία, γι’ αυτό το γεγονός. 
Είναι, επίσης, η προσπάθεια, ότι είναι πολύ διαφορετική η εκτίμησή μας, για το τι είναι δημόσιο συμφέρον, τι είναι δημόσιο αγαθό και δημόσια υποχρέωση και τι είναι και πολιτικό καθήκον και ευθύνη απέναντι στους πολίτες, σε ότι αφορά το τραπεζικό σύστημα, την ύπαρξη και την αναγκαιότητα του οποίου δεν αμφισβητεί κανείς, αλλά δεν μπορεί να ξεχάσει, επίσης, κανείς το γεγονός, ότι, κατ’ αναλογία, και στην Ελλάδα επαναλήφθηκε το παγκόσμιο φαινόμενο, όπου η αδιαφάνεια, η απληστία, η βουλιμία, η λαιμαργία, ο κορεσμός, η σπουδή να κερδίσουν λίγοι τεράστια ποσά, εις βάρος των πολιτών, εργαζομένων, συνταξιούχων και της μεσαίας τάξης, οδήγησε στην παγκόσμια οικονομική κρίση, οι συνέπειες της οποίας έφτασαν και σε εμάς. 


Δεν θα φύγει από το μυαλό κανενός μας, με αφορμή και την καθυστερημένη συζήτηση για την αποεπένδυση με το Ταμείο Χρηματοπιστωτικής Σταθερότητας, το γεγονός ότι τις εποχές της μέθεξης τραπεζίτες, ελεγκτικοί μηχανισμοί, κυβερνήσεις, οίκοι αξιολόγησης, τους οποίους αποθεώνουμε κάποια φόρα, μπορεί να σεβόμαστε μεν, να αναγνωρίζουμε τον ρόλο τους, αλλά να μην ξεχνάμε ότι, όταν η παγκόσμια οικονομία είχε «γεμίσει από σκουπίδια» αυτοί οι οίκοι, που σήμερα γίνονται συνοδοιπόροι της Κυβέρνησης Μητσοτάκη για την απόδοση της επενδυτικής βαθμίδας, τα «σκουπίδια» τα είχαν αξιολογημένα με 3 Α+. Άρα, η βασική μας πολιτική διαφορά είναι η διαφορετική αντίληψη για το τι σημαίνει συμφέρον του δημοσίου και τι όχι. 
Εγώ καταθέτω με απλό και ίσως περισσότερο κατανοητό τρόπο από την τεχνοκρατική δεκτή σεβαστή ανάγνωση των γεγονότων, ότι δεν μπορεί να αποτελεί δημόσιο συμφέρον το να χαρίζεις στην Hellenic Train μία επενδυτική υποχρέωση 600 εκατομμυρίων ευρώ, λίγο πριν φτάσουμε στα γεγονότα που φτάσαμε, σε σχέση με τον ελληνικό σιδηρόδρομο. Ούτε τα 150 εκατομμύρια ευρώ μέσα που εντάσσονται στο Ταμείο Ανάκαμψης σε μία εταιρεία ενοικίασης αυτοκινήτων για την εισαγωγή ηλεκτρικών αυτοκινήτων, σε μια εταιρεία που έχει τη δυνατότητα πρόσβασης στο τραπεζικό σύστημα, να αποτελεί αναπτυξιακή και επενδυτική προοπτική. Ούτε, επίσης, τα δεκάδες εκατομμύρια της Aegean, που έσπευσε ασθμαίνουσα η Κυβέρνηση να τα πάρει σε χρηματιστηριακή τιμή, που προέβαλε το επιχείρημα, ότι «δεν ξέρουμε αν θα πήγαινε καλύτερα», γιατί οι κυβερνήσεις δεν συμμετέχουν ούτε σε αγώνες πόκας, ούτε σε αγώνες χαρτοπαικτικούς.
 Σε ότι αφορά στις ακραίες ρυθμίσεις «κόκκινων» δανείων, εκεί παραδόθηκαν η αδιαφάνεια και η απληστία, με το πιο χαρακτηριστικό στυγνό και κυνικό τους πρόσωπο. Εκεί όπου ο αναβαλλόμενος φόρος έχει γίνει, ίσως και πανευρωπαϊκό ανέκδοτο, με βάση και την κερδοφορία των τραπεζών, που έτσι, όπως τα περιγράφει πολλές φορές η Κυβέρνηση, μάς δημιουργείται και ένα συναίσθημα οίκτου και ανάγκης να βοηθήσουμε, να ελεήσουμε τους τραπεζίτες για τα κέρδη που συσσωρεύουν μέσα σε πολύ σκληρή πενταετία δοκιμασίας των Ελλήνων πολιτών από τα νέα ολιγοπώλια, τα νέα οικονομικά «τζάκια» που χτίζονται στην ενέργεια, στις τράπεζες, στην εφοδιαστική αλυσίδα και στα καύσιμα. 
Όλα αυτά δεν θα ήταν αντικείμενο της συζήτησης αυτής ή θα ήταν ένα μέρος της συζήτησης, αν δεν ακολουθούσατε την προκλητική, την αλαζονική και αμετροεπή στάση, αυτή η συζήτηση να γίνει αφού συντελεστεί το «έγκλημα» και όχι όσο όταν ήταν σε εξέλιξη. Σας είχε ζητήσει και η Αξιωματική Αντιπολίτευση να πάρετε μία φορά και τη γνώμη των ανθρώπων, που δεν έχουν συνέχεια τη μικροκομματική ιδιοτέλεια, να θεωρούν ότι η καρέκλα και η εξουσία είναι σημαντικότερη από το καθήκον και την ευθύνη απέναντι στους πολίτες. 
Ίσως, το πιο βασικό, και έχω να αναφέρω και άλλα παραδείγματα για το πώς αντιλαμβάνεστε το δημόσιο συμφέρον και πώς διαστρέφετε την έννοια του δημόσιου συμφέροντος πάντα στη λογική, σχεδόν μεσσιανική, πλέον, του δόγματος Πισσαρίδη, είναι ότι όλα θα τα λύσει η αγορά, ότι η δομή της οικονομίας της Ελλάδας σήμερα με αυτούς τους ανεπιθύμητους μικρομεσαίους της μεσαίας τάξης, τη «ραχοκοκαλιά» της ελληνικής οικονομίας, πρέπει να απαλλαγούμε από αυτούς. Θα τα λύσει όλα η αγορά, θα τα λύσει όλα η παράδοση των καλοπληρωμένων και πολυπληρωμένων ανακεφαλαιοποιήσεων του ελληνικού λαού από τις τράπεζες, όταν θα γίνουν, απολύτως, ιδιωτικές δημοσία δαπάνη, ή συμπεριφορές που ακολουθήθηκαν στον ΕΦΚΑ με τις αργυρώνητες αμοιβές των στελεχών, τη ΔΕΗ που, όταν, πλέον, έφυγε από «βραχνάς» της Κυβέρνησης Μητσοτάκη, άρχισε να γίνεται «βραχνάς» για τους πολίτες σε θέση «ναυαρχίδας» για την αισχροκέρδεια και την ακρίβεια. Όλα αυτά είναι αποτυπωμένα και είναι ιστορία και θα αναμετρηθείτε, αργά ή γρήγορα, με αυτά.
 Εκείνο με το οποίο θα ήθελα να κλείσω, είναι αν πιστεύει σήμερα κάποιος, ότι οι τράπεζες συμβάλουν με τον τρόπο που διαχειρίζονται τις επιχειρήσεις, την ανάγκη χρηματοδότησης. Αν συμβάλουν στην οικονομική ανάπτυξη επιχειρήσεων που μπορούν και χρειάζονται την χρηματοδοτική στήριξης των τραπεζών.
Έχουμε όλοι την εντύπωση, αυτό μπορεί να είναι και καθολική εθνική βεβαιότητα, ότι σήμερα πρόσβαση σε τραπεζικό δανεισμό, στις τράπεζες τις οποίες ελέγχει και παρακολουθεί και το Ταμείο Χρηματοπιστωτικής Σταθερότητας και η Τράπεζα της Ελλάδας με διαφάνεια -ελπίζω- με έλεγχο, με ακεραιότητα και εντιμότητα, ότι δεν υπάρχουν ακραία ρυθμιστικές χάρες σε ιδιοκτήτες καζίνο, ποδοσφαιρικών ομάδων, όπου ξαφνικά διαγράφονται χρέη εκατοντάδων ή δεκάδων εκατομμυρίων ευρώ, ενώ σε κάποιους άλλους «δείχνεται η πόρτα», ενώ στους άλλους ανοίγει μόνο  η πόρτα των δικαστικών επιμελητών και των κατασχέσεων. 
Θέλω, λοιπόν, να μου απαντήσετε στο ερώτημα, γιατί σήμερα πρόσβαση στον τραπεζικό δανεισμό έχουν μόνο, όσες επιχειρήσεις δεν τον χρειάζονται. Το λέω σχηματικά. Οι επιχειρήσεις και τα τμήματα της παραγωγικής οικονομίας, που χρειάζονται σήμερα τις τράπεζες, δεν τις έχουν δίπλα τους και δεν τις έχουν δίπλα τους, γιατί κυριαρχούν οι λογικές της αποεπένδυσης, όπως το αντικείμενο που συζητάμε, και το πώς θα μετατραπούν σε κέρδη για λίγους αυτά που αποκτήθηκαν και διατηρήθηκαν με το «αίμα» και τα χρήματα των Ελλήνων πολιτών και του ελληνικού δημοσίου. Σας ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει η κυρία Τζάκρη από την Κ. Ο. του ΣΥΡΙΖΑ. 
ΘΕΟΔΩΡΑ ΤΖΑΚΡΗ: Σας ευχαριστώ πολύ, κύριε Πρόεδρε. 
Κύριε Χατζηδάκη, εξακολουθείτε να μας παρουσιάζετε μία εικονική πραγματικότητα για την ελληνική οικονομία. Ο παρακείμενός σας, όμως, ο κ. Στουρνάρας, ο «γκουρού» της οικονομικής πολιτικής, μέχρι πρότινος, μην μπορώντας να σας καλύψει άλλο, αναφέρει σε συνέντευξη του, διαψεύστε με κύριε Στουρνάρα εάν δεν είναι έτσι, ότι τρία χρόνια τώρα σας προειδοποιεί «για τη δημιουργία πανίσχυρων ολιγοπωλίων στον τομέα της υγείας, των τροφίμων και της ενέργειας, τα οποία καταστρατηγούν τον ανταγωνισμό, θέτοντας σε κίνδυνο την ευστάθεια της ελληνικής οικονομίας και της ελληνικής κοινωνίας. 
Είναι προφανές, κύριε Υπουργέ, ότι δεν αντιλαμβάνεστε τα αρνητικά συναισθήματα του θυμού και της απογοήτευσης, τα οποία έχετε προκαλέσει στους Έλληνες πολίτες, γιατί πίσω από τη «βιτρίνα» της επιτυχίας που προσπαθεί, με καθαρά επικοινωνιακούς τρόπους, να συντηρήσει η Κυβέρνησή σας, η κατάσταση είναι δραματική, γιατί συνεχίζεται η καταλήστευση του εισοδήματος των πολιτών.
Μιας που μιλάμε σήμερα για τις τράπεζες, δεν θα αναφερθώ, κύριε Υπουργέ, στις «ληστρικές» προμήθειες που εισπράττουν οι τράπεζες. Θα σας μιλήσω μόνο για το υπερδιπλάσιο επιτοκιακό περιθώριο που εισπράττουν οι ελληνικές τράπεζες, έναντι των αλλοδαπών. Λένε οι μελέτες της Ευρωπαϊκής Επιτροπής, ότι τα spreads για τις τέσσερις συστημικές τράπεζες είναι 3,20%, έναντι 1,56% για τα υπόλοιπα 109 τραπεζικά ιδρύματα της ευρωζώνης. Εμφανίσατε, κύριε Υπουργέ, ως ανάπτυξη, μία πρόσκαιρη μεγέθυνση που οφείλεται, βεβαίως, στο real estate, στα «κόκκινα» δάνεια και βεβαίως, στον πληθωρισμό, γιατί παραγωγικές βιομηχανικές μονάδες, μιας και έχετε και το χαρτοφυλάκιο της ανάπτυξης,


 
κλείνουν ή αποχωρούν η μία μετά την άλλη. Μόνο τον τελευταίο μήνα έκλεισαν τρεις βιομηχανίες, η υαλουργική βιομηχανία «ΓΙΟΥΛΑ» και δύο χαρτοβιομηχανίες στη Β. Ελλάδα. Η μεσαία τάξη, κύριε Υπουργέ, έχει παραδοθεί, άνευ όρων, στις αλυσίδες και στους μεγάλους της αγοράς, που κερδοσκοπούν ασύδοτα, ιδίως, στην ενέργεια, το λιμενεμπόριο και τις υπηρεσίες, γιατί η χρηματοδότηση από χρηματοδοτικά μέσα της Ευρωπαϊκής Ένωσης διοχετεύεται επιλεκτικά, αποκλείοντας τους μικρούς και τους μεσαίους επιχειρηματίες. Δεν τα λέω εγώ αυτά, τα λένε οι αδυσώπητοι αριθμοί. 
Ξέρετε ότι η χώρα μας φιγουράρει, έχει γίνει πλέον γνωστό και είναι κοινοτοπία να το ξαναλέω, στην προτελευταία θέση, στην πρόσφατη έκθεση της Eurostat, σε ότι αφορά στο κατά κεφαλήν ΑΕΠ των χωρών της Ευρωπαϊκής Ένωσης, παρά το γεγονός, ότι τα μνημόνια πέρασαν, η κατάταξη της χώρας μας στην κατηγορία η «φτωχή Ανατολική Ευρώπη», με τη Βουλγαρία να μας πλησιάζει, για να μην σας πω ότι θα μας ξεπεράσει και αυτή, όπως έπραξε και η Ρουμανία και παράλληλα, η χώρα μας βρίσκεται, κύριε Υπουργέ, στην 8η πιο ακριβή θέση στην παγκόσμια κατάταξη, σε ότι αφορά στο κόστος της βενζίνης, με τιμές κοντά στα 2 €, ενώ στις ΗΠΑ είναι 0,81 ευρώ, από το οποίο το 55% είναι φόροι, τους οποίους θα μπορούσατε να έχετε μειώσει, ενώ εσείς επιλέγετε να εκτοξεύετε την ακρίβεια στα «ύψη», κρατώντας με αυτόν τον τρόπο τον συντελεστή κόστους πολύ ψηλά.
Επιπλέον, τα επίσημα στοιχεία για την ανεργία μιλούν για το 11%. Παρά τη φαινομενική, όμως, εντυπωσιακή μείωση της ανεργίας, οι άνεργοι παραμένουν σημαντικά περισσότεροι, κύριε Υπουργέ, σε σχέση με την έναρξη της κρίσης. Σας λέω, 387.900, το 2008, 484.700 το 2009, έναντι 588.200, το 2022. Πανηγυρίζετε, επίσης, για την ανάκτηση της επενδυτικής βαθμίδας, αν και  ο οίκος Moody’s το αρνείται κι αυτό. Εγώ λέω, ότι είναι καλή η επενδυτική βαθμίδα, κύριε Υπουργέ, εάν χρησιμοποιηθεί με τον σωστό τρόπο. Δηλαδή, εάν οι πόροι δεν έρχονται, για να πάνε στο real estate και τις κερδοσκοπικές δραστηριότητες, αλλά να βοηθήσουν την ανάπτυξη του φυσικού κεφαλαίου. Αυτό, όμως, δεν γίνεται και αυτό είναι το πρόβλημα. Να θυμίσω, ότι είχαμε επενδυτική βαθμίδα και το 2008 και το 2009 και το 2010 σημειώθηκε η χρεοκοπία της χώρας. Αυτά ως προς τα γενικά, για να μην μιλήσω για τα 800 δισεκατομμύρια χρέος, δημόσιο και ιδιωτικό, για το οποίο δεν κάνετε τίποτα για να το ρυθμίσετε. Αυτή είναι η πραγματική εικόνα της χώρας. 
Σε ότι αφορά στο σημερινό θέμα του ΤΧΣ, για το οποίο, πανηγυρικά και εσείς κύριε Υπουργέ, και ο κ. Στουρνάρας και ο κ. Ξηρουχάκης, μάς είπατε, ότι το Ταμείο Χρηματοπιστωτικής Σταθερότητας θα πετύχει την πλήρη αποεπένδυση από τις τέσσερις συστημικές τράπεζες μετά την πρόσφατη διάθεση του συνόλου μετοχών που κατείχε η Τράπεζα Πειραιώς. Μας είπαν, επίσης, ότι κλείνει έτσι και επίσημα, δήθεν, ο κύκλος των ανακεφαλαιοποιήσεων στο ελληνικό τραπεζικό σύστημα και κατ’ επέκταση, στην ελληνική οικονομία. Πώς κλείνει, κύριε Υπουργέ; Όταν αυτή η αποεπένδυση του ΤΧΣ, σύμφωνα με τη μελέτη του ΚΕΠΕ, είναι μείον 43 δισεκατομμύρια; Ποιος θα πληρώσει τα χρήματα; Μήπως οι πολίτες, των οποίων, όπως διατείνεστε, σώσατε τις καταθέσεις; 
 Μας είπατε, επίσης, ότι η έννοια του δημοσίου συμφέροντος είναι σύνθετη και πολυπρισματική. Δεν ταυτίζεται, αλλά ούτε και περιορίζεται, λέτε, όπως έχει ήδη κρίνει το Συμβούλιο της Επικρατείας, με τη στενή έννοια του ταμειακού συμφέροντος, αλλά με το ευρύτερο δημοσιονομικό συμφέρον. Όμως, εδώ ακολουθείτε την πλέον καταστροφική στρατηγική του βραχυπρόθεσμου και της ταμειακής απώλειας, που συνοδεύεται με επιβεβλημένες απώλειες, όπως σας είπα, ήδη, της τάξεως των 43 δισεκατομμυρίων.


 
Με βάση ποια μελέτης και ποιου ανεξάρτητου παρόχου χρηματοοικονομικών, επιχειρηματικών και διαχειριστικών συμβουλών, που έχει αξιολογήσει το ΤΧΣ, οδήγησαν το ΤΧΣ να αποφασίσει να προχωρήσει με τέτοια ταχύτητα και εμπροσθοβαρώς σε αποεπένδυσή του, από το σύνολο του μετοχικού κεφαλαίου και των τριών τραπεζών που κατέχει σήμερα και που ζημιώνει το δημόσιο κατά 43 δισεκατομμύρια; Γιατί το ΤΧΣ αποποιείται μελλοντικά του έσοδα, μέχρι και το 2025, από τις τράπεζες τη στιγμή που η κερδοφορία τους αναμένεται να είναι «ανθηρή» τα επόμενα χρόνια και με τα συγκεκριμένα έσοδα του Προϋπολογισμού να κρίνονται αναγκαία για την άσκηση κοινωνικής πολιτικής; 
Τρίτον, κύριε Στουρνάρα, η Τράπεζα Αττικής παρουσίασε, τα προηγούμενα χρόνια, ζημιές και αδυναμία ολοκλήρωσης τιτλοποίησης δανείων. Το αποτέλεσμα ήταν να συμψηφιστεί επανειλημμένα η αναβαλλόμενη φορολογική απαίτηση, το γνωστό DTC, με αύξηση μετοχικού κεφαλαίου υπέρ του ελληνικού δημοσίου. Πλέον, δρομολογείται η αποεπένδυση του ΤΧΣ από την Τράπεζα Αττικής με το «μάρμαρο» να το πληρώνει πάλι ο Έλληνας φορολογούμενος, καθώς η εποπτεία της Τράπεζας Αττικής ανήκει στην Τράπεζα της Ελλάδος και όχι στον SSM. Αισθάνεστε πώς έχετε κάποιο μερίδιο ευθύνης για τα κακώς κείμενα στην τράπεζα αυτή; 
Κύριε Βερύκιε, πρόσφατη έκθεση του ΚΕΠΕ, αναφέρει ότι ο Οίκος Αξιολόγησης Πιστοληπτικής Ικανότητας Moody’s σε ανακοίνωσή του, στις 10 Οκτωβρίου 2023, ότι τα αναμενόμενα έσοδα του ΤΧΣ από την αποεπένδυση των ελληνικών τραπεζών είναι 3 δισεκατομμύρια με 4 δισεκατομμύρια. Ως εκ τούτου, με βάση το ποσό της συνολικής επένδυσης που είναι 46 δισεκατομμύρια το ΤΧΣ, οι υπαινισσόμενες ζημιές ανέρχονται σε 42 δισεκατομμύρια με 43 δισεκατομμύρια ή εναλλακτικά. Η υπαινισσόμενη απόδοση κυμαίνεται, δηλαδή, μεταξύ του μείον 91,3 και του μείον 93,5. Εσείς μάς εμφανίζετε μία εξωραϊσμένη εικόνα, που αθροίζει τα κέρδη από το PSI με τις ζημιές του ΤΧΣ, κάτι το οποίο είναι σαν να συγκρίνεις μήλα με πορτοκάλια. Ούτε το ΔΝΤ, ούτε η Κομισιόν, ούτε ο ESM κάνουν κάτι τέτοιο. Γιατί δεν λέτε την αλήθεια στον Έλληνα φορολογούμενο για τις ζημιές που υπέστη από τη διάσωση των τραπεζών; Κυρίως, από τη στιγμή που οι ελληνικές τράπεζες δεν είναι πλέον στον έλεγχο του δημοσίου. 
Το τελευταίο που θέλω να ρωτήσω και αναφέρομαι σε εσάς, κύριε Στουρνάρα. Έχουν γίνει υποθέσεις που έχουν απασχολήσει τη δημοσιότητα και έχουν αναδείξει πώς συγκεκριμένα πιστωτικά ιδρύματα τα προηγούμενα χρόνια έχουν συστηματικά γίνει λήπτες εικονικών τιμολογίων. Μια εκ των υποθέσεων αυτών φέρεται να διερευνάται αυτή τη στιγμή από τον Οικονομικό Εισαγγελέα, τον κ. Παναγιώτη Καψιμάλη, σε συνέχεια ειδικού πορίσματος της Υπηρεσίας Ερευνών και Διασφάλισης Δημοσίων Εσόδων Αττικής. Μπορείτε να μας πείτε πότε έγινε τελευταία φορά τακτικός έλεγχος στις τράπεζες για τη λήψη εικονικών τιμολογίων; 
Κύριε Ξηρουχάκη, σας ενημερώνουν οι εκπρόσωποι του ΤΧΣ στα Διοικητικά Συμβούλια των τραπεζών για σχετικές υποθέσεις; Σας ρωτώ, διότι κάποιοι εκπρόσωποι σας είναι στις Επιτροπές Ελέγχου αυτών των τραπεζών. Σας ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει η κυρία Νοτοπούλου από την Κ.Ο. του ΣΥΡΙΖΑ.
ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ: Ευχαριστώ, κύριε Πρόεδρε.
Επιτέλους, γίνεται αυτή η συζήτηση μόνο που είναι ήδη πολύ αργά. Αγνοήσατε, για έξι μήνες, το επίμονο αίτημά μας για συνεδρίαση της Επιτροπής και για συζήτηση για μία πολιτική επιλογή μείζονος σημασίας. Αυτό δεν είναι, παρά άλλη μία επίδειξη αλαζονικής διακυβέρνησης που αρνείται τον Κοινοβουλευτικό Έλεγχο, που δεν σέβεται τους θεσμούς και στην πραγματικότητα, την ίδια τη Δημοκρατία. Προβήκατε, μάλιστα, αυτούς τους μήνες, σε μία επιλογή, όπως ειπώθηκε και από τον Εισηγητή μας, άκρως ζημιογόνα για το συμφέρον του ελληνικού λαού και του δημοσίου, κατά την πάγια συνήθειά σας, εις βάρος του Έλληνα φορολογούμενου, εις βάρος της ελληνικής κοινωνίας.
Και φυσικά, σήμερα, παρά τις εισηγήσεις σας, δεν στάθηκε δυνατό να δώσετε έστω και τώρα κάποιες πειστικές απαντήσεις γι’ αυτή σας την επιλογή. Δηλαδή, για ποιον λόγο σπεύδει το ΤΧΣ να αποεπενδύσει από τις τράπεζες, τη στιγμή που η κερδοφορία τους θα είναι ανοδική, τα επόμενα χρόνια και μάλιστα, την περίοδο που η ελληνική κοινωνία έχει ανάγκη περισσότερο από ποτέ την άσκηση κοινωνικής πολιτικής από την πολιτεία. 
Κύριε Υπουργέ, 2,7 εκατομμύρια συμπολίτες μας ζουν κάτω από τα όρια της φτώχειας, σε απόλυτη εξαθλίωση. Άρα, λοιπόν, το ελληνικό δημόσιο, ο Προϋπολογισμός χρειάζεται αυτά τα έσοδα, για να μπορέσει η Κυβέρνησή σας να τα επιστρέψει στους πολίτες από κοινωνική πολιτική. Δεν απαντήσατε σε αυτά τα ερωτήματα, όπως δεν απαντήσατε στο ερώτημα γιατί τώρα, γιατί με αυτόν τον τρόπο, γιατί με αυτή τη θυμία, γιατί τόσο γρήγορα. Με μεγάλη, βέβαια, αγωνία, με ιδιαίτερη θέση, με ιδιαίτερη λαχτάρα, αναφερθήκατε στην κερδοφορία των τραπεζών, που, πράγματι, υπάρχει, στην επάρκεια κεφαλαίων στο τραπεζικό σύστημα και στην ασφάλεια που αυτή παρέχει στην αγορά. 
Εμείς καταλαβαίνουμε, ότι η μόνη σας αγωνία είναι η κερδοφορία των τραπεζών. Άλλωστε, συστηματικά αρνείστε να φορολογήσετε τα περισσότερα από τα υπερκέρδη τους. Εσείς, όμως, καταλαβαίνετε την αντίφαση των λόγων σας; Δηλαδή, από τη μία να μιλάτε για κερδοφορία και για ασφάλεια και από την άλλη, να μας λέτε ότι η εκτίμηση της απώλειας δυνητικών κερδών από μερίσματα, δεν συνιστά παρά αβεβαιότητα.
Αβεβαιότητα, λοιπόν, είναι για εσάς η εμπειρία των τελευταίων ετών από τα αυξημένα επιτόκια που απέδωσαν κέρδη 7,5 δις, την τελευταία διετία στις τράπεζες. Αβεβαιότητα είναι και οι εκτιμήσεις των διεθνών οίκων αξιολόγησης και βρήκατε και «θλιβερή» τη μελέτη μέχρι και του ΚΕΠΕ, γιατί, ως γνωστόν, αν η οικονομική επιστήμη και κάθε επιστήμη δεν συμφωνεί με τις πολιτικές επιλογές της Κυβέρνησής σας, τόσο το χειρότερο και για την επιστήμη και για τον ελληνικό λαό. 
Ας δούμε, λοιπόν, δεδομένα. Σύμφωνα με τις αναλύσεις επικαιρότητας του ΚΕΠΕ, ο Οίκος αξιολόγησης πιστοληπτικής ικανότητας MOODY’S,  σε ανακοίνωσή του, τον Οκτώβρη του 2023, αναφέρει ότι τα αναμενόμενα έσοδα του ΤΧΣ από την αποεπένδυση των ελληνικών τραπεζών είναι 3 με 4 δισεκατομμύρια. Ως εκ τούτου, με βάση το ποσό της συνολικής επένδυσης, 46 δις ευρώ από το ΤΧΣ, οι υπαινισσόμενες ζημιές είναι 42 με 43 δισεκατομμύρια. Σήμερα, το δημόσιο, δια του ΤΧΣ, έχει 37 δις συσσωρευμένες ζημίες από τη συμμετοχή του στις τράπεζες. 
Ας πάμε, λοιπόν, να μιλήσουμε και με δεδομένα. Πωλούνται μετοχές, την ώρα που οι αποτιμήσεις της εύλογης αξίας μετοχών έχουν διπλασιαστεί, σε μια διετία και την ώρα, που τα κέρδη, ανά μετοχή, έχουν αυξηθεί 228%. Μάλιστα, με την προοπτική οι μετοχές αυτές να αυξηθούν, έτι περαιτέρω, σε αξία και να αποδώσουν και σημαντικό μέρισμα στο Ταμείο.
Θα πρέπει να μας πείτε, κύριε Υπουργέ, ποιος είναι τελικά ο εν γένει στόχος επιτρεπτών ή έστω ανεκτών συσσωρευμένων ζημιών του δημοσίου, για την έξοδο από το σύνολο του μετοχικού κεφαλαίου των τραπεζών που κατέχετε. Να μάς τον ορίσετε.




 
Πάμε και σε άλλα δεδομένα. Απώλειες 37 στα 42 δις του αρχικού κεφαλαίου του δημοσίου. Αυτή είναι μία κατάλληλη στιγμή; Είναι μια ικανή συνθήκη, όπως εσείς μάς είπατε, για την πρόωρη έξοδο από το μετοχικό κεφάλαιο των τραπεζών, τη στιγμή που το κόστος ευκαιρίας από ένα αντίθετο ενδεχόμενο, δηλαδή, από την παραμονή στο μετοχικό κεφάλαιο και τη διεκδίκηση οφέλους, ενδέχεται, πραγματικά, να είναι μεγάλο και τεράστιο;
Άλλο δεδομένο, είναι η κεφαλαιοποίηση στο Χρηματιστήριο Αξιών Αθηνών των τεσσάρων συστημικών τραπεζών, τον Οκτώβρη του 2023. Έκλεισε με συνολικό άθροισμα 16,9 δισεκατομμύρια. Η συνολική εκτιμώμενη απώλεια για τις τέσσερις συστημικές τράπεζες, είναι 1,62 δις ευρώ για το έτος αυτό, χωρίς να υπολογίσουμε τα μερίσματα για το 2024 που δεν θα λάβει το δημόσιο. 
Κάποια ερωτήματα ακόμα. Έχετε δει άλλες πρακτικές άλλων χωρών; Για παράδειγμα, με τη διάσωση τραπεζών, στις Ηνωμένες Πολιτείες Αμερικής, προέκυψαν κέρδη για το δημόσιο, ενώ στο Ηνωμένο Βασίλειο προέκυψαν πολύ μικρές ζημιές από την επένδυση στο τραπεζικό σύστημα. 
Ξέρετε, κύριε Χατζηδάκη, επίσης, πώς ο Υπουργός Οικονομικών έχει δικαίωμα άσκησης αρνησικυρίας σε αυτό το εκποιητικό «ράλι». Στο νόμο του Ταμείου Χρηματοπιστωτικής Σταθερότητας θεσμοθετήθηκε, ότι στην περίπτωση που πωλείται το πακέτο μετοχών από το Ταμείο, ο Υπουργός Οικονομικών λαμβάνει τις σχετικές εκθέσεις και αποτιμήσεις και έχει δικαίωμα αρνησικυρίας, αν η προτεινόμενη τιμή διάθεσης βρίσκεται εκτός του εύρους των αποτιμήσεων αυτών, όπως και έγινε. 
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Ήταν εκτός;
ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ: Ήταν, πώς δεν ήταν; Φυσικά, ήταν.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Το λέτε εσείς ως «νομπελίστας» στα οικονομικά; Πού το ξέρετε; Τι λέτε τώρα;
ΝΙΚΟΛΑΟΣ ΠΑΠΠΑΣ: (ομιλεί εκτός μικροφώνου) Δεν αφήνετε αυτά τα σχόλια;
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Τι να αφήσω; Να λένε, ό,τι να’ ναι;
ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ: Δεν ήταν εκτός εύρους; 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Κύριε συνάδελφε, σας παρακαλώ.
ΝΙΚΟΛΑΟΣ ΠΑΠΠΑΣ: (ομιλεί εκτός μικροφώνου) Σεβαστείτε και τη θέση σας. Σας παρακαλώ πάρα πολύ. 
ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ: Ήταν ή δεν ήταν; Ωραία, θα επανέλθω με τα στοιχεία.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Προφανώς, δεν ήταν. Να προσέχουμε τι λέμε. 
ΝΙΚΟΛΑΟΣ ΠΑΠΠΑΣ: (ομιλεί εκτός μικροφώνου). Ειρωνεύεστε, αν είναι νομπελίστας η συνάδελφος.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Καθήστε κάτω τώρα…
ΝΙΚΟΛΑΟΣ ΠΑΠΠΑΣ: (ομιλεί εκτός μικροφώνου): Αφήστε τις χειρονομίες.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Κύριε Παππά, κύριε Υπουργέ, σας παρακαλώ. Ολοκληρώστε, κυρία Νοτοπούλου. 


 
ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ: Όπως είπαμε, αν η πραγματικότητα δεν συμφωνεί μαζί σας, είναι πάρα πολύ εύκολο για εσάς να λειτουργήσετε απαξιωτικά για την ίδια την πραγματικότητα και για τα δεδομένα. 
Με αυτά, πάντως, κύριε Χατζηδάκη, που λέτε για το PSI, είναι σαν να λέτε, ότι το δημόσιο εξαγόρασε το «τοξικό» χρέος που είχαν οι ξένες τράπεζες και το «ξεφόρτωσε» στις ελληνικές τράπεζες και τα ασφαλιστικά ταμεία. Λέτε και κάτι ακόμα, όμως. Λέτε ότι δεν είχαμε το δικαίωμα, δεν μπορούσαμε να έχουμε προσδοκίες για κερδοφορία από τις μετοχές, επειδή μας έσωσε το PSI και αυτό είναι αρκετό για την ελληνική οικονομία και την ελληνική κοινωνία. Αυτή, ακριβώς, είναι μία θεμελιώδης διαφορά, κύριε Χατζηδάκη και σας καλώ να παρακολουθήσετε τον δημόσιο διάλογο και τι πραγματικά λέει η κοινωνία, γιατί, αυτή τη στιγμή, την ελληνική κοινωνία την έχετε απέναντί σας. 
Όλα αυτά που είπατε σήμερα, είναι μία αυθαίρετη εισήγηση, από μία Κυβέρνηση που αυθαιρετεί καθημερινά και το μόνο που κάνει διαχρονικά, είναι να ποντάρει σε ασυλίες για να αμνηστεύσετε απιστίες εις βάρος του δημοσίου συμφέροντος, εις βάρος του ελληνικού λαού. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει η κυρία Κασιμάτη από την Κ. Ο. του ΣΥΡΙΖΑ, μέσω Webex.
ΕΙΡΗΝΗ (ΝΙΝΑ) ΚΑΣΙΜΑΤΗ: Ευχαριστώ πολύ, κύριε Πρόεδρε. 
Κατά πρώτον, να σας πω ότι βρίσκομαι στην Λευκωσία για τις κοινές εργασίες των Αντιπροσωπειών στο Συμβούλιο της Ευρώπης Κύπρου και Ελλάδας και αισθάνομαι, ότι έχω το καθήκον, ευρισκόμενη εδώ να επαναλάβω, ότι τίποτα δεν είναι αρκετό απ’ όσα κάνουμε, μέχρι να δικαιωθεί η Κύπρος για τη συνεχιζόμενη τουρκική εισβολή και κατοχή για πενήντα χρόνια, ιδίως, όταν η διεθνής κοινότητα τηρεί δύο μέτρα και δύο σταθμά, σε σχέση με άλλες καταστάσεις, όπως, για παράδειγμα, στην Ουκρανία. 
Να περάσω στη σημερινή μας συζήτηση. Λυπάμαι πολύ για ομιλίες που άκουσα συναδέλφων, κυρίως, της Νέας Δημοκρατίας, όπου είδα και άκουσα, ότι υπερασπίστηκαν την προκλητική «αποικιοποίηση» της εθνικής οικονομίας, αλλά και των θεσμικών λειτουργιών του ελληνικού κράτους, με πολιτικές που ακολουθήθηκαν από το 2010 και μετά, με την επιλογή της υπαγωγής στο πρώτο μνημόνιο και βεβαίως, αυτό συνέβη και εξαιτίας οικονομικών και σκληρά ιδεολογικών πολιτικών της Νέας Δημοκρατίας και ως Κυβέρνησης και ως Αντιπολίτευσης. Και λυπάμαι ιδιαίτερα για την αποστροφή του κ. Πέτσα, όπου αναφέρθηκε στον ΣΥΡΙΖΑ ως ένα «λαϊκιστικό μόρφωμα», ένα κόμμα το οποίο έγινε Κυβέρνηση και είναι σήμερα Αξιωματική Αντιπολίτευση. Τα «μορφώματα» είναι ακροδεξιά και στελέχη ακροδεξιών «μορφωμάτων» υπάρχουν σήμερα στην Κυβέρνηση της Νέας Δημοκρατίας και όχι οπουδήποτε αλλού. 
Σε ότι αφορά στο θέμα της σημερινής μας συζήτησης, υιοθετώ πλήρως τις αιτιάσεις και τα ερωτήματα των συναδέλφων μου από τον ΣΥΡΙΖΑ και δεν θα τα επαναλάβω στον χρόνο που έχουμε. Οπότε θα ήθελα να θέσω κάποια ερωτήματα που αφορούν και στην κοινή λογική. 

Θα ήθελα να ρωτήσω τον κ. Βερύκιο, εις επήκοον και του κ. Χατζηδάκη, να μου απαντήσουν για ποιον λόγο πωλήθηκαν οι τράπεζες και ειδικότερα η μετοχή της Εθνικής Τράπεζας στην τιμή των 5,4€, με αποτέλεσμα τέτοια υπερκάλυψη, που αντί για να πανηγυρίζετε, μάλλον θα πρέπει να προβληματιστείτε, όταν όλοι οι οίκοι αξιολόγησης έδιναν σύσταση για αγορά buy και μάλιστα με τιμή target τους επόμενους 12 μήνες, πάνω από 20%
 
με 50% upside, όπως λέγεται, και ενώ η τράπεζα έχει υπερεπάρκεια κεφαλαίων, άρα, είναι πλήρως θωρακισμένη και ίσως με το πιο ψηλό CET1, δηλαδή, με σκληρό κεφάλαιο κοντά στο 20%.  Θα ήθελα να δοθεί μία συγκεκριμένη απάντηση στην Επιτροπή και αυτό ως παράδειγμα το θέτω, καθώς θα μπορούσαμε να πούμε για όλες. 
Εν συνεχεία, τί συγκεκριμένες δράσεις έχει λάβει η Κυβέρνηση, για να διευκολύνει τον ανταγωνισμό μεταξύ των τραπεζών, όταν είναι γνωστό, ότι τα επιτόκια στην Ελλάδα, δηλαδή, τα επιτόκια δανεισμού, είναι από τα υψηλότερα στην ευρωζώνη, όπως αναφέρθηκε και αναλυτικά η κυρία Τζάκρη. Δεν θεωρείτε ότι η συγκέντρωση αγοράς, σε σχέση με τις μεγάλες τράπεζες, προκαλεί στρεβλώσεις στον ανταγωνισμό; 
Επίσης, με ποιον τρόπο, κύριε Χατζηδάκη, για τη βελτίωση της εταιρικής διακυβέρνησης και της διαφάνειας, μετά την παρέμβαση του Ταμείου Χρηματοπιστωτικής Σταθερότητας; Δεν είναι ανησυχητικό, ότι σημαντικές αποφάσεις για το μέλλον του τραπεζικού τομέα λαμβάνονται χωρίς επαρκή διαφάνεια και λογοδοσία; 
Εσείς, επίσης, κ.κ. του Ταμείου Χρηματοπιστωτικής Σταθερότητας πώς εξισορροπείτε για την ανάγκη για κρατική στήριξη του τραπεζικού τομέα με την προσέλκυση ιδιωτικών επενδύσεων; Δεν θεωρείτε ότι η συνεχιζόμενη κρατική εμπλοκή οδηγεί σε ανταγωνιστικές στρεβλώσεις και διατηρεί αναποτελεσματικές δομές; Βεβαίως, αν το Ταμείο Χρηματοπιστωτικής Σταθερότητας έχει ήδη εκπληρώσει τον πρωταρχικό του στόχο, μέσω της προκλητικής αποεπένδυσης, γιατί συνεχίζει να υφίσταται; Δεν είναι καιρός να αναθεωρηθεί η ύπαρξή του και η λειτουργία του Ταμείου Χρηματοπιστωτικής Σταθερότητας, ενισχύοντας, παράλληλα, τον ανταγωνισμό και τη λειτουργία του τραπεζικού συστήματος; Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Χαλκιάς  από την Κ.Ο. «ΣΠΑΡΤΙΑΤΕΣ».
ΑΘΑΝΑΣΙΟΣ ΧΑΛΚΙΑΣ: Σας ευχαριστώ, πολύ κύριε Πρόεδρε. 
Θα ήθελα να καλωσορίσω τον κ. Διοικητή της Τράπεζας της Ελλάδος και τον Διοικητή του Ταμείου Χρηματοπιστωτικής Σταθερότητας, καθώς και τον κ. Υπουργό των Οικονομικών. Δεν θα μπω σε μία στείρα αντιπολίτευση, να αρχίσουμε να λέμε τι έγινε το 2012, ποια λάθη έγιναν, γιατί, ουσιαστικά, με το PSI έγιναν λάθη, κατά την άποψή μας. Δεν χρειάζεται, όμως, η ελληνική κοινωνία αυτή τη στιγμή, αυτή την κουβέντα, που δεν οδηγεί πουθενά. 
Αυτό που χρειάζεται η ελληνική κοινωνία είναι απαντήσεις στα εξής ερωτήματα. Τι θα κάνετε με το ελβετικό φράγκο; Υπάρχει κόσμος, εξ αφορμής που είστε εδώ σήμερα, κύριε Στουρνάρα, που θέλει να μάθει τι θα κάνετε με το ελβετικό φράγκο. Υπάρχει κόσμος που πραγματικά είναι σε απελπισία. Έχει πάρει δάνειο και οι δόσεις έχουν «εκτοξευθεί». 
Επίσης, είδα ένα δημοσίευμα  με μία δήλωση της κυρίας Λαγκάρντ, ότι, ίσως, πέσουν τα επιτόκια, το προσεχές διάστημα. Θέλουμε μία ενημέρωση επ’ αυτού. Είναι πάρα πολύ σημαντικό, καθώς οι οικογενειακοί προϋπολογισμοί έχουν βγει εκτός και ο κόσμος δεν μπορεί να εξυπηρετήσει τα δάνεια. 
Επίσης, τις κάνουμε για τις μικρομεσαίες επιχειρήσεις; Ας πάρουμε το παράδειγμα της Γερμανίας που όλοι την έχουμε ως πρότυπο. Το 92% των επιχειρήσεων είναι μικρομεσαίες και δεν έχουν καμία, μα καμία πρόσβαση, στο τραπεζικό σύστημα για δανεισμό με φθηνό χρήμα. 
Επίσης, νωρίτερα μιλήσατε για τους servicers. Θέλω να σας ρωτήσω, κύριε Στουρνάρα, εάν γνωρίζετε για τις τριγωνικές συναλλαγές συστημικών τραπεζών, που παίρνουν τα σπίτια του κόσμου, δημιουργώντας δικές τους θυγατρικές εταιρείες. Τι έχετε να μας πείτε επί αυτού; Το να παίρνουν τα σπίτια του κόσμου, ενδεχομένως, να οδηγήσει τη χώρα σε μία κοινωνική αναταραχή. Αυτό, κύριε Υπουργέ και κύριε Διοικητά, έχει ληφθεί υπόψιν; 
Θα ήθελα να μιλήσω για το Ταμείο Ανάκαμψης και Ανθεκτικότητας, κύριε Υπουργέ, αν και σας έχω ξαναρωτήσει σε άλλη επιτροπή, όταν μιλάγαμε για τους αγρότες. Ο αγροτικός κόσμος εντάσσεται στο 12% των λοιπών επιχειρήσεων που χρηματοδοτούνται από το Ταμείο Ανάκαμψης και Ανθεκτικότητας. Θέλω να το πω για πολλοστή φορά από αυτό το βήμα με την ευκαιρία που μου δίνεται, ότι θα πρέπει ως πολιτικό σύστημα όλοι μας, μαζί με το τραπεζικό σύστημα να συνεργαστούμε, ώστε να βοηθήσουμε τους ανθρώπους της παραγωγής. Πρέπει να δημιουργηθούν ξανά τα εργοστάσιά μας. Πρέπει να έχουμε ξανά μικρομεσαίες επιχειρήσεις και να στηριζόμαστε σε αυτές και όχι να στηριζόμαστε στο αν θα έρθει μία πολυεθνική που πάλι και αυτές με τις τριγωνικές συναλλαγές δεν πληρώνουν ουσιαστικά φόρους στη χώρα. Δεν έχουμε, δηλαδή, κάποιο ιδιαίτερο μεγάλο όφελος. Μόνο κάποια μεγαλοστελέχη επωφελούνται, ενώ με τις μικρομεσαίες επιχειρήσεις ζουν οικογένειες, σπουδάζουν παιδιά, πληρώνονται φροντιστήρια. 
 Πρέπει να δούμε πώς μπορούμε να  βοηθήσουμε τον κόσμο της παραγωγής, πώς μπορούμε να βοηθήσουμε στην παραγωγική ανασυγκρότηση της χώρας και στον αγροτικό τομέα, αλλά και στις επιχειρήσεις γενικότερα μεταποίησης προϊόντων. Οι μικρομεσαίες επιχειρήσεις  έχουν πάρα πολύ σοβαρό θέμα, καθώς δεν μπορούν να αντλήσουν κεφάλαια. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Ολοκληρώνουμε και τον δεύτερο κύκλο των συναδέλφων ομιλητών με τον κ. Μπουκώρο από την Κ.Ο. της Ν.Δ..
ΧΡΗΣΤΟΣ ΜΠΟΥΚΩΡΟΣ:  Ευχαριστώ πολύ, κύριε Πρόεδρε. 
Τρεις σύντομες ερωτήσεις θέλω να θέσω μόνο, δύο για τον κ. Διοικητή και μία για τον κ. Υπουργό. Κατ’ αρχάς, χαιρόμαστε για τη χρηματοπιστωτική σταθερότητα της χώρας. Οπωσδήποτε είναι μία σημαντική παράμετρος για την οικονομία και για τη χώρα. Θα έχετε αντιληφθεί και εσείς κύριε Διοικητά, όμως, γιατί σίγουρα οι υπηρεσίες σας το παρακολουθούν, ότι βιώνουμε μία στεγαστική κρίση, παρά το δημογραφικό πρόβλημα και αυτό είναι το παράξενο: λιγοστεύουμε και η στεγαστική κρίση μεγαλώνει. Είναι πολλές οι παράμετροι και δεν είναι του παρόντος να τους εξηγήσουμε. 
Θα ήθελα, λοιπόν, να σας ρωτήσω, αν πιστεύετε ότι είναι ικανοποιητική η πιστωτική επέκταση των τραπεζών σήμερα στα στεγαστικά δάνεια και αν συμβάλουν, σύμφωνα με τις δυνάμεις τους, στην αντιμετώπιση αυτού του ζητήματος. Η Κυβέρνηση, κύριε Διοικητά,  έχει δαπανήσει πολλούς πόρους τα τελευταία τρία-τέσσερα χρόνια, περίπου, 1 δις 700 εκ., από αποθεματικά που υπήρχαν στον παλαιό Οργανισμό Εργατικής Κατοικίας και πέρασαν στη ΔΥΠΑ,  στην Υπηρεσία Απασχόλησης και άλλα χρήματα, ενώ δαπανά συνεχώς πόρους. Το τραπεζικό σύστημα πιστεύετε ότι πρέπει να συμβάλει περισσότερο; Υπάρχουν δυνατότητες γι’ αυτό στην αντιμετώπιση αυτής της κρίσης, είτε για επισκευές κτιρίων, είτε για ανέγερση κτιρίων, κυρίως, νέων ζευγαριών; Το λέω και ως μέτρο ανάσχεσης των δημογραφικών δεικτών που επιδεινώνονται συνεχώς.
  Το δεύτερο ερώτημα που θέλω να σας θέσω, είναι κάπως ειδικό και λίγο ξεχασμένο, κύριε Διοικητά. Το 2008, η ελληνική Κυβέρνηση είχε δώσει το περίφημο πακέτο ενίσχυσης προς τους αγρότες, ύψους 500 εκ.,  που το «χρυσοπληρώσαμε». Πήραν οι αγρότες κάποια χρήματα, πληρώσαμε κάποια πρόστιμα στην Ευρωπαϊκή Ένωση ως de minimis ενίσχυση. Τότε, είχαν διεκδικήσει και οι κτηνοτρόφοι μία τέτοια αντιμετώπιση και τους είχαν δοθεί



 
κάποια μικρά δάνεια, ως κεφάλαιο κίνησης, άτοκα, όμως, υπογραμμίζω. Ήρθε, εν συνεχεία, η επόμενη κυβέρνηση και μονομερώς, τα μετέτρεψε σε έντοκα αυτά τα δάνεια. Έρχεται η Τράπεζα της Ελλάδος, από το 2015 και μετά, μέσω της PQH και ζητάει την εξόφληση αυτών των δανείων, γιατί η PQH είναι η εκκαθαρίστρια τράπεζα, χωρίς καμία περικοπή, χωρίς καμία συζήτηση, χωρίς κανένα διακανονισμό.
 Και εδώ έχουμε την παραδοξότητα, ότι ενώ οι αγρότες το πακέτο στήριξης το έλαβαν, δεν το αποπλήρωσαν, ενώ πληρώσαμε και ως χώρα κάποια πρόστιμα, οι κτηνοτρόφοι, τους οποίους χρειαζόμαστε για την παραγωγή, -ακούω όλους τους συναδέλφους να βάζουν ζητήματα για την παραγωγή- καλούνται σήμερα τα πληρώσουν αυτά τα δάνεια πολύ υψηλά. Σας λέω κάποια ενδεικτικά ποσά, κύριε Διοικητά, ενώ είχαν λάβει δάνειο 10.000 ευρώ, σήμερα καλούνται να τα πληρώσουν στο τριπλάσιο και στο πολλαπλάσιο και η PQH έχει εντολή από την Τράπεζα της Ελλάδος να μην κάνει καμία διαπραγμάτευση γι’ αυτό. 
Ως Βουλευτής της ελληνικής περιφέρειας, δεν το βρίσκω και τόσο δίκαιο αυτό, καθώς πρόκειται για δύο μέτρα και δύο σταθμά. Άλλο να ισχύει για τους αγρότες και άλλο για τους κτηνοτρόφους. Νοιάζομαι σας διαβεβαιώ το ίδιο και για τις δύο τάξεις και για όλες τις τάξεις που παράγουν. Όμως, θα σας τους παρακαλούσα να το δούμε αυτό το ζήτημα. Κανένας μέσος κτηνοτρόφος σήμερα, δεν μπορεί να πληρώσει 35.000, 40.000 και 50.000 ευρώ. Τα προηγούμενα δύο χρόνια τους κόπηκαν και οι επιδοτήσεις, εξαιτίας αυτής της οφειλής και είναι ένα σημαντικό ζήτημα αυτό.
Έρχομαι, κύριε Υπουργέ, σε ένα ερώτημα για εσάς, που φαινομενικά δεν έχει σχέση με τη σημερινή μας συζήτηση. Θα ήθελα να σας ρωτήσω, αν έχετε εκπονήσει κάποια μελέτη ή εν πάση περιπτώσει, αν έχετε στη διάθεσή σας κάποια στοιχεία. Τι γίνεται με τα ακίνητα που προέρχονται, είτε από σχολάζουσες κληρονομιές, είτε από αποποίηση κληρονομιάς, η οποία «εκτινάχθηκε στα ύψη» τα χρόνια της κρίσης; 
Βλέπουμε διάφορα δημοσιεύματα, ότι πρόκειται για χιλιάδες ακίνητα που παραμένουν αναξιοποίητα και ρωτάει ο μέσος πολίτης, αν είναι πράγματι έτσι. Υπάρχουν χιλιάδες ακίνητα; Γιατί δεν αξιοποιούνται αυτά τα ακίνητα, ενώ την ίδια ώρα η Κυβέρνηση, εσείς, αναγκάζεστε να υπογράφετε τεράστιους πόρους για τη στεγαστική κρίση; Δεν πρέπει να το ξεδιαλύνουμε κάποια στιγμή το θέμα αυτό; Υπάρχουν αυτά τα ακίνητα και πώς πρόκειται να αξιοποιηθούν; Σας ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Με τον κ. Μπουκώρο, ολοκληρώθηκε και ο δεύτερος κύκλος των συναδέλφων ομιλητών που είχαν εγγραφεί.
 Τώρα θα δώσουμε τον λόγο στον Διοικητή της Τραπέζης της Ελλάδος, τον κ. Στουρνάρα, για να απαντήσει σε όλες τις ερωτήσεις που έχουν τεθεί από τους συναδέλφους. Έχετε τον λόγο, κύριε Διοικητά.
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας Ελλάδος): Ευχαριστώ πολύ. 
Θα ήθελα να κάνω μία εισαγωγή, πριν μπω στις ερωτήσεις. Υπάρχουν δύο ζητήματα, που είναι η μεγάλη εικόνα, που δεν την είδαμε σήμερα. Είναι το PSI το ένα και το δεύτερο, είναι δυνατόν να είναι και τα δύο και τα τρία μέρη κερδισμένα από μία συναλλαγή και να μην υπάρχουν χαμένοι και κερδισμένοι μαζί;
Σε ότι αφορά στο PSI, έγινε, ως προϋπόθεση, για να μπορέσουμε να πάρουμε μετά τις πολύ μεγάλες χρηματοδοτήσεις που πήραμε. Και να σας πω, ότι πήραμε τις μεγαλύτερες χρηματοδοτήσεις που έχουν δοθεί ποτέ σε κράτος στην οικονομική ιστορία. Άρα, λοιπόν, το PSI,  το οποίο επέφερε ζημιές, όχι μόνο σε Έλληνες, αλλά και σε ξένους επενδυτές ελληνικών


 
ομολόγων, ήταν η προϋπόθεση, για να δεχθούν οι εταίροι μας να δώσουν μετά τις πολύ μεγάλες εκταμιεύσεις δανείων με πάρα πολύ ευνοϊκούς όρους.
Άρα, αυτό που δεν βλέπουμε σήμερα, ίσως ήταν με sliding ο πίνακας που έδωσα, διότι είναι ένας λογιστικός πίνακας και δεν έχει μέσα το πολύ μεγάλο όφελος για την Ελλάδα από το PSI, που «ξεκλείδωσε» μετά την εκταμίευση δανείων με πάρα πολύ καλούς όρους, στην ουσία, διέσωσε την Ελλάδα, ας μην κρυβόμαστε, και δεν την άφησε να γίνει Συρία. Με λίγα λόγια, δεν την άφησε να βγει από το νόμισμα, να βγει από το ευρώ. 
Επομένως, αυτό που κοιτάμε σήμερα είναι ένα μικρό μέρος του οφέλους. Το μεγάλο όφελος είναι ότι πήραμε μετά συνολικά δάνεια, της τάξης των, περίπου, 200 δις δισεκατομμυρίων. Είχαμε πάρει στην αρχή 50 δις. Άρα, πήραμε ένα συνολικό δάνειο μετά, με πάρα πολύ ευνοϊκούς όρους, τέσσερις φορές με επιτόκιο 1,2%, με 20 χρόνια διάρκεια, που το διακρατούν επίσημοι φορείς. Το PSI το «ξεκλείδωσε» αυτό, ας μην το ξεχνάμε. Επομένως, αυτά που λέω, ως όφελος, είναι ένα πολύ μικρό λογιστικό όφελος της κατάστασης. Μην ξεχνάμε, λοιπόν, τη μεγάλη εικόνα.
 Δεύτερον, πολλοί αξιότιμοι βουλευτές είπαν, ότι ο φορολογούμενος έχασε και κέρδισαν οι τράπεζες. Πρώτον, ας ξεκαθαρίσουμε κάτι: όλοι οι μέτοχοι των τραπεζών τότε έχασαν όλα τα λεφτά τους. Δεν τους έμεινε ούτε ένα ευρώ. Έπαθαν απίσχναση, dilution. Άρα, λοιπόν, δεν έγινε αυτό, για να σωθούν μέτοχοι. Κανένας μέτοχος των τραπεζών δεν γλίτωσε, ούτε και στις καλύτερες τράπεζες.
 Άρα, λοιπόν, το PSI  δεν ωφέλησε μετόχους και η ανακεφαλαιοποίηση που έγινε, δεν ωφέλησε μετόχους. Το αντίθετο. Οι τότε μέτοχοι έχασαν όλο τους τα λεφτά.
Πάμε τώρα στα ερωτήματα. Είναι δυνατόν να βγάλουμε το PSI έξω από την εικόνα του κόστους οφέλους; Πώς είναι δυνατόν; Το Ταμείο Χρηματοπιστωτικής Σταθερότητας είναι κομμάτι της Γενικής Κυβέρνησης. Υπό μία έννοια, ενοποιείται ο λογαριασμός του με αυτόν του δημοσίου. Πώς είναι δυνατόν να μιλήσουμε μόνο για το κόστος ανακεφαλαιοποίησης και να μην βάλουμε μέσα και το όφελος του PSI; Δεν γίνεται, έχουμε διπλογραφικό σύστημα, έχεις assets, έχεις liabilities. Άρα, λοιπόν, δεν είναι δυνατόν να μιλάμε για όφελος και να μην έχουμε μέσα το PSI. Το PSI έγινε για να μειωθεί το δημόσιο χρέος. Θα ήταν, λοιπόν, τελείως μεροληπτικό το να αφήσουμε το PSI. 
Στο ερώτημα, «γιατί να διατεθούν τώρα οι μετοχές;». Ο κ. Ξηρουχάκης, θα τα πει πιο αναλυτικά, γιατί έχει και την Έκθεση των συμβούλων. Προφανώς, κατά την άποψή μας, όταν έχεις τόση μεγάλη αβεβαιότητα διεθνώς, δεν ξέρεις αύριο πώς θα είναι η κατάσταση. Τώρα που το Ελληνικό Χρηματιστήριο έχει ανέβει τόσο πολύ, σε σχέση με το τέλος του 2022 και οι αποδόσεις του είναι από τις μεγαλύτερες στον κόσμο, γιατί να μην το κάνεις τώρα; Τι να περιμένεις;
ΝΙΚΟΛΑΟΣ ΠΑΠΠΑΣ: Τις τιμές - στόχους που προβλέπουν όλοι οι οίκοι, κύριε Διοικητά. (Ομιλεί εκτός μικροφώνου)
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδος): Εμείς δεν ακούμε τους οίκους, ακούμε τους συμβούλους που έχουμε. Αυτά θα τα πει ο κ. Ξηρουχάκης. 
Και το ELA είναι μέρος αυτής της εξίσωσης, κατά τον ίδιο τρόπο που είναι και το PSI. To ELA δεν είναι κόστος για τις τράπεζες και όφελος του δημοσίου;
ΝΙΚΟΛΑΟΣ ΠΑΠΠΑΣ: Δεν πήραν ρευστότητα; 
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδος): Πήραν ρευστότητα, αλλά από τι, όμως; Με penal interest rates.
ΝΙΚΟΛΑΟΣ ΠΑΠΠΑΣ: Δεν πληρώθηκαν με επιτόκιο; (Ομιλεί εκτός μικροφώνου) 
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδος): Ναι, αλλά με επιτόκια ποινής. Αυτό, ακριβώς, το επιτόκιο ποινής είναι που έδωσε το ELA και άρα, το όφελος στο ελληνικό δημόσιο. 
ΝΙΚΟΛΑΟΣ ΠΑΠΠΑΣ: Δεν αξιοποιήθηκε; (Ομιλεί εκτός μικροφώνου)
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδος): Οι χρηματοδοτήσεις TLTRO, που είπατε, κύριε Παππά, είναι ένα κομμάτι της νομισματικής πολιτικής. δεν έγινε ούτε για ελληνικές τράπεζες, ούτε για βελγικές, κ.λπ. έγινε για όλους, με τους ίδιους όρους. Το TLTRO είναι ένα μέρος της νομισματικής πολιτικής που μπόρεσε να αποφύγει την «ιαπωνοποίηση» της ευρωπαϊκής οικονομίας. 
Άρα, λοιπόν, από εκεί και πέρα, δεν είναι θέμα του Έλληνα επόπτη, της ελληνικής Κυβέρνησης. Είναι οι όροι που επιβάλλαμε, ως Διοικητικό Συμβούλιο της Ευρωπαϊκής Κεντρικής Τράπεζας (ΕΚΤ) σε όλες τις τράπεζες της Ευρωζώνης. Επομένως, σύνολο. Αυτός ο πίνακας είναι σωστός, με την έννοια, ότι το PSI δεν μπορεί να μην είναι μέσα. Οι δημόσιοι πόροι που διέθεσε το Ταμείο Χρηματοπιστωτικής Σταθερότητας, εξάλλου, είναι μέρος του δημοσίου χρέους. Είναι 16% του κομματιού του δημοσίου χρέους, των δανείων που πήραμε, που διατέθηκε στις τράπεζες. Άρα, είναι κομμάτι. Πώς είναι δυνατόν να μην συμπεριλάβεις το όφελος; Είναι ένα άλλο επιχείρημα, γιατί είναι ένας ενιαίος ισολογισμός.
Κύριε Κουκουλόπουλε, η διαφορά μεταξύ του 17% και του 14,5% οφείλεται στο Ταμείο Εγγύησης Καταθέσεων και Επενδύσεων (ΤΕΚΕ). Το Ταμείο Εγγύησης Καταθέσεων και Επενδύσεων (ΤΕΚΕ) δεν το βάζουμε μέσα, διότι χρηματοδοτείται από τις εισφορές των τραπεζών. Άρα, είναι ιδιωτικός τομέας και γι’ αυτό δεν είναι μέσα σε αυτόν τον υπολογισμό. 
Κύριε Κουκουλόπουλε, είπατε, αν θα γινόταν με προνομιούχες μετοχές. Νομίζω ότι αυτό είναι «περί όνου σκιάς», αν μου επιτρέπετε. Σημασία έχει, ότι οι μέτοχοι έχασαν όλα τους τα λεφτά τότε, δεν κέρδισε κάνεις, ούτε μετά τα warrants σημειώθηκε κάποιο όφελος ιδιώτη. Όλοι οι ιδιώτες μέτοχοι, αν θυμάστε, είμαστε μικρή πόλη και τους γνωρίζουμε όλους, έχασαν όλα τους τα λεφτά, όλες τους τις μετοχές στις τράπεζες και υπέστησαν απίσχναση. 
Είπατε, κύριε Κουκουλόπουλε, αλλά το είπε και ο κ. Καραθανασόπουλος, ότι εάν κάνουμε αυτό τον υπολογισμό, τότε θα ζητήσουν και οι ιδιώτες. Τι δουλειά έχουν οι ιδιώτες εδώ; Το δημόσιο κεφαλαιοποίησε τις τράπεζες και άρα, πήρε το όφελος. Οι ιδιώτες, οι ομολογιούχοι όπως λέτε, δεν έλαβαν μέρος στην κεφαλαιοποίηση. Άρα, δεν έχει νόημα να κάνουμε τον υπολογισμό.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ: Αναγνώριση κόστους. (Ομιλεί εκτός μικροφώνου)
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδος): Όχι, δεν αναγνωρίζουμε κόστος. Είπαμε ότι το Ταμείο Χρηματοπιστωτικής Σταθερότητας είναι μέρος του ισολογισμού του δημοσίου, δεν είναι μέσα ο ιδιώτης. Το Ταμείο Χρηματοπιστωτικής Σταθερότητας είναι στη Γενική Κυβέρνηση, θεωρείται δημόσιο, υπό την εθνικολογιστική έννοια. Δεν θα μπω στα «νομικίστικα», αν είναι ή δεν είναι. Στην εθνικολογιστική έννοια, εφόσον είναι στη Γενική Κυβέρνηση, ενοποιεί τον ισολογισμό του. Ο ισολογισμός του, εν τη ουσία, είναι δημόσιο. Άρα, δεν μπορείς να του αναγνωρίζεις το κόστος και να μην του αναγνωρίζεις το όφελος που έχει.




 
Στον κ. Καραθανασόπουλο, απάντησα για το PSI, για ποιον λόγο αφορά το δημόσιο και δεν αφορά τους ιδιώτες.
Ο αναβαλλόμενος φόρος, που έθεσε ο κ. Βιλιάρδος, είναι μέσα στο κόστος. Αν δείτε στο κόστος για το δημόσιο», έχει μέσα απόσβεση DTC. Άρα, λοιπόν, συνυπολογίζουμε το κόστος του DTC και βεβαίως, τη μετατροπή DTC της Τράπεζας Αττικής.
Σε ότι αφορά στο Σχέδιο «Ηρακλής», δεν το έχουμε μέσα, κύριε Καραθανασόπουλε, διότι πληρώνει fees (αμοιβές). Δεν τα έχουμε βάλει μέσα στο όφελος του δημοσίου. Ενδεχομένως, να καταπέσουν οι εγγυήσεις. Ενδεχομένως, δεν το ξέρουμε, όμως. Άρα, προς το παρόν, δεν έχουν καταπέσει. Άρα, δεν μπορούμε να βάλουμε στον υπολογισμό. Δεν έχουμε βάλει, όμως, ούτε και τα fees που παίρνει το δημόσιο από τον «Ηρακλή». Άρα, νομίζω ότι είναι ένας δίκαιος υπολογισμός. 
Επίσης, προς τον κ. Βιλιάρδο. Σαφώς, το DTC είναι απότοκος της κρίσης. Είναι οι ζημιές που υπέστησαν οι τράπεζες από το PSI, από τα «κόκκινα» δάνεια. Αναγνωρίστηκε από το δημόσιο, συμβαίνει και σε άλλες χώρες του Νότου, κυρίως. Βεβαίως, είναι πολύ υψηλότερο στην Ελλάδα, διότι ήταν πολύ μεγαλύτερη η κρίση, η τραπεζική κρίση και η δημοσιονομική κρίση στην Ελλάδα’ απ' ότι στην υπόλοιπη Ευρώπη. Αρχίζει και πέφτει, εποπτικά είναι αναγνωρίσιμο. Είναι καλό να μειωθεί. Μιλάμε με τον κ. Χατζηδάκη. Εδώ υπάρχει μία ανταλλακτική σχέση. Μπορεί να μειωθεί γρήγορα, αλλά θα επιβαρυνθεί το δημόσιο χρέος. Επομένως, είναι κάτι που πρέπει να σταθμιστεί. Αν το αφήσουμε να αποσβεστεί από τα κέρδη των τραπεζών, θα πάρει μερικά χρόνια. Στα Business Plans των τραπεζών, θεωρούν ότι τα επόμενα τρία χρόνια θα μειωθεί, κατά 15 μονάδες βάσης, από 53% θα μειωθεί κατά 15 μονάδες. Άρα, θα πάρει αρκετά χρόνια η απόσβεση, αν την αφήσουμε.
Όμως, κύριε Βιλιάρδε, τόκους και το PSI γλίτωσε. Και εδώ να δείτε, πόσο γλίτωσε το δημόσιο τόκους και χρεολύσια. Δηλαδή, είναι τεράστιο το όφελος του δημοσίου από τόκους. Δεν το έχουμε βάλει στον υπολογισμό αυτό, δεν έχουμε βάλει τόκους, ούτε στα assets, ούτε στα liabilities. Αν τα βάζαμε, θα ήταν πολύ μεγαλύτερο όφελος του δημοσίου, διότι, όπως σας είπα, το PSI «ξεκλείδωσε» μία πολύ μεγάλη εκταμίευση δανείων, με, εντελώς, χαριστικούς όρους, με 1,1%, που ούτε η Γερμανία δεν έχει τέτοια αναχρηματοδότηση χρέους με τέτοιους όρους. Και εκεί είναι σήμερα το μεγάλο όφελος που έχει ο Υπουργός Οικονομικών. Είναι ένα από τα οφέλη που έχει, για να είμαστε δίκαιοι.
Σε ότι αφορά στα μη χρηματοδοτούμενα δάνεια, τα NPLs, πράγματι, παρά τη μεγάλη μείωση που επετεύχθη με το Σχέδιο «Ηρακλής», είχαμε μείωση στις τράπεζες. Το NPLs είναι στο σύστημα, είναι στο ιδιωτικό χρέος, κάνει θαυμάσια δουλειά η κυρία Αλαμπάση, μπορώ να το αναφέρω αυτό και αρχίζει και «ξεκλειδώνει» το ιδιωτικό χρέος. Σαφώς, και με τους servicers τώρα με το νέο νόμο, «λύνονται τα χέρια» και της Τράπεζας της Ελλάδος, δίνεται και δυνατότητα και σε άλλους φορείς να συμμετάσχουν με δανεισμό, ούτως ώστε τουλάχιστον δανειολήπτες που είναι βιώσιμοι, να μπορούν να πάρουν δάνεια, να ξαναγυρίσουν στο τραπεζικό σύστημα και έτσι να μειώσουμε κι άλλο τα «κόκκινα» δάνεια. Τα νούμερα είναι σήμερα 6%, στην Ελλάδα και 1,9%, στην Ευρωζώνη. Άρα, ακόμα έχουμε δρόμο.
Αναφορικά με τους τόκους, σας είπα, ότι δεν έχουμε υπολογίσει τους στον πίνακα, ούτε τόκους από το ενεργητικό, ούτε τόκους από το παθητικό. Επίσης, για το DTC που είπατε, το έχουμε συμπεριλάβει στο κόστος απόσβεσης. Θα δείτε, στην τελευταία σειρά του πίνακα: «Απόσβεση DTC 3,761. Μετατροπή DTC/Τράπεζα Αττικής, 239». 


 
Στον κ. Βρεττό, να πω, ότι αν δεν γινόταν το PSI, κανείς δεν θα είχε διασωθεί σήμερα. Εάν δεν γίνονταν αυτά, τα οποία σήμερα ιστορικά αναφερόμαστε για την εποχή εκείνη, τότε θα είμαστε σε άλλη χώρα σήμερα. Θα είχαμε, ενδεχομένως, αλλαγή νομίσματος ή όπως πολλοί ήθελαν και ευχόντουσαν και πρότειναν την εποχή εκείνη. Και αν πραγματικά κοιτάτε στα μάτια, όπως είπατε, τους ψηφοφόρους σας, τότε πείτε τους την αλήθεια, ότι αυτό το PSI, οι πολιτικοί, οι πολιτικές που έγιναν τότε, τα τρία μνημόνια, έσωσαν την Ελλάδα. Την επανάφεραν σε μία κανονικότητα και σήμερα είμαστε εδώ και αναφερόμαστε με ιστορικούς όρους για τα πράγματα αυτά, δηλαδή, για το όφελος. 
Τα ασφαλιστικά ταμεία, που είπατε, λαμβάνουν κάθε χρόνο επιχορήγηση από τον Προϋπολογισμό. Άρα, δεν είναι το ίδιο με τις τράπεζες. Σαφώς, πλήρωσαν το PSI, αλλά παίρνουν κάθε χρόνο, μήνας μπαίνει, μήνας βγαίνει, έρχεται ο Προϋπολογισμός και καλύπτει τις διαφορές μεταξύ εισφορών. Οι απώλειες καλύφθηκαν αμέσως τότε από το δημόσιο. 
Τώρα, εάν διασώθηκε το πολιτικό σύστημα είναι καθαρά υποκειμενικό, δεν θα μπω σε τέτοια. Πάντως, επειδή αναφέρεστε σε μένα, ακαταδίωκτο δεν έχω. Δεν έχουμε οι κεντρικοί τραπεζίτες ασυλία.
 Ο κ. Κόντης, πέρα από ότι μου θύμισε τα παιδικά μας χρόνια που παίζαμε μπάλα, τα πιο πολλά του ερωτήματα είναι αρμοδιότητας του Υπουργού Οικονομικών. Να πω, όμως, ότι οι τράπεζες έχουν καλύτερη συμπεριφορά, αναφορικά με τους μικρομεσαίους. Έχουμε την έρευνα πεδίου που κάνει η Ευρωπαϊκή Κεντρική Τράπεζα, σε συνδυασμό με την Ευρωπαϊκή Επιτροπή και αναφέρθηκα σε αυτό στο Συνέδριο Λιανικού Εμπορίου, το Σάββατο. Υπάρχει πολύ μεγάλη πρόοδος. Και οι τράπεζες λένε, ότι έχουν πιο χαλαρά κριτήρια πια προς τους μικρομεσαίους, αλλά και οι ίδιοι οι μικρομεσαίοι αναγνωρίζουν, ότι οι τράπεζες τούς δέχονται. Βεβαίως, όταν ένας μικρομεσαίος δεν παρουσιάζει εισόδημα, δεν μπορεί να χρηματοδοτηθεί από την τράπεζα. Πώς θα χρηματοδοτηθεί; Πρέπει να είναι bankable, για να χρηματοδοτηθεί. Οι τράπεζες δεν είναι «κουτές» να αφήσουν κάποιον πελάτη χρήσιμο. 
Σε κάθε περίπτωση, όμως, εμείς δεχόμαστε, ότι επειδή με την κρίση οι τράπεζες έχασαν προσωπικό, καταστήματα, πρέπει οι μη συστημικές τράπεζες, για παράδειγμα οι συνεταιριστικές, που όπως ξέρετε έχουν εξυγιανθεί, έχουν κεφάλαια που είναι μέσα στο αποδεκτό εποπτικό πλαίσιο, να εξειδικεύονται σε μικρομεσαίους. Γι’ αυτό προσπαθούμε να φτιάξουμε έναν πέμπτο πόλο, δηλαδή, ένα οικοσύστημα μικρότερων τραπεζών που θα βελτιώσει τον ανταγωνισμό στο τραπεζικό σύστημα. Και θα έρθω στο ερώτημα, τι ποσοστό του spread είναι ολιγοπώλιο. Υπάρχουν άλλοι παράγοντες, για να μπορέσουν οι μικρομεσαίες επιχειρήσεις να γίνουν πιο αποδεκτές από το τραπεζικό σύστημα.
Επίσης, αναφερθήκατε σε περιορισμούς που έχουμε από τη νομοθεσία antimoney laundering. Γι’ αυτό, αν είναι από τράπεζα ευρωζώνης σε ελληνικές τράπεζες, δεν ελέγχει κάποιος το έμβασμα. Αν είναι, βέβαια, από άλλες χώρες είναι υποχρεωμένος να το ελέγξει, γιατί αυτό επιβάλλει η νομοθεσία του antimoney laundering. 

Αναφορικά με τα ερωτήματα του κ. Καζαμία. Για εσάς είπα, κύριε Καζαμία, ότι δεν είναι όλα zero sum game. Δεν σημαίνει, ότι κερδίζει ένας χάνει ο άλλος. Αυτό που έγινε με το PSI και μετά με τις πολιτικές, που ακολουθήθηκαν από όλα τα κόμματα, είχαμε μία win - win κατάσταση. Όλοι, δηλαδή, κέρδισαν. Κέρδισε η Ελλάδα, κέρδισαν όλοι. Μάλλον, να το πω αλλιώς. Είμαστε λίγο χειρότερα, απ’ ότι θα είμαστε, αν δεν είχαμε την οιονεί χρεοκοπία,
αλλά πάντως είμαστε πολύ καλύτερα, μα πολύ καλύτερα, σε σχέση με το τι θα είμαστε, αν δεν είχαν λάβει χώρα αυτές οι πολιτικές, για τις οποίες μιλάμε τώρα με ιστορικούς όρους.
Αναφερθήκατε ότι είχα πει για υπερκέρδη τραπεζών, ότι θα ήθελα τότε να ήταν τα μεγαλύτερα. Τότε ήταν 10/12/2022. Από τότε τα επιτόκια ανέβηκαν πολύ περισσότερο, τα spreads ανέβηκαν, τώρα ανέβηκαν τα κέρδη στα τελευταία δύο χρόνια. Άρα, τώρα, θα πω, ότι τώρα έχουν επαρκέστατα κέρδη και ίσως περισσότερα απ’ ότι θα έπρεπε, να το πω έτσι. Άρα, λοιπόν, μιλάμε για δύο διαφορετικές χρονικές περιόδους. Όμως, τα κέρδη τα χρειάζονται οι τράπεζες. Προσέξτε, δεν δίνουν μέρισμα. Ακόμα, εδώ και τόσα χρόνια, έχουν να δώσουν μέρισμα πάνω από μια δεκαετία, αν δεν κάνω λάθος. Έτσι δεν είναι; Άρα, τα υπερκέρδη πάνε σε δημιουργία οργανικού κεφαλαίου. Δεν μοιράζονται σε μετόχους και τα χρειάζονται, επίσης, για να μειώσουν την αναβαλλόμενη φορολογία.
Σχετικά με τον φθηνό δανεισμό. Ο δανεισμός προς ΜΜΕ δεν είναι ακριβός τώρα, καθώς έχουμε μία αύξηση των επιτοκίων δανείων. Η έρευνα SAFE, αλλά και τα στοιχεία του Ana Credit που έχουμε στην Τράπεζα Ελλάδος, δείχνουν ότι τα επιτόκια προς μικρομεσαίους αυξήθηκαν λιγότερο, απ’ ότι αυξήθηκαν τα επιτόκια προς μεγάλες επιχειρήσεις την τελευταία περίοδο. Σαφώς, θέλουμε περισσότερο ανταγωνισμό μεταξύ των τραπεζών. Θα το πω τώρα, για να μην το λέω μετά. Σαφώς, τα spreads των επιτοκίων καταθέσεων και χορηγήσεων αυξήθηκαν αρκετά μετά τη διόρθωση των επιτοκίων προς τα πάνω της Ευρωπαϊκής Κεντρικής Τράπεζας. Το μισό μέρος μόνο μπορούμε να πούμε, ότι είναι θέμα συγκέντρωσης, το άλλο μισό είναι θέμα, ακριβώς, αυτής της διαφοράς ότι τα NPLs, ακόμα στην Ελλάδα είναι 6%, ενώ στην υπόλοιπη Ευρώπη είναι 1,9%.
Άρα, είναι πιστωτικός κίνδυνος, κατά το ήμισυ και κατά το άλλο ήμισυ, είναι υπερβολική συγκέντρωση. Βεβαίως, οφείλεται και στο γεγονός, ότι, δόξα τον Θεό, υπάρχει πολύ μεγάλη ρευστότητα στη χώρα και οι τράπεζες, δυστυχώς, δεν έχουν κίνητρο να δώσουν υψηλότερο επίπεδο στα επιτόκια καταθέσεων, κάτι που εμείς προσπαθούμε να επιτύχουμε με τον πέμπτο πόλο που προσπαθούμε να φτιάξουμε, βάζοντας περισσότερο ανταγωνισμό στο τραπεζικό σύστημα. 
Το δημόσιο δεν ήταν ο ιδανικός μέτοχος των τραπεζών τα προηγούμενα χρόνια. Δεν ήταν, δυστυχώς. Άρα, λοιπόν, το επιχείρημα πολλών που έλεγαν, ότι έπρεπε να παραμείνουν οι τράπεζες στο δημόσιο, να καθυστερήσει το ΤΧΣ, δεν με πείθει. Το δημόσιο δεν απεδείχθη καλός τραπεζίτης για τις τράπεζες τα προηγούμενα χρόνια. Το επιχείρημά σας το είπα. Έλληνες φορολογούμενοι, δημόσιο. Σίγουρα, αυτοί που δεν κέρδισαν ήταν οι μέτοχοι των τραπεζών, καθώς έχασαν όλα τους τα λεφτά. Αυτοί ήταν, πραγματικά, το zero κομμάτι στο παίγνιο. Όλοι οι άλλοι κάποιο κέρδος είχαν.
Σε ότι αφορά στην αναβαλλόμενη φορολογία, σας είπα ότι οι τράπεζες, όντως, χρειάζονται κέρδη, για να την αποσβένουν και δεν μοιράζονται τα κέρδη αυτά στους μετόχους.
Στο ερώτημα του κ. Γιαννούλη που αφορά στην Τράπεζα της Ελλάδος, αν συμβάλλουν οι τράπεζες στην οικονομική ανάπτυξη. Σαφώς, συμβάλλουν, γι’ αυτό έχουν εξυγιανθεί. Τουλάχιστον, συμβάλουν πολύ περισσότερο, απ’ ότι στο παρελθόν. Δεν έχουν πρόσβαση μόνο όσοι δεν το χρειάζονται. Αυτό είναι ένα ρητορικό σχήμα. Ξέρετε πολύ καλά ότι τα πράγματα δεν είναι έτσι.


 
Ως προς τα ερωτήματα της κυρίας Τζάκρη. Οι προμήθειες στις ελληνικές τράπεζες είναι πολύ μικρές. Είναι κάτω από το 1/3, περίπου, απ’ ότι είναι στις ευρωπαϊκές τράπεζες. Άρα, σαφώς, δεν μπορούμε να πούμε, ότι οι ελληνικές τράπεζες κερδοσκοπούν με προμήθειες. Σε ότι αφορά στο επιτοκιακό περιθώριο, σας είπα, ότι κατά το ήμισυ οφείλεται στον πιστωτικό κίνδυνο, που είναι πολύ υψηλότερος, απ’ ότι στην υπόλοιπη Ευρώπη, κατά το άλλο ήμισυ, όντως, είναι θέμα συγκέντρωσης, το οποίο προσπαθούμε να αντιμετωπίσουμε με τον πέμπτο πόλο. Για το PSI απάντησα. Δεν μπορεί να είναι έξω.
Σχετικά με την Τράπεζα Αττικής. Εδώ μου θυμίζει την παροιμία, ότι «στο σπίτι του κρεμασμένου δεν μιλάνε για σκοινί». Θα θυμάται, προφανώς, η κυρία Τζάκρη, το 2015 τι έγινε με την Τράπεζα Αττικής, πώς τότε καταβλήθηκαν προσπάθειες η Τράπεζα Αττικής να ξεφύγει από τον ρόλο της ως τράπεζα και να γίνει κάτι άλλο. Η Τράπεζα Ελλάδος μάζεψε τα «κομμάτια» που αφέθηκαν τότε, την έσωσε, της έδωσε «φιλί ζωής» και τώρα είναι μία τράπεζα με πολύ σωστή διοίκηση, με ιδιώτες μετόχους, με το ΤΧΣ μέτοχο, η οποία θα γίνει ένα κομμάτι του πέμπτου πόλου, για να βελτιώσει τον ανταγωνισμό στο τραπεζικό σύστημα.
 Ως προς τα εικονικά τιμολόγια, δεν έχει η Τράπεζα Ελλάδος αίσθηση, δεν έχει αρμοδιότητα για το θέμα αυτό ή τουλάχιστον δεν το γνωρίζουμε. 
Στην κυρία Κασιμάτη, που ρώτησε για τον ανταγωνισμό στο τραπεζικό σύστημα, όπως είπα, είναι, όντως, θέμα. Γι’ αυτό και αναπτύσσουμε τον πέμπτο πόλο.
 Στον κ. Χαλκιά και στο ερώτημα για το ελβετικό φράγκο, υπάρχει τελεσίδικη απόφαση του Αρείου Πάγου. Τι να κάνουμε εμείς ως Τράπεζα Ελλάδος;
Σε ότι αφορά στα επιτόκια νομισματικής πολιτικής, δεν μπορώ να σας μιλήσω σήμερα, διότι ξεκινάμε αύριο τις εργασίες για το Διοικητικό Συμβούλιο. Άρα, έχουμε αυτό που λέμε περίοδο ησυχίας,  silence period. Δεν μου επιτρέπεται να πω. Αυτό, όμως, που μπορώ να πω, είναι ότι τα επιτόκια δανεισμού, σαφώς θα αρχίσουν να πέφτουν από φέτος. Μιλάω για επιτόκια δανεισμού των εμπορικών τραπεζών. Δεν αναφέρομαι για κεντρικές τράπεζες.  
Για τους servicers και για τριγωνικές συναλλαγές με τράπεζες, όχι, δεν έχω υπόψη μου. Αν έχετε κάποια στοιχεία, παρακαλώ να μας τα φέρετε στην Τράπεζα Ελλάδος και θα επιληφθούμε. 
Το RRF δίνει δάνεια χαμηλότοκα και ωφελούν τους μικρομεσαίους. Δίνει δάνεια για τους μικρομεσαίους, με επιτόκιο 0,35%. Είναι ένα όφελος. Τι να κάνουμε; Να το παραβλέψουμε; Να το αφήσουμε; Είναι ένα πολύ σημαντικό όφελος για τους μικρομεσαίους και είναι μέρος του RRF η Ευρωπαϊκή Τράπεζα Επενδύσεων και η Ελληνική Αναπτυξιακή Τράπεζα. Τα τελευταία δύο χρόνια, παίζουν έναν πολύ σημαντικό ρόλο και στηρίζουν τις εμπορικές τράπεζες, μικρές και μεγάλες, στο να αρχίσουν να «ανοίγουν την κάνουλα» περισσότερο εύκολα προς μικρομεσαίες επιχειρήσεις. 
Ως προς την παραγωγή, ναι, συμφωνούμε απολύτως. Δεν έχω καμία αμφιβολία, ότι χρειαζόμαστε μια ένεση παραγωγικότητας στον αγροτικό τομέα, αλλά δεν είναι μόνο θέμα κυβερνήσεως αυτό. Είναι θέμα και νοοτροπίας. Παράδειγμα, στον θεσσαλικό κάμπο, μόνο βαμβάκι; Γιατί όχι θερμοκήπια, γιατί όχι άλλα προϊόντα, γιατί όχι προϊόντα άλλα που έχουν μεγαλύτερη οικονομική απόδοση;
Μιας και είστε εδώ, να δούμε και τον αναπτυξιακό νόμο, μιας και λέτε για παραγωγικό μοντέλο. Να δούμε, μήπως πρέπει να ενισχύσουμε περισσότερο επενδύσεις βιώσιμες, για παράδειγμα, σε θερμοκήπια; Να το δούμε λίγο. Το λένε οι γραφές, το λένε όλοι οι σοφοί επιστήμονες. Εγώ είμαι ο «τελευταίος τροχός της αμάξης» που θα το έλεγα. Απλώς,


 
το διάβασα και το μεταφέρω, ότι στην Ολλανδία ένα εκτάριο, αν θυμάμαι, η αγοραία του τιμή είναι 200 ευρώ και στην Ελλάδα 20 ευρώ. Να δούμε, μήπως κάνουμε κάτι λάθος; Δεν θέλω να μπω σε άλλα «χωράφια», αλλά ως οικονομολόγος απάντησα, όχι ως κεντρικός τραπεζίτης. 
Ρωτήσατε, κύριε Χαλκιά, πώς πάνε τα δάνεια, μεταξύ μικρών και μεγάλων επιχειρήσεων. Έχουμε στοιχεία από το Ana Credit για τα νέα δάνεια. Το 28% των δανείων κάθε χρόνο, είναι προς τις μικρομεσαίες επιχειρήσεις, από το σύνολο. Άρα, λοιπόν, υπάρχει βελτίωση σημαντική.
 Στον κ. Μπουκώρο και στην ερώτησή του για τη στεγαστική κρίση. Οι τράπεζες, αν υπάρχει ζήτηση με όρους χρηματοδοτήσιμους, θα το κάνουν. Πάντως, στο παρελθόν έχουν «καεί». Άρα, είναι προσεκτικές. Όμως, εάν υπάρχει ζήτηση με όρους που θα είναι χρηματοδοτήσιμοι, δεν έχουν λόγο να μην το κάνουν. Η Κυβέρνηση νομίζω, ότι πήρε σωστά μέτρα, σε ότι αφορά στη βίζα. Αυτό είναι ένα θέμα που μειώνει την πίεση στην κατοικία και είναι θετικό αυτό. 
ΧΡΗΣΤΟΣ ΜΠΟΥΚΩΡΟΣ: Αν μου επιτρέπετε μία διευκρίνιση, σχετικά με αυτό που θέλετε να απαντήσετε, κύριε Διοικητά. Είπα για κάποια μικρά δάνεια προς τους κτηνοτρόφους της χώρας, ως κεφάλαιο κίνησης, μέσω της Αγροτικής Τράπεζας, τα οποία είχαν δοθεί άτοκα το 2008. Αμέσως μετά, το 2009, το 2010, μονομερώς, έγιναν έντοκα αυτά τα δάνεια. Τώρα εσείς έχετε ζητήσει από την PQH, που είναι εκκαθαρίστρια τράπεζα, να καταβληθούν αυτά τα χρήματα. Έχουν τετραπλασιαστεί τα ελάχιστα χρήματα που πρέπει να πληρώσουν, ίσως και παραπάνω και καταλαβαίνετε, ότι αυτό που είχε δοθεί ως «αντάλλαγμα» για τις ενισχύσεις που είχαν δοθεί στους αγρότες, το περίφημο πακέτο των 500 εκατομμυρίων, είναι κάπως άδικο γι’ αυτό τον κλάδο της παραγωγής. 
Κάνω αυτά τα ερωτήματα, γιατί εγώ δεν είμαι μέλος της Επιτροπής Οικονομικών Υποθέσεων, είμαι μέλος της Επιτροπής Παραγωγής και Εμπορίου. Γι’ αυτό θέτω αυτά τα ερωτήματα.
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδας): Η PQH δεν είναι τράπεζα, δουλεύει κάτω από συγκεκριμένη νομοθεσία για το δημόσιο συμφέρον. Δεν μπορεί να κάνει τις ρυθμίσεις που κάνουν οι τράπεζες. Έχουν ποινική ευθύνη οι υπάλληλοι της PQH.
ΧΡΗΣΤΟΣ ΜΠΟΥΚΩΡΟΣ: Είχε τεθεί, όμως, κύριε Διοικητικά το ζήτημα στην Τράπεζα της Ελλάδος.
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδας): Είχε τεθεί και η Τράπεζα της Ελλάδος απάντησε, ότι χρειάζεται να υπάρχει νομοθετική ρύθμιση.
ΧΡΗΣΤΟΣ ΜΠΟΥΚΩΡΟΣ: Δηλαδή, απαιτείται νομοθετική ρύθμιση;
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδας): Βεβαίως, δεν μπορεί να το κάνει από μόνη της.
ΧΡΗΣΤΟΣ ΜΠΟΥΚΩΡΟΣ: Αντιλαμβάνεστε ότι είναι δύο μέτρα και δύο σταθμά. 
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδας): Έχουν έρθει πάρα πολλοί βουλευτές στο γραφείο μου και δεν το ξέρουν ότι η PQH δεν είναι τράπεζα. Είναι εκκαθαριστής η PQH. Είναι δημόσιο, δουλεύει για το ελληνικό δημόσιο. Άρα, λοιπόν, θέλει ρύθμιση αυτό για να γίνει. Δεν μπορεί να γίνει, ούτε καν με την εποπτική επίνευση της Τράπεζας της Ελλάδος. Βεβαίως, δεν μπορεί να γίνει με πρωτοβουλία των υπαλλήλων της PQH, θα έχουν ποινική ευθύνη.  Ευχαριστώ πολύ.




ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Κουκουλόπουλος.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ: Το κόστος ανακεφαλαιοποίησης εξυγίανσης των μη συστημικών τραπεζών σε έκθεση της Τραπέζης της Ελλάδος αναφέρεται ότι είναι 17,6 δις και εδώ στον πίνακα που πήραμε είναι 14,4 δις. Είναι 3,2 δις η διαφορά. 
ΙΩΑΝΝΗΣ ΣΤΟΥΡΝΑΡΑΣ (Διοικητής της Τράπεζας της Ελλάδας): Στον πίνακα έβαλα το δημόσιο μόνο. Το ΤΕΚΕ δεν είναι δημόσιο, γι’ αυτό δεν το συμπεριέλαβα. Το ΤΕΚΕ χρηματοδοτείται από εισφορές τραπεζών, γι’ αυτό δεν το έβαλα μέσα στον υπολογισμό αυτό.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Ξηρουχάκης.
ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος του Ταμείου Χρηματοπιστωτικής Σταθερότητας): Θα προσπαθήσω να απαντήσω στις ερωτήσεις με τη σειρά που ετέθησαν, αν και ήταν πολλές. 
Ξεκινάω από τη μελέτη του ΚΕΠΕ. Πρέπει να αποσαφηνίσουμε, ότι το ΚΕΠΕ, το οποίο αναφέρθηκε από τους περισσότερους ομιλητές, δεν πραγματοποίησε κάποια μελέτη. Απλά, έκανε μία ολιγοσέλιδη ανάλυση επικαιρότητας, όπως το ίδιο την ονομάζει, από τα δημοσιευμένα στοιχεία και εξήγαγε κάποια συμπεράσματα, τα οποία, σε μεγάλο βαθμό, και λυπάμαι που θα το πω αυτό, δεν είναι ορθά. Δεν είναι ορθά, διότι κανείς δεν θα μπορούσε να οδηγηθεί σε ασφαλή συμπεράσματα, αν δεν ήταν σε θέση να πραγματοποιήσει μία εμπεριστατωμένη έρευνα πεπραγμένων οικονομικών συνθηκών micro και macro της εποχής και της σημερινής βεβαίως για τις ενέργειες του ΤΧΣ, σε όλες τις φάσεις από την ίδρυσή του και μετά. 
Επίσης, δεν θα ήταν σωστή, διότι δεν κοίταξε, -και θα επανέλθω και σε απάντηση άλλης ερώτησης- τα ευρύτερα δημόσια οικονομικά, σε σχέση με τις ανακεφαλαιοποιήσεις. Ίσως, θα ήταν χρήσιμο, για όποιον επιθυμεί να κάνει μία ολοκληρωμένη και εμπεριστατωμένη ανάλυση των γεγονότων και των ποσών που τα συνόδευσαν, να αξιοποιήσει τη σημερινή ομιλία του κ. Διοικητή και τα αναφερόμενα σε αυτήν. Άλλωστε, ξαναέρχομαι στο θέμα του ΚΕΠΕ, το ίδιο το ΚΕΠΕ στην κατακλείδα της ανάλυσης επικαιρότητας, λέει, επί λέξει, «πώς καθίσταται αναγκαία η περαιτέρω ανάλυση», δια μελέτης προφανώς, «για την αποτίμηση της παρέμβασης του ελληνικού δημοσίου». 
Αυτό, ακριβώς, σκοπεύει, οσονούπω, να κάνει το Ταμείο. Να ενημερώσω, κύριε Πρόεδρε, την Επιτροπή σας πώς βρισκόμαστε, ήδη, σε προχωρημένες συζητήσεις για την εκπόνηση σχετικής έγκριτης μελέτης με συμβούλους διεθνούς ακαδημαϊκού φορέα μεγάλου κύρους, αλλά και ανεξάρτητου αδέσμευτου μελετητικού και ερευνητικού οργανισμού, εγχώριου προφανώς, που ασχολείται με μείζονα ζητήματα της ελληνικής οικονομίας. Η μελέτη αυτή αναμένεται να δημοσιευθεί στα τέλη του τρέχοντος έτους. Επαναλαμβάνω, το θέμα της μελέτης θα είναι η επίπτωση του Ταμείου, αλλά και η ευρύτερη επίπτωση των ανακεφαλαιοποιήσεων και στον δημόσιο τομέα. Βεβαίως, θα επικεντρωθεί κυρίως στο Ταμείο.

Σε ότι αφορά τώρα στο πραγματικό κόστος των ανακεφαλαιοποιήσεων. Ξεκινώντας, θα ήθελα να αναφερθώ σε μία παρανόηση, η οποία οδηγεί συχνά σε λάθος συμπεράσματα, αναφορικά με το τελικό οικονομικό αποτέλεσμα της ανακεφαλαιοποίησης των τραπεζών για το δημόσιο. Προς αποκατάσταση της πραγματικότητας επισημαίνω, ότι ο ισολογισμός του ΤΧΣ, στον οποίο εξαντλούνται οι όποιες αναλύσεις επικαιρότητας προς το παρόν και εκτιμήσεις
 
εκτιμήσεις, σχετικά με το κόστος όφελος, είναι μόνο μία μικρή εικόνα της άσκησης των ανακεφαλαιοποιήσεων, μερικά μόνο κομμάτια, όπως είπε χαρακτηριστικά και ο κ. Βερύκιος, ενός πολύ μεγαλύτερου παζλ. 
Η μεγάλη εικόνα είναι τα δημόσια οικονομικά. στα οποία συνυπολογίζονται, σωστά κατά την άποψή μας, πέραν του καθαρού κέρδους ή της ζημιάς από τις ανακεφαλαιοποιήσεις με πόρους του ΤΧΣ, τα έσοδα από το πρόγραμμα  ELA για το δημόσιο, όταν αυτό ήταν ενεργό και βεβαίως, από το PSI. Από τον πίνακα του κ. Διοικητή, αυτό οδηγεί σε ένα ποσό 43,7 δισεκατομμύρια, επί συνολικό οφέλους, που συμπεριλαμβάνει, βεβαίως, και το ΤΧΣ, 53,7 δισεκατομμύρια. Το πλεόνασμα, δηλαδή, προκύπτει 3,5 δισεκατομμύρια, όπως άλλωστε αναφέρθηκε από τον κ. Υπουργό και τον κ. Διοικητή. Άρα, τα κομμάτια του παζλ, τα οποία συνθέτουν αυτή τη μεγαλύτερη εικόνα των επιπτώσεων των ανακεφαλαιοποιήσεων στα δημόσια οικονομικά  παραμένουν συνήθως, άγνωστο γιατί, εκτός συνολικής εξίσωσης.
 Πάμε τώρα στη μικρότερη εικόνα, δηλαδή, του Ταμείου. Με βάση αυτά τα οποία μόλις είπα, η σύγκριση της αξίας των κεφαλαίων που κατέβαλλε το Ταμείο για την ανακεφαλαιοποίηση των συστημικών τραπεζών, προκειμένου να αποφευχθούν, κατά το δυνατόν, βεβαίως, διαταραχές, που θα συνεπαγόταν σημαντικότερο και ανυπολόγιστο οικονομικό κόστος για το σύνολο της οικονομίας, ως συνέπεια, προφανώς, πιθανής ενδεχόμενης τότε κατάρρευσης του τραπεζικού συστήματος, αν συγκρίνονται με τη σημερινή αξία, δηλαδή, τα έσοδα από τις αποεπενδύσεις, μάλλον, αυτό είναι εσφαλμένο. 
Πρέπει να επαναλάβω μάλλον και είναι χρήσιμο, δίνοντας μεγαλύτερη έμφαση, ότι το ΤΧΣ κατέβαλε 30,9 δισεκατομμύρια στην ανακεφαλαιοποίηση των συστημικών τραπεζών και 14,4 για την εξυγίανση του χρηματοπιστωτικού τομέα για το χρηματοδοτικό κενό, δηλαδή, των υπό εξυγίανση ιδρυμάτων και το κεφάλαιο μεταβατικών πιστωτικών ιδρυμάτων. Αρχικά, όταν το Ταμείο δημιουργήθηκε, δεν δημιουργήθηκε, όπως όλοι ξέρουμε, έχοντας ως αποστολή να αποτελέσει ένα ιδιωτικό «όχημα» στα πρότυπα των ιδιωτικών επενδυτικών κεφαλαίων, που θα απέβλεπε σε κέρδος, αλλά δημιουργήθηκε ως ένα «όχημα ειδικού σκοπού» διασφάλισης της χρηματοπιστωτικής σταθερότητας, με στόχο την προστασία των καταθετών, των πολιτών -το είπαν και το παραδέχτηκαν αρκετοί από τους ομιλητές- και την αδιάλειπτη παροχή χρηματοδότησης των τραπεζών και της πραγματικής οικονομίας, δηλαδή, των επιχειρήσεων και των νοικοκυριών με κεφάλαια. 
Ο σκοπός του Ταμείου ήταν η διασφάλιση της σταθερότητας του τραπεζικού συστήματος, προκειμένου να δημιουργηθεί το «δίχτυ ασφαλείας» για την ενίσχυση της κεφαλαιακής επάρκειας των πιστωτικών ιδρυμάτων της χώρας, σε περίπτωση που θα βρισκόντουσαν σε κατάσταση σημαντικής συρρίκνωσης των κεφαλαίων τους, πράγμα που συνέβη, όπως όλοι ξέρουμε. Σε αυτό το περιβάλλον δημοσιονομικής και οικονομικής κρίσης και με τα τότε δεδομένα και φυσικά, σε συμμόρφωση με τις προβλέψεις των δανειακών συμβάσεων που η Ελληνική Δημοκρατία είχε υπογράψει, ενεργοποιήθηκαν οι διατάξεις του Ταμείου για την παροχή κεφαλαιακής ενίσχυσης στα πιστωτικά ιδρύματα. 
Πρέπει, λοιπόν, να γίνει κατανοητό, ότι τα ποσά που καταβλήθηκαν για την ανακεφαλαιοποίηση και την εξυγίανση των πιστωτικών ιδρυμάτων σε καμία περίπτωση δεν ήταν ελεύθερη επενδυτική επιλογή, με βάση τους κανόνες αγοράς, στην οποία κίνητρο, συνήθως ή πάντα, είναι το κέρδος. Ήταν μία εθνική ανάγκη για τη διασφάλιση της χρηματοπιστωτικής σταθερότητας. Εδώ ανοίγω παρένθεση, λέγοντας ότι έτσι επετεύχθη η χρηματοπιστωτική σταθερότητα, σε απάντηση, κύριε Πρόεδρε, ερωτήματος ενός εκ των κυρίων ομιλητών, ώστε να μην «εκτροχιαστεί» τελείως η εθνική οικονομία με ανυπολόγιστες συνέπειες για την κοινωνία.
Άρα, πού καταλήγει αυτό; Επιφανειακές και απλοϊκές αναλύσεις περί κόστους οφέλους, που δεν λαμβάνουν υπόψη πλειάδα από έμμεσους παράγοντες τεράστιας οικονομικής σημασίας, όπως, παραδείγματος χάρη, η προστασία των καταθέσεων των πολιτών, η απρόσκοπτη πρόσβαση σε δανειακά κεφάλαια επιχειρήσεων και νοικοκυριών και η αδυναμία συνέχισης της πάσης φύσεως οικονομικής δραστηριότητας, μετά από μία ενδεχόμενη κατάρρευση των τραπεζών, μάλλον, δεν εμφανίζουν την ορθή εικόνα της πραγματικότητας. 
Πρέπει, στο σημείο αυτό, να τονίσουμε, ότι, πέραν και πάνω από την άμεση κεφαλαιακή ενίσχυση των τραπεζών, ο ρόλος του Ταμείου ήταν καταλυτικός -και αυτό είναι μια απάντηση σε ερώτημα που ετέθη- στη βελτίωση του πλαισίου εταιρικής διακυβέρνησης των τραπεζών, των επιδόσεων των διοικητικών συμβουλίων, καθώς και στην ενίσχυση των ισολογισμών των τραπεζών, μέσω της επιτάχυνσης, της εξυγίανσης των μη εξυπηρετούμενων δανείων, μέσω της προετοιμασίας και υλοποίησης πρωτοβουλιών συστημικού, αλλά και ειδικού χαρακτήρα, καθώς και τη συνεχή παρακολούθηση των επιδόσεων των διοικήσεων. 
Θα ήθελα στο σημείο αυτό, να επισημάνω την πρωτοβουλία του Ταμείου για τη δημιουργία του Συστήματος Προστασίας Περιουσιακών Στοιχείων, γνωστό σήμερα ως «ΗΡΑΚΛΗ», που αποτέλεσε καθοριστικό παράγοντα, πέραν των ανακεφαλαιοποιήσεων, στην αναβίωση του τραπεζικού συστήματος της χώρας. Άρα, η αξία των 46,2 δισεκατομμυρίων, που κατέβαλε το Ταμείο, δεν μπορεί ούτε πρέπει να συγκριθεί με τη σημερινή αξία των συμμετοχών του, αλλά με τη διασφάλιση και του συνόλου των καταθέσεων, που, τον Ιούνιο του 2013, θυμίζω ήταν 215 δισεκατομμύρια, εκ των οποίων 100 ήταν μη εγγυημένες. 
Να θυμίσω, επίσης, ότι στην Κύπρο το «κούρεμα» των μη εγγυημένων καταθέσεων, που επιβλήθηκε στα πλαίσια του σχεδίου διάσωσης το 2013, ήταν 40%. 
Ένα άλλο ζήτημα που αναφέρθηκε εκτενώς από τους αξιότιμους ομιλητές, ήταν αυτό του χρονισμού, δηλαδή, γιατί το Ταμείο αποφάσισε και επέλεξε το 2023 και τις αρχές του 2024, για να κάνει τις αποεπενδύσεις που ξέρουμε από τρεις από τις συστημικές τράπεζες πουλώντας και ένα κομμάτι της τέταρτης. 
Η οικονομική συγκυρία το 2023 και το 2024 για τον τραπεζικό κλάδο, μέχρι και αυτή τη στιγμή, δεν θα μπορούσε να είναι ευνοϊκότερη, τόσο στο μακροοικονομικό περιβάλλον όσο και στο μικροοικονομικό, για την επιτυχημένη διάθεση των μετοχών του Ταμείου. Γιατί; Πρώτον, η αύξηση στο ΑΕΠ της χώρας ήταν 2% το 2023, δηλαδή, πενταπλάσια, σε σχέση με τον μέσο όρο της ευρωζώνης, που ήταν 0,4%, ενώ η απασχόληση αυξήθηκε το τελευταίο τρίμηνο του 2023, κατά  1%, σε ετήσια βάση και 0,5%, σε τριμηνιαία βάση, με υψηλότερους ρυθμούς από τον μέσο όρο της ευρωζώνης. 
Δεύτερον, το 2023 αποτέλεσε χρονιά ρεκόρ κερδοφορίας για τις ελληνικές τράπεζες. Οι τέσσερις συστημικές τράπεζες της χώρας ανακοίνωσαν κέρδη μετά από φόρους και διακοπτόμενες δραστηριότητες, ύψους 3,8 δισεκατομμυρίων, έναντι 3,4 δις το 2022, χάρη στην ώθηση από τα υψηλότερα επιτόκια, τον έλεγχο των λειτουργικών εξόδων, τον περιορισμό του πιστωτικού κινδύνου και του κόστους αυτού και την ισχυρή ρευστότητα και τη συνεχιζόμενη βελτίωση της κεφαλαιακής τους βάσης. 
Τρίτον, αποτυπώθηκε στις αποτιμήσεις όλο αυτό το θέμα της κερδοφορίας, που αυξήθηκαν σημαντικά, ξεπερνώντας σε κάποιες περιπτώσεις το 2023 και ευρωπαϊκές τράπεζες. Να θυμίσω, ότι τα προηγούμενα έτη υπολείπονταν σημαντικά απ’ όλες τις


 
ευρωπαϊκές τράπεζες. Ο δείκτης τιμή προς λογιστική αξία, που ήταν στο τέλος του 2022, στο 0,48, έφτασε στο τέλος 2023, στο 0,75. Σχεδόν, διπλασιάστηκε.
Τέταρτον, για τη χρονική περίοδο 30/6/2022 με 31/3/2023, ο δείκτης των ελληνικών τραπεζών, ο FTSE/Athex Banks, παρουσίασε άνοδο 140%, υπερακοντίζοντας τον Γενικό Δείκτη Τιμών Χρηματιστηρίου Αθηνών, αλλά και τον ευρωπαϊκό δείκτη τραπεζών, που ήταν, αντίστοιχα, 75% και 52%, ενώ ο δείκτης των 500 μεγαλύτερων εταιρειών της Αμερικής παρουσίασε άνοδο 39%. Ο αντίστοιχος ευρωπαϊκός δείκτης 600 τραπεζών αυξήθηκε, κατά 26%. Αντιλαμβάνεστε ότι το ράλι που επιδόθηκαν οι ελληνικές τράπεζες ήταν πρωτοφανές και αυτό ήταν μία από τις παραμέτρους που εκμεταλλευτήκαμε με την αποεπένδυση. 
Επιπρόσθετα, θα πω για τους δείκτες μεταβλητότητας, που δείχνουν ότι ήταν σε πολύ χαμηλά επίπεδα. Όσο πιο χαμηλοί είναι οι δείκτες αυτοί, τόσο περισσότερο καταδεικνύεται ότι η αγορά ανεβαίνει σταθερά. 
Τέλος, η πλειονότητα, εάν όχι το σύνολο, των επενδυτικών τραπεζών, που παρακολουθούν και δημοσιεύουν αναλύσεις για τις ελληνικές τράπεζες σε τριμηνιαία βάση, συνιστούσαν όλο το 2023 αγορά και για τις τέσσερις ελληνικές συστημικές τράπεζες και είχαν αναβαθμίσει τις τιμές στόχους τους σημαντικά. 
Να θυμίσω, επίσης, ότι η αποεπένδυση, γιατί μιλάμε πολύ για την απόκτηση επενδυτικής βαθμίδας, που είναι ένα τεράστιο γεγονός για τη χώρα, αποτέλεσε και αυτή έναν σημαντικό καταλύτη οικονομικών εξελίξεων, ένας εκ των οποίων ήταν η αναβάθμιση, που είχε προεξοφληθεί, βεβαίως. Ιστορικό ορόσημο για τη χώρα.
Το 2024 αναμένεται μία μεταβατική χρονιά για την οικονομία της ευρωζώνης, όπως όλοι ξέρουμε. Ο πληθωρισμός μεν υποχωρεί, αλλά, παράλληλα, αναμένεται υποχώρηση των επιτοκίων, που είναι, πλέον, μία ορατή προοπτική, μετά από μία διετία συνεχόμενων αυξήσεών τους. Αυξήθηκαν δύο χρόνια τώρα, όσο δεν είχαν αυξηθεί πολλές δεκαετίες. 
Ο ρυθμός αύξησης του πραγματικού ΑΕΠ της ελληνικής οικονομίας εκτιμάται από την Τράπεζα της Ελλάδος στο 2,3% για το 2024 και 2,5% για το 2025, μειούμενος το  2026 στο 2,3%. Άρα, μπροστά μας τα πράγματα, ίσως, να μην είναι, όσο καλά ήταν πέρσι. 
Η Bank of America, το λέω αυτό επειδή έγινε αναφορά σε μεγάλες διεθνείς τράπεζες που δίνουν υψηλές τιμές στόχους για τις ελληνικές τράπεζες, εκτιμά πώς η μέση απόδοση μετοχικού κεφαλαίου για τις ελληνικές τράπεζες θα μειωθεί από το 16,5% το 2023, στο 11% το 2026, λόγω της μείωσης των καθαρών επιτοκιακών περιθωρίων, απόρροια, δηλαδή, της αναμενόμενης μείωσης των επιτοκίων της ΕΚΤ, που θα έχει αναπόφευκτα αρνητικό αντίκτυπο στα κέρδη των ελληνικών τραπεζών, ενώ σημειώνει παράλληλα ενδεχόμενη αύξηση φέτος και του χρόνου του κόστους κινδύνου, λόγω της υστέρησης της επίδρασης των αυξήσεων των επιτοκίων στις αποπληρωμές των δανείων και της επιβράδυνσης του επενδυτικού κύκλου. 
Θα πω άλλα δύο παραδείγματα. Η Moody’s το 2024 λέει, ότι οι τράπεζες θα αντιμετωπίσουν μεγαλύτερες προκλήσεις στο να επιτύχουν σημαντική μείωση των μη εξυπηρετούμενων ανοιγμάτων, ενώ η Morgan Stanley σημειώνει, ότι οι επενδυτές θεωρούν ότι τα ανοδικά περιθώρια για τις ελληνικές τράπεζες το 2024 είναι λιγότερο ελκυστικά μετά από το σημαντικό Rerating στις αποτιμήσεις του 2023. Για την οικονομία του χρόνου, δεν θα επεκταθώ περαιτέρω. Υπάρχουν πολλές αντίστοιχες αναλύσεις επενδυτικών τραπεζών και οίκων αξιολόγησης που καλύπτουν τις επενδυτικές τράπεζες στο ίδιο πνεύμα. 




 
Όλα αυτά, όμως, καταδεικνύουν, με εμφατικό τρόπο, ότι η χρονική συγκυρία, που επιλέχθηκε για την υλοποίηση της στρατηγικής αποεπένδυσης, ήταν η, πλέον, κατάλληλη για την επίτευξη του στόχου, ο οποίος δεν ήταν άλλος από την αποτελεσματική και ολική αποεπένδυση, μέχρι το τέλος του 2025, όπως επιτάσσει ο νόμος. 
Ένα άλλο ερώτημα που τέθηκε, ήταν για τα αντίστοιχα ξένα σχήματα και πώς αυτά είχαν κερδοφορία, κατ’ εκτίμηση. Να δούμε, τι ακριβώς συνέβη. Στην Αμερική, υπάρχει η αίσθηση -και είναι πραγματικότητα μερικώς, ότι, σύμφωνα και με τα δημοσιεύματα των αμερικανικών υπηρεσιών, οι τράπεζες, στα πλαίσια του TARP (Troubled Asset Relief Program) που ήταν το συνολικό πρόγραμμα, το ένα από τα έξι προγράμματα του TARP φαίνεται ότι είχε θετικό πρόσημο. Κατάφερε, πράγματι, να λάβει καθαρά κέρδη, μετά από πληρωμές, πωλήσεις, μερίσματα, τόκους κ.λπ., ύψους 16,3 δισεκατομμυρίων. Αυτό, όμως, αφορά ένα από τα έξι προγράμματα, υπό την «ομπρέλα» του προγράμματος TARP. Συνολικά, το TARP είχε ζημία 31,1 δισεκατομμύρια για όλη τη διάρκεια της ζωής του προγράμματος, δηλαδή, από το 2008 έως τον Σεπτέμβριο του 2023, με δεδομένο ότι από τα έξι προγράμματα, τα δύο των τραπεζών και άλλο ένα, ήταν κερδοφόρα. Τα υπόλοιπα ήταν ζημιογόνα. Σχετικές λεπτομέρειες είναι αναρτημένες στον επίσημο ιστότοπο του Υπουργείου Οικονομικών των ΗΠΑ. 
Σε ότι αφορά στο UKFI  (UK Financial Investments), οι Βρετανοί, για να  διασώσουν δύο από τις συστημικές τους τράπεζες, οι ζημίες τους ανήλθαν στα 23,2 δισεκατομμύρια λίρες, σύμφωνα με δημοσιευμένα στοιχεία του 2018, από αρχική επένδυση 136,6 δισεκατομμύρια λίρες. Να τονίσω, ότι ακόμα δεν έχει ολοκληρωθεί η αποεπένδυση στην τράπεζα NatWest, οπότε οι πιθανότητες είναι ότι οι ζημιές αυτές, δηλαδή, τα 23,2 δισεκατομμύρια, θα διευρυνθούν. 
ΑΛΕΞΑΝΔΡΟΣ ΚΑΖΑΜΙΑΣ: (Ομιλεί εκτός μικροφώνου) Πώς το ξέρετε αυτό; Πώς βγάζετε συμπεράσματα;
ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος του Ταμείου Χρηματοπιστωτικής Σταθερότητας): Εκτίμηση είναι.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Παρακαλώ, κύριε συνάδελφε, μην διακόπτετε. Συνεχίστε, κύριε Ξηρουχάκη.
ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος του Ταμείου Χρηματοπιστωτικής Σταθερότητας): Θέλετε, τότε, να μείνουμε στα 23,2 δις;
Τέλος, το 2012, όταν η Ισπανία δημιούργησε το SAREP, αυτός ο Οργανισμός παρέλαβε προς διαχείριση 51 δισεκατομμύρια «κόκκινα» περιουσιακά στοιχεία. Αυτά χρηματοδοτήθηκαν, κυρίως, από έκδοση ομολόγων, ποσού 50 δισεκατομμυρίων. Έως τον Ιούνιο του 2025, το 45% από αυτά είχαν ρευστοποιηθεί, αλλά οι ζημιές ανέρχονταν στα 10,5 δισεκατομμύρια. Καταληκτική ημερομηνία γι’ αυτό το πρόγραμμα είναι το 2027. Και πάλι αναμένεται, ότι θα αυξηθούν οι συνολικές ζημιές και σε αυτή την περίπτωση.
Ένα άλλο ερώτημα, το οποίο ετέθη, είναι για τα μερίσματα του ΤΧΣ από μετοχές εταιρειών που διακρατούν και διαχειρίζονται ομόλογα μεσαίας και χαμηλής προτεραιότητας εξασφάλισης. Αυτά, πράγματι, εκδόθηκαν, λόγω τιτλοποίησης απαιτήσεων από μη εξυπηρετούμενα δάνεια. Τις μετοχές αυτές τις έλαβε το Ταμείο δωρεάν, δηλαδή, χωρίς να καταβάλει κάποιο αντίτιμο. Μάλιστα, αυτές οι μετοχές δόθηκαν σε όλους τους μετόχους των δύο τραπεζών, αντίστοιχα, επίσης, δωρεάν. Έχουμε εισπράξει, από αυτές τις μετοχές,  13,4 εκατομμύρια από μερίσματα



Έγγραφο1
Πριν αναφερθώ στο θέμα της Εθνικής Τράπεζας, θα ήθελα να πω για το δικαίωμα της αρνησικυρίας του Υπουργού Οικονομικών και να αναφέρω τι λέει ο νόμος, σε σχέση με την πώληση, τη διάθεση μετοχών. Το Ταμείο, για να διαθέσει μετοχές, σε κάθε περίπτωση, πρέπει να λάβει εκθέσεις αποτίμησης από δύο ανεξάρτητους χρηματοοικονομικούς συμβούλους. Το Ταμείο πάντα τις λαμβάνει αυτές. Προφανώς, το Διοικητικό του Συμβούλιο είναι δεσμευμένο, αν δεν έχει αυτές τις αποτιμήσεις, να μην προχωρήσει σε οποιαδήποτε πώληση. Σε αυτή και μόνο την περίπτωση και εφόσον η απόφαση είναι να κινηθεί  -για κάποιον λόγο δεν έχει συμβεί ποτέ- το  Διοικητικό Συμβούλιο του Ταμείου, εκτός των ορίων που θέτουν οι δύο χρηματοοικονομικοί σύμβουλοι, τότε ο εκάστοτε Υπουργός Οικονομικών έχει το δικαίωμα αρνησικυρίας, δηλαδή, να μην δεχτεί αυτή την πρόταση από την πλευρά του Ταμείου. 
Τέλος, για την Εθνική Τράπεζα έγινε ερώτηση, γιατί πουλήθηκε στα 5,30 ευρώ. Να θυμίσω, ότι στις 17/11/2023 ολοκληρώσαμε την επιτυχή διάθεση του ποσοστού 22,22% από το σύνολο 40,39% της Εθνικής Τράπεζας, μέσω μιας συναλλαγής FMO (Fully Marketed Offering) σε Έλληνες και ξένους επενδυτές. Η συνολική αξία της συναλλαγής ανήλθε στα 1,067 δισεκατομμύρια, με πολύ υψηλή υπερκάλυψη. Έγινε μια ερώτηση, γιατί αφού υπήρχε τόσο ψηλή υπερκάλυψη, δεν πήραμε μεγαλύτερη τιμή. Εδώ, ίσως, να είναι λίγο τεχνικό, αλλά θα το πω, όσο πιο απλά μπορώ, η υπερκάλυψη προκύπτει στο εύρος τιμών που οι επενδυτές καλούνται να τοποθετηθούν. Το εύρος τιμών για την Εθνική Τράπεζα τότε ήταν 5€ με 5,40€.
Τελικά ολοκληρώθηκε στο 5,30 ευρώ, γιατί είδαμε, ότι η ποιότητα των επενδυτών που είχαν καλύψει από αυτό το ποσό και πάνω, το 5,30 ευρώ, δηλαδή, μέχρι 5,40 ευρώ, ήταν το μείγμα των επενδυτών, που θα ήθελε το Ταμείο να διαθέσει τις μετοχές, με στόχο πάντα μελλοντικά η Εθνική Τράπεζα, αλλά και οι άλλες, να έχουν αξιόπιστους μακρόπνοου, κυρίως, όχι αποκλειστικά, αλλά κυρίως, μακρόπνοου χαρακτήρα επενδυτές. Άρα, το να συγχέεται η υπερκάλυψη με την τιμή είναι μάλλον λάθος. 
Τέλος, για τα audit committees, βεβαίως, ενημερωνόμαστε για όλα τα τεκταινόμενα στα διοικητικά συμβούλια. Ενημερωνόμασταν πριν αποχωρήσουμε από τις τρεις συστημικές, τώρα έχει μείνει η Εθνική Τράπεζα και η μη συστημική Τράπεζα Αττικής. Ενημερωνόμαστε για όλα τα τεκταινόμενα στα διοικητικά συμβούλια, προφανώς και για όλες τις επιτροπές, μεταξύ των οποίων είναι και τα audit committees. Ευχαριστώ, κύριε Πρόεδρε. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Τον λόγο έχει ο κ. Παππάς.
ΝΙΚΟΛΑΟΣ ΠΑΠΠΑΣ: Κύριε Ξηρουχάκη, είμαι βέβαιος, ότι θέλετε να συμβάλετε στο έργο της Επιτροπής. Σας ρώτησα για τις εκθέσεις διάθεσης. Μήπως τις έχετε μαζί σας; Δεν τις έχετε. Θα μπορούσατε να μας τις καταθέσετε, αν έχετε την καλοσύνη;
ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος του Ταμείου Χρηματοπιστωτικής Σταθερότητας): Εάν αυτό είναι νομικά εφικτό, βεβαίως. 
ΝΙΚΟΛΑΟΣ ΠΑΠΠΑΣ: Πώς μπορεί να μην είναι νομικά εφικτό; Έχει ολοκληρωθεί η διάθεση των μετόχων. Έχει αναρτηθεί η στρατηγική αποεπένδυσης, η οποία και χωρίς να θέλω να προσβάλω κανέναν, εννέα σελίδες είναι, δεν είναι πολύ μεγάλη. Έτσι δεν είναι; 
ΗΛΙΑΣ ΞΗΡΟΥΧΑΚΗΣ (Διευθύνων Σύμβουλος του Ταμείου Χρηματοπιστωτικής Σταθερότητας): Είναι η περίληψή της.



 
ΝΙΚΟΛΑΟΣ ΠΑΠΠΑΣ: Α, η περίληψη. Εντάξει, λοιπόν, αλλά οι δικές σας αποφάσεις πάρθηκαν, κατά τον νόμο στη βάση των εισηγήσεων των συμβούλων και των εκθέσεων διάθεσης. Θα θέλαμε, λοιπόν, να τις καταθέσετε στην Επιτροπή μας. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Σας ευχαριστούμε κύριε Ξηρουχάκη και ολοκληρώνουμε τη συνεδρίαση με τη δευτερολογία του κ. Υπουργού. Ορίστε κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Κύριε Πρόεδρε, κυρίες και κύριοι συνάδελφοι, οι συνάδελφοι της Αντιπολίτευσης είχαν θέσει το συγκεκριμένο θέμα, ειδικά οι συνάδελφοι από τον ΣΥΡΙΖΑ, και σε προηγούμενες συνεδριάσεις. Εγώ είχα απαντήσει και τότε αυτά που είπα και σήμερα. Το σημείωσα, άλλωστε, από την αρχή. Δεν επείθοντο, όμως, από τις τοποθετήσεις μου. Ζήτησαν, πράγματι, μετ’ επιτάσεως, να κληθούν -οι ίδιοι το ζήτησαν- η Τράπεζα της Ελλάδος και το Ταμείο Χρηματοπιστωτικής Σταθερότητας. Ήρθε η Τράπεζα της Ελλάδας, ήρθε και το Ταμείο Χρηματοπιστωτικής Σταθερότητας και οι συνάδελφοι αντέδρασαν σαν να μην ήρθαν. Δεν πάει να είπε ο Διοικητής της Τράπεζας της Ελλάδας αυτά που όλοι ακούσαμε; Δεν πάει να είπε η διοίκηση του Ταμείου Χρηματοπιστωτικής Σταθερότητας αυτά που ήδη ακούσαμε; Δεν πάει να είπαν και οι δύο ότι υπάρχει όφελος για το δημόσιο, το οποίο το αποτίμησε ο Διοικητής της Τράπεζας της Ελλάδος στα τριάμισι δισεκατομμύρια, όπως και εγώ άλλωστε; 
Ο πρώτος ομιλητής από τον ΣΥΡΙΖΑ είπε, «ντροπή» είναι 40 δισεκατομμύρια η ζημιά», διότι έτσι είπαν στην ανάλυση της επικαιρότητας οι δύο ερευνητές του ΚΕΠΕ. Επομένως, αφού έχετε βγάλει το συμπέρασμα, ειλικρινά, γιατί υποβάλετε το αίτημα, ώστε να γίνει όλη αυτή η συζήτηση και να καθόμαστε όλοι εδώ πέντε ώρες, αφού γνωρίζετε ότι έχουν δίκιο οι δύο ερευνητές του ΚΕΠΕ και δεν έχει σημασία τι λέει ένας θεσμός, όπως είναι η Τράπεζα της Ελλάδος.
Θα μου επιτρέψετε να πω, καθώς είναι εδώ ολόκληρο το επιτελείο, ότι ο Διοικητής είναι διακεκριμένος οικονομολόγος, διεθνώς, της Τράπεζας της Ελλάδος, ο κ. Βερύκιος, έχει διεθνή τραπεζική εμπειρία από το Ταμείο Χρηματοπιστωτικής Σταθερότητας, καθώς και ο κ. Ξηρουχάκης. Όλοι αυτοί δεν έχει καμία σημασία τι είπαν; Προσωπικά, έχω συνηθίσει την κριτική, ούτως η άλλως. Όμως, δεν ακούσατε τι είπαν και φυσικά τα ξέρουν όλα οι δύο ερευνητές. Να το κάνουμε, λοιπόν, «σημαία» όλοι μαζί και να προχωρήσουμε με τους δύο ερευνητές του ΚΕΠΕ. 
Αυτή είναι η αντίληψη σας και αυτό είναι το συμπέρασμά μου. Τα πράγματα είναι πάρα πολύ ξεκάθαρα. Όποιος έχει στοιχειώδη επαφή με την οικονομία και στοιχειωδώς καλόπιστη διάθεση, δεν μπορεί παρά να καταλήξει σε αυτό το φαινόμενο. Δεν είναι λόγος, ούτε εσείς να καταστραφείτε εκλογικώς, ούτε εμείς να καταγάγουμε θρίαμβο στις ευρωεκλογές, αλλά, δυστυχώς, αυτή είναι η πραγματικότητα. Γιατί, δηλαδή, να αναλωνόμαστε τόση ώρα για ένα πράγμα που είναι σαφές, μετρημένο, συγκεκριμένο και αυτονόητο;

Αναρωτήθηκε νωρίτερα ο εκπρόσωπος του ΣΥΡΙΖΑ, αν ο κ. Λιαργκόβας συμφωνεί. Να τον καλέσουμε μια ημέρα. Στοιχηματίζω ότι αν έρθει ο κ. Λιαργκόβας και πει και αυτά που λέμε όλοι οι υπόλοιποι, θα πείτε μετά «σιγά τα λέει ο κ. Λιαργκόβας τι σημασία έχει; Εδώ έχουμε τους δύο ερευνητές που έκαναν την ανάλυση επικαιρότητας». Όποιον και να
 
φέρουμε και να πει κάτι διαφορετικό από την έκθεση «τοτέμ» των δύο ερευνητών με την έρευνα της επικαιρότητας, εσείς θα συνεχίσετε να λέτε τα ίδια. Μπράβο, πολύ ωραία. 
Να κάνω δυο - τρεις πιο συγκεκριμένες παρατηρήσεις, όχι ότι δεν τα είπα, ήδη, αλλά και αν τα πω πάλι «στου κουφού την πόρτα θα είναι». Τουλάχιστον, θα τα επαναλάβω για όσους μας παρακολουθούν από την τηλεόραση. Το να διαρκεί η αποστολή του Ταμείου Χρηματοπιστωτικής Σταθερότητας, μέχρι το 2025, δεν είναι δική μας απόφαση. Υπήρχε νόμος και όταν ο ΣΥΡΙΖΑ ήταν στην Κυβέρνηση.
ΝΙΚΟΛΑΟΣ ΠΑΠΠΑΣ (Ομιλεί εκτός μικροφώνου):
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Είστε επαγγελματίες, έχετε πάρει Νόμπελ στα ψέματα, σε ότι αφορά στο κόμμα σας. Μην συνεχίζετε, λοιπόν, σε αυτό το μοτίβο, γιατί είναι κακόγουστο.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών):  Κύριοι συνάδελφε, αφήστε τον κ. Υπουργό να ολοκληρώσει.
ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών): Από εκεί και πέρα, εμείς ξεκαθαρίσαμε, ότι ανεξαρτήτως αυτού, που είναι έτσι όπως το λέω, εμείς θέλαμε να πάμε εμπροσθοβαρώς για όλους τους λόγους που εξηγήσαμε -παρέθεσα προηγουμένως τέσσερις χωριστούς λόγους- διότι θεωρούμε ότι αυτό που κάναμε με την αποεπένδυση και αυτό που έκανε το ΤΧΣ ήταν θετικό για τις τράπεζες, θετικό για την οικονομία, θετικό για τις προοπτικές της χώρας. Βοηθάει όλη η διαδικασία της αποεπένδυσης συνολικά την κεφαλαιαγορά, βοηθάει την προοπτική του τραπεζικού τομέα, βοηθάει την εθνική οικονομία. Τα εξήγησα προηγουμένως μην επαναλαμβάνω τα ίδια. 
Σε σχέση με το περιβόητο «βέτο», αναφέρθηκε προηγουμένως ο κ. Ξηρουχάκης. Ανέβηκαν, όμως, στο βήμα ο κ. Παππάς και η κυρία Νοτοπούλου και ξεκίνησαν να με κατηγορούν. Ο κ. Παππάς γενικώς ότι έχω «βέτο» που δεν το άσκησα, ενώ η κυρία Νοτοπούλου με μεγαλύτερη ακρίβεια, αλλά διαστρεβλώνοντας και εκείνη την πραγματικότητα, ότι έχω ένα δικαίωμα «βέτο», εφόσον το Ταμείο Χρηματοπιστωτικής Σταθερότητας θέλει να διαθέσει σε τιμές, εκτός αποτιμήσεων, που του έχουν πει οι σύμβουλοι. Τη διέκοψα προηγουμένως και της είπα «τι λέτε;» Και της είπα, ότι εδώ δεν παίζουμε ρόλους, ο καθένας έχει μία διαδρομή και όσα χρόνια και να είμαι στην πολιτική, έχω κι εγώ μία οικογένεια, μία αξιοπρέπεια, έχω φίλους, γνωστούς και μένουν με την εντύπωση οι Έλληνες πολίτες, ότι, δήθεν, κάθομαι εκεί και καταστρέφω την οικονομία. Ακούω μάλιστα βουλευτές, οι οποίοι, είτε δεν έχουν διαβάσει τίποτα, είτε έχουν πολιτικό θράσος, να «τσαμπουνάνε» διάφορα πράγματα που είναι εκτός τόπου και χρόνου. E, λοιπόν, σας είπε ο κ. Ξηρουχάκης, ότι είχανε τις αποτιμήσεις, ότι ενήργησαν με βάση τις αποτιμήσεις, ότι ήταν μέσα στα περιθώρια.  Άρα, και να ήθελα  να πάω εναντίον, δεν μπορούσα. Αλλά εσείς θα συνεχίσετε να λέτε τα ίδια και τα ίδια, ο καθένας με ότι ειδικεύεται. Αυτό είναι το «εμπόρευμά» σας, αυτό «πουλάτε», ψεύδη και συκοφαντίες. 
Επίσης, το ίδιο ισχύει και για το πότε να γίνει αποκρατικοποίηση. Δηλαδή, να πάμε με τις προτάσεις της «Pappas Investment Bank;» Εδώ έχουμε προτάσεις από επενδυτικούς συμβούλους σε όλες τις περιπτώσεις και ενεργεί το ΤΧΣ, με βάση τις προτάσεις των συμβούλων τους. Δηλαδή, σε ποια ευρωπαϊκή βουλή θα γινόταν αυτή η συζήτηση, όταν υπάρχουν όλες αυτές οι εγγυήσεις και όταν το ΤΧΣ δεν είναι απλώς ένα συμβούλιο, ένα όργανο, ένας οργανισμός που είναι απλά μερικοί Έλληνες, που τοποθετήθηκαν από την Κυβέρνηση. Το ΤΧΣ λειτουργεί με συγκεκριμένες διαδικασίες, που τις ξέρουμε από την περασμένη δεκαετία, με ανάμειξη των θεσμών, με ειδικές εγγυήσεις.
Επομένως, ερχόσαστε εδώ όλα αυτά να τα παραγνωρίσετε και να καλλιεργήσετε την εντύπωση, ότι ο Χατζηδάκης με τη μανία του να καταστρέψει τα πάντα -διότι κάνετε τέτοιου είδους απλουστευτικές αναλύσεις, που είναι καταγέλαστες προφανώς και γυρνούν εναντίον σας- έδωσε εντολή να «γκρεμιστεί» το τραπεζικό σύστημα της χώρας, διότι αυτό ήθελε να κάνει, αφού «γκρέμισε» όλα τα υπόλοιπα, να γκρεμίσει και το τραπεζικό σύστημα της χώρας.
 Εν πάση περιπτώσει, δεν αξίζει να ασχοληθώ άλλο, διότι δεν ασχολούνται μαζί σας και οι Έλληνες Πολίτες, αναφέρομαι στο ΣΥΡΙΖΑ, με την έννοια, ότι είδατε τι πάθετε στις τελευταίες εκλογές, από πού ξεκινήσατε και πού πήγατε. Να σας πω την αλήθεια, επειδή ενδόμυχα τώρα έκανα τις συγκρίσεις, όχι ότι συμφωνώ με τους ανθρώπους του ΣΥΡΙΖΑ, ποτέ δεν συμφώνησα, αλλά ο ΣΥΡΙΖΑ του κ. Κασσελάκη δεν έχει καμία σχέση στα οικονομικά σίγουρα, με τον ΣΥΡΙΖΑ της προηγούμενης τετραετίας, όπου ήταν εδώ ο κ. Τσακαλώτος, πριν ακόμα ο κ. Σταθάκης, ο κ. Χουλιαράκης, άνθρωποι, με τους οποίους διαφωνούσα, αλλά των οποίων η σκέψη στα οικονομικά είχε, τουλάχιστον, έναν ειρμό. Εδώ, όμως, χάθηκε ο ειρμός. Υπάρχει μία ανερμάτιστη πολιτική και ένας ευτελισμός της πολιτικής του κόμματος. Δικαίωμά σας. Για εμάς είναι πολιτική χορηγία, αλλά το σημειώνω, απλώς, λόγω των προσωπικών επιθέσεων που άκουσα.
 Στον κ. Κουκουλόπουλο, σε σχέση με αυτό που ρώτησε, για το που θα είναι οι μετοχές των τραπεζών σε δύο χρόνια. Εάν είναι παραπάνω οι μετοχές των τραπεζών και είμαστε εδώ με το καλό σε δύο χρόνια, εσείς θα δεχθείτε, ότι οι μετοχές των τραπεζών θα είναι παραπάνω λόγω και της πολιτικής της κυβέρνησης ή θα έρθετε να μας πείτε σε δύο χρόνια, ότι παρά το ότι καταστρέφετε τις τράπεζες, την οικονομία και τη χώρα….η σε δικό μας πείσμα, δηλαδή, έχουν ανέβει οι μετοχές των τραπεζών, διότι αυτό φαντάζομαι ότι θα πείτε.
 Όμως να σας ρωτήσω και κάτι άλλο, να σκεφτούμε ανεξάρτητα από την πορεία που θα έχουν οι μετοχές των τραπεζών, που θα ήταν εάν δεν είχε μεσολαβήσει η αποεπένδυση; Η δική μας εκτίμηση είναι, ότι η αποεπένδυση δίνει πρόσθετη δυναμική στο Τραπεζικό Σύστημα, πρόσθετη δυναμική στην κεφαλαιαγορά, πρόσθετη δυναμική στην εθνική οικονομία.
Τώρα σε σχέση με τον κ. Βιλιάρδο και τα θέματα των «κόκκινων» δανείων», καταθέτω προς χρήση σας μία ανάλυση της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους, που μιλάει, τόσο για τα  «κόκκινα» δάνεια των τραπεζών, όσο και για τα «κόκκινα» δάνεια των servicers, για το πώς έχουν εξελιχθεί τα πράγματα, προκειμένου να βγάλετε τα συμπεράσματα σας. Είναι αυτά που είπα. Μπορείτε να συγκρίνετε, να αντιπαραβάλετε, όσα γράφει η έκθεση, με αυτά που είπα και να βγάλετε τα συμπεράσματά σας.  
Επίσης, έχω την τελευταία Έκθεση Προόδου του Εξωδικαστικού Μηχανισμού, που εξεδόθη την περασμένη Παρασκευή, που δείχνει πώς εξελίσσονται τα πράγματα, ως προς τις αιτήσεις, ως προς τις διευθετήσεις και ως προς την πρόοδο που έχει σημειωθεί αναλυτικά σε όλα τα επίπεδα.
Ο συνάδελφος από την «Πλεύση Ελευθερίας» μάς είπε, ότι το αξίωμά μας είναι -υποτίθεται- ότι το δημόσιο μπαίνει, όταν είναι άσχημα τα πράγματα, βγαίνει όταν είναι καλά και χάνει ο φορολογούμενος. Να το αναλύσουμε λίγο αυτό. Τι αντιπροτείνει κανείς; Το δημόσιο, όταν είναι άσχημα τα πράγματα στις τράπεζες να αδιαφορήσει; Να κλείσουν οι




 
τράπεζες, να χαθούν όλες οι καταθέσεις, να μην έχει τράπεζες η χώρα ή να μην μπει το δημόσιο, αλλά η λύση που προτείνει η «Πλεύση Ελευθερίας» είναι «κούρεμα» καταθέσεων. Να το ακούσουμε αυτό, διότι, όταν δεν σας αρέσει κάτι, να μας αντιπροτείνετε τι είναι αυτό  που σας αρέσει.
 Βγαίνει, λοιπόν, το δημόσιο από τις τράπεζες, όταν τα πράγματα δεν είναι καλά, στην πραγματικότητα, βγαίνει, για να δώσει πρόσθετη δυναμική στις τράπεζες και να προχωρήσουν καλύτερα οι τράπεζες και καλύτερα η εθνική οικονομία και στο τέλος, χάνει ο φορολογούμενος. Ο φορολογούμενος αποδείχτηκε, ότι δεν χάνει, ότι υπάρχει ένα κέρδος για το δημόσιο 3,5 δισεκατομμύρια και το δημόσιο με κερδοφόρες τράπεζες θα εισπράττει περισσότερα χρήματα από τα κέρδη των τραπεζών και τη φορολογία που θα επιβάλει. Αυτό να μην τα ξεχνάτε. Άρα, και τα τρία πράγματα που είπατε, είναι έωλα. 
Κλείνω με μία παρατήρηση για την κυρία Τζάκρη, που ήρθε εδώ και αγανάκτησε και έφυγε, σε σχέση με τις τιμές της βενζίνης. Μας είπε η κυρία Τζάκρη, ότι η τιμή της βενζίνης στην Ελλάδα είναι υψηλή. Πράγματι, είναι. Υπενθυμίζω, ότι είχε την πρώτη μεγάλη αύξηση,  δραματική αύξηση της τιμής της βενζίνης το 2010, με το πρώτο μνημόνιο, διατηρήθηκε με το δεύτερο μνημόνιο και διατηρήθηκε, επίσης, και με το τρίτο μνημόνιο. Γιατί αναφέρω τα μνημόνια; Διότι η κυρία Τζάκρη, που είναι αγανακτισμένη, μεταξύ των άλλων, και για τις τιμές της βενζίνης και για όλα τα υπόλοιπα που είπε στον κ. Στουρνάρα, είναι από τους βουλευτές της Βουλής των Ελλήνων, που έχει ψηφίσει και τα τρία μνημόνια. Βγάλτε, λοιπόν, τα συμπεράσματά σας. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Προεδρεύων των Επιτροπών): Κυρίες και κύριοι συνάδελφοι, με τη δευτερολογία του κ. Υπουργού ολοκληρώθηκε η κοινή συνεδρίαση των Διαρκών Επιτροπών Οικονομικών Υποθέσεων και Παραγωγής και Εμπορίου, η οποία ξεπέρασε τις πέντε ώρες σε διάρκεια, με θέμα ημερήσιας διάταξης την «ενημέρωση από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη, σύμφωνα με το άρθρο 36 παράγραφος 5 του Κανονισμού της Βουλής σχετικά με το Ταμείο Χρηματοπιστωτικής Σταθερότητας». 
Καλό σας βράδυ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. 
Από τη Διαρκή Επιτροπή Οικονομικών Υποθέσεων, παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Τσακαλώτος Ευκλείδης, Νατσιός Δημήτριος, Κόντης Ιωάννης, Χαλκιάς Αθανάσιος και Καζαμίας Αλέξανδρος.
Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Βασιλειάδης Βασίλειος (Λάκης), Βλάσης Κωνσταντίνος, Βολουδάκη Σεβαστή (Σέβη), Βρεττάκος Γεώργιος, Γιόγιακας Βασίλειος, Γιάτσιος Ιωάννης, Γκιουλέκας Κωνσταντίνος, Γκίκας Στέφανος, Δαβάκης Αθανάσιος, Θεοδωρικάκος Παναγιώτης, Καππάτος Παναγής, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λιβανός Μιχαήλ, Λοβέρδος Ιωάννης-Μιχαήλ (Γιάννης), Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαθανάσης Αθανάσιος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Συρίγος Ευάγγελος, Τσιλιγγίρης Σπυρίδων, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Ζαμπάρας Μιλτιάδης (Μίλτος), Κασιμάτη Ειρήνη (Νίνα), Κεδίκογλου Συμεών, Τζάκρη Θεοδώρα, Νικητιάδης Γεώργιος, Πάνας Απόστολος, Παρασύρης Φραγκίσκος (Φρέντυ), Χνάρης Εμμανουήλ, Χρηστίδης Παύλος, Χριστοδουλάκης Εμμανουήλ (Μανώλης), Δελής Ιωάννης, Κομνηνάκα Μαρία, Κτενά Αφροδίτη, Στολτίδης Λεωνίδας, Χήτας Κωνσταντίνος, Βρεττός Νικόλαος, Βαλτογιάννης Διονύσιος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.   


Τέλος και περί ώρα 21.25΄ λύθηκε η συνεδρίαση.


                     
Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ


                                          	      ΑΠΟΣΤΟΛΟΣ ΒΕΣΥΡΟΠΟΥΛΟΣ
 

ΒΟΥΛΗ ΤΩΝ ΕΛΛΗΝΩΝ    ΠΕΡΙΟΔΟΣ Κ΄ -   ΣΥΝΟΔΟΣ Α ΄    ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ   ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ                                                                                                                                                           Π   Ρ Α Κ Τ Ι Κ Ο   (Άρθρο 40 παρ. 1 Κ.τ.Β.)     Στην Αθήνα, σ ήμερα,  8 Απριλίου 2024 , ημέρα  και ώρα 16.15 ΄, στην  Αίθουσα  Γερουσίας   του Μεγάρου της Βουλής ,   συνήλθαν σε κοινή συνεδρίαση   η Διαρκής Επιτροπή  Οικονομικών Υποθέσεων   και η  Διαρκής Επιτροπή Παραγωγής και Εμπορίου ,   υπό την  προεδρία του Προέδρου της   Διαρκούς Επιτροπής Οικονομικών Υποθέσεων, κ. Απόστολου  Βεσυρ όπουλου,   με θέμα ημερήσιας διάταξης την   « Ενημέρωση των μελών των Επιτροπών  από τον Υπουργό Εθνικής Οικονομίας και Οικονομικών, κ. Κωνσταντίνο Χατζηδάκη, σύμφωνα  με το άρθρο 36§5 του Κανονισμού της Βουλής, σχετικά με το Ταμείο Χρηματ οπιστωτικής  Σταθερότητας (ΤΧΣ) ».   Στη συνεδρίαση παρέστησαν ο  Υπουργός Εθνικής Οικονομίας και Οικονομικών, κ.  Κωνσταντίνος Χατζηδάκης,   η  Γενική Γραμματέας Χρηματοπιστωτικού Τομέα και Διαχείρισης  Ιδιωτικού Χρέους, κυρία Θεώνη Αλαμπάση, ο   Σύμβουλος του Υπουργού Εθνικής   Οικονομίας  και Οικονομικών, κ.  Μιχαήλ Κεφαλογιάννης .   Στη συνεδρίαση ,   επίσης,   συμμετείχαν ο Διοικητής της Τράπεζας της Ελλάδος, κ.  Ιωάννης Στουρνάρας,   η   Υποδιοικήτρια της Τράπεζας της Ελλάδος, κυρία Χριστίνα  Παπακωνσταντίνου, ο Γενικός Διευθυντής της Τράπεζας της Ελλάδος, κ. Ιωάννης Τσικριπής,  ο Διευθυντής στη Διεύθυνση Εξυγίανσης Πιστωτικών Ιδρυμάτ ων της Τράπεζας της Ελλάδος,  κ.  Βασίλειος Σπηλιωτόπουλος, ο Υποδιευθυντής στη Διεύθυνση Σταθερότητας  Χρηματοπιστωτικού Συστήματος της Τράπεζας της Ελλάδος, κ. Νικόλαος Σταυριανού .   Στη συνεδρίαση ,   επιπλέον,   συμμετείχαν   ο   Πρόεδρος του Δ . Σ .   του Ταμείου  Χρηματοπιστωτικής Σταθερότητας, κ. Ανδρέας Βερύκιος, ο Διευθύνων Σύμβουλος του  Ταμείου Χρηματοπιστωτικής Σταθερότητας , κ.   Ηλίας Ξηρουχάκης και το Μέλος της  Εκτελεστικής Επιτροπής του Ταμείου Χρηματοπιστωτικής Σταθερότητας, κ. Φώτιος  Κουρμούσης, η   Διευθύντρια Νομικού Τμήματος, κυρία Δέσποινα Δοξάκη, η Διευθύντρια  Οικονομικού Τμήματος, κυρία Ευαγγελία Χατζητσάκου και το Ανώτερο Στέλεχος τμήματος  Επενδύσεων, κυρία Νικολίνα Αναστασοπούλου.   Ο Προεδρεύων των Επιτροπών,   αφού διαπίστωσε την ύπαρξη απαρτίας, κήρυξε την  έναρξη της συνεδρίασης και έκανε την α΄ ανάγνωση των καταλόγων των μελών της  Επιτροπών.    Από τη  Διαρκή   Επιτροπή Οικονομικών Υποθέσεων ,  παρόντες ήταν οι Βουλευτές κ.κ.   Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου  Διονυσία  –   Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος  Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης  Σταύρος, Καραγκούν ης Κωνσταντίνος (Κώστας), Καραμανλή Άννα, Καράογλου Θεόδωρος,  Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος,  Λεονταρίδης Θεόφιλος, Λιούτας Αθανάσιος,   Μαρκόπουλος Δημήτριος, Μηταράκης  Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), 

